Rajjey gai dhiriulhey enmenah Covid vaccine hiley libeyne\nލ ގަމަށް ކުރެއްވި ދަތުރުފުޅުގެ ތެރެއިން-- ފޮޓޯ ރައީސް އޮފީސް\nރާއްޖޭގައި ދިރިއުޅޭ އެންމެންނަށް ވެސް ކޮވިޑް-19 ގެ ވެކްސިން ހިލޭ ލިބޭނެ ކަމަށް ރައީސް އިބްރާހިމް މުހައްމަދު ސޯލިހު މިއަދު ވިދާޅުވެއްޖެ އެވެ.\nރައީސް މިހެން ވިދާޅުވީ ރާއްޖޭން ކޮވިޑް-19 ޖެހުނު މީހުންގެ ތެރޭގައި ރާއްޖޭގައި މަސައްކަތް ކުރާ ގިނަ އަދަދެއްގެ ބިދޭސީން ހިމެނޭތީ އެވެ.\nލ. ގަމު ހޮސްޕިޓަލުގައި ސީޓީ ސްކޭންގެ ހިދުމަތް ތައާރަފް ކުރުމާއި މަރުކަޒީ އިންޖީނުގެ އެއް ނެޓްވޯކަކުން ގުޅާލުމާއި ޒޯން ސްޓޭޑިއަމް ފުޓުބޯޅަ ދަނޑު ހުޅުވުމަށް އެ ރަށުގައި ބޭއްވި ރަސްމިއްޔާތެއްގައި ރައީސް ވިދާޅުވީ ވެކްސިން ދިނުމުގައި އެއްވެސް މީހަކު ބާކީ ނުކުރާނެ ކަމަށެވެ.\nކޮވިޑް-19އާ ގުޅޭ ވެކްސިނެއް އުފެއްދުމާއެކު، އެ އެންމެ ބޭނުންވާ ހައިރިސްކުގެ މީހުންނަށް ވެކްސިން ލިބޭނެކަން ކަށަވަރު ކުރުމަށް، ޑަބްލިޔުއެޗްއޯއިން އުފައްދާފައިވާ ކޯވެކްސް ފެސިލިޓީގައި ރާއްޖޭން ވަނީ ބައިވެރިވެފަ އެވެ.\nހެލްތު ޕްރޮޓެކްޝަން އެޖެންސީން މިހާރު އަންނަނީ، ވެކްސިން ރާއްޖެ އަށް ބޭނުންވާ ވަރު ދެނެގަތުމަށް، އެ ކެޓަގަރީގައި ހިމެނޭ ބަލި މީހުންގެ ބައެއް މައުލޫމާތު އެއްކުރަމުންނެވެ.


Inaayathuge bilaaeku Musthafa MDP in vakiveetha?\nކުރީގެ މެމްބަރުންނަަށް އިނާޔަތް ލިބިދޭ ގޮތަށް ރައްޔިތުންގެ މަޖިލީހަށް އިސްލާހެއް ތިމަރަފުށީ ދާއިރާގެ މެމްބަރު މުހައްމަދު މުސްތަފާ ހުށަހެޅުމުން އޭނާ އެމްޑީޕީގެ ހައިސިއްޔަތުން ވަކިވީތޯ ވިދާޅުވެ ހުޅު ހެންވޭރު ދާއިރާގެ މެމްބަރު ރީކޯ މޫސާ ސުވާލު އުފައްދައިފި އެވެ.\nސަރުކާރުގެ ފަރާތުން ފެލިދޫ ދާއިރާގެ އެމްޑީޕީގެ މެމްބަރު އަހުމަދު މަރްޒޫގް ހުށަހަޅައިފައިވާ ޕެސްޓިސައިޑް ބޭނުން ކުރެވޭނެ ގޮތްތައް ކަނޑައަޅައި ދިނުމުގެ ބިލަށް ބަހުސް ކުރައްވަމުން މޫސާ ވިދާޅުވީ، މުސްތަފާއަކީ އެމްޑީޕީގެ މެމްބަރެއް ކަމަށެވެ. އަދި މަޖިލިސް ކެމްމޭނުގައި އެމްޑީޕީގެ އިސް ބޭފުޅުން މުސްތަފާގެ އަތުގައި ހިފައިގެން ކެމްޕޭން ކުރުމަށް ތިމަރުފުއްޓަށް ދިޔަ ކަމަށެވެ. ނަމަވެސް މެމްބަރުންނަށް އިނާޔަތް އިތުރު ކުރާނެ އިސްލާހެއް ހުށަހެޅުމުން އެމްޑީޕީއިން މިހާރު މުސްތަފާ ބަލައިނުގަންނަ ކަމަށެވެ.\n"ތިމަރަފުށީ ދާއިރާގެ އިއްޒަތެރި މެމްބަރު މުހައްމަދު މުސްތަފާ މި މަޖިލިހަށް ބިލެއް ހުށަހެޅީ... މީ ބުއްދިއާއިބެހޭ މައްސަލައެއް އެ ބިލް ހުށަހެޅުމުން މުސްތަފާ އެމްޑީޕީން ވަކިވީތޯ އެމީހުން އެބަ ބުނޭ ތިމަންނަމެންނާބެހޭ ކަމެއް ނޫނޭ!" މޫސާ ވިދާޅުވި އެވެ.\nމޫސާ މިހެން ވިދާޅުވިއިރު އެމްޑީޕީގެ ދެ މެމްބަރަކު ވަނީ މުސްތަފާގެ އިސްލާހާއި ދެކޮޅު ކަމަށް ވިދާޅުވެފަ އެވެ. އެއީ 19 ވަނަ މަޖިލީހުގެ ރައީސް ކަމުގެ މަގާމަށް ޝައުގުވެރިކަން ފާޅު ކުރައްވާފައިވާ އެމްޑީޕީގެ ޕާލަމަންޓްރީ ގުރޫޕްގެ ޑެޕިއުޓީ ލީޑަރު ރޮޒައިނާ އާދަމް އާއި އެ މަޖިލީހުގެ ނައިބު ރައީސް ކަމަށް ޝައުގުވެރިވެ ވަޑައިގަންނަވާ އީވާ އަބްދުﷲ އެވެ.\nކުރީގެ މެމްބަރުންނަށް އިނާޔަތް ލިބިދޭގޮތަށް ހުށަހަޅައިފައިވާ ދެ އިސްލާހަށްވެސް ތާއިދު ނުކުރައްވާ ކަމަށް ހުޅު ހެންވޭރު ދާއިރާގެ މެމްބަރު މޫސާ ވަނީ ވިދާޅުވެފަ އެވެ. އެބިލަށް ފާޑު ކިޔުއްވަމުން މޫސާ ވިދާޅުވީ، "އަޅުގަނޑު ގަބޫލުކުރާ ގޮތުގައި ކުރިއަށް އޮތް 19ވަނަ މަޖިލިސްއަށް މިވަޑައިގަންނަވަނީ ހިލޭ ސާބަހަށް މިތަނަށް މަސައްކުރަން ވަޑައިގަންންވާ ބޭފުޅުން ކަމަށް ވެއްޖެނަމަ އޭއަދި ދައުލަތުގެ ބަޖެޓަށް ލިބިގެންދާނެ ލުޔެއް" ކަމަށެވެ.\nމިއަދުގެ ޖަލްސާގައި އިތުރަށް ވާހަކަ ދައްކަވަމުން މޫސާ ވިދާޅުވީ، ރައްޔިތުންގެ މަޖިލީހުގެ މެމްބަރުންނަކީ ރައްޔިތުންނަށް ޖަވާބު ދާރީ ވާން ޖެހޭ ބަޔަކަށް ވާއިރު އެއްވެސް އިނާޔަތެއް މެމްބަރުންނަށް އޮވެގެން ނުވާނެ ކަމަށެވެ.\nއެމްޑީޕީ ރައީސް މުހައްމަދު ނަޝީދު ރައްޔިތުންގެ މަޖިލިސް + ރީކޯ މޫސާ މަނިކު މުހައްމަދު މުސްތޮފާ އީވާ އަބްދުﷲ ރޮޒައިނާ އާދަމް


Jumhooree Party ge ticket hoadhumah 97 meehaku hushahalhaifi | Mihaaru\nޖޭޕީގެ ޓިކެޓުގައި ރައްޔިތުންގެ މަޖިލިހުގެ އިންތިޚާބުގައި ވިލިމާލެ އަށް ކުރިމަތިލައްވާ ކުރީގެ ނައިބު ރައީސް ޑރ. ޖަމީލްގެ ކެމްޕެއިން ރަސްމީކޮށް ފެށުމަށް ރޭ ބޭއްވި ހަފުލާގައި އެ ޕާޓީގެ ލީޑަރު ގާސިމާއި އެހެނިހެން ބައެއް އިސްވެރިން.---ފޮޓޯ: އަހުމަދު ނިޝާތު/މިހާރު\nޖުމްހޫރީ ޕާޓީގެ ޓިކެޓު ހޯދުމަށް 97 މީހަކު ހުށަހަޅައިފި\n25 ޖެނުއަރީ 2019 - 22:42 35 comments\nޖުމްހޫރީ ޕާޓީ (ޖޭޕީ) ގެ ޓިކެޓުގައި ރައްޔިތުންގެ މަޖިލީހުގެ އިންތިޚާބަށް ކުރިމަތިލުމަށް 97 މީހަކު ހުށަހަޅައިފި އެވެ.\nޖޭޕީން ބުނީ، އެ ޕާޓީގެ ޓިކެޓު ހޯދުމަށް ހުށަހެޅުމުގެ މުއްދަތު މިއަދު ހަމަވިއިރު މަޖިލީހުގެ އެކި ދާއިރާތަކަށް ވާދަކުރުމަށް 97 މީހަކު ހުށަހަޅާފައިވާ ކަމަށެވެ. އެކަމަކު އެ މީހުން ޓިކެޓު ހޯދުމަށް ހުށަހެޅި ދާއިރާތައް ޖޭޕީން އަދި ހާމައެއް ނުކުރެ އެވެ.\nޖޭޕީން ބުނިގޮތުގައި، އަންނަ އޭޕްރީލް ހަ ވަނަ ދުވަހު ބާއްވާ އާންމު އިންތިޚާބަށް އެ ޕާޓީގެ ޓިކެޓު ދޭނެ މީހުން ވަރަށް އަވަހަށް ނިންމާނެ އެވެ. ޖޭޕީގެ ޓިކެޓު ދޭނެ މީހުންގެ މައުލޫމާތުތައް އިވެލުއޭޓް ކުރަނީ އެކަމަށްޓަކައި ކަނޑައަޅާފައިވާ ފަސް މެމްބަރުންގެ ކޮމިޓީ އަކުންނެވެ. އެކަމަކު، ޓިކެޓު ދޭނީ ޕްރައިމަރީ އަކުންތޯ ނުވަތަ އެހެން ގޮތަކުން ކަމެއް ނިންމާނީ ޕާޓީގެ ކައުންސިލުން ކަމަށް ޖޭޕީގެ ތަރުޖަމާން އަލީ ސޯލިހް ވިދާޅުވި އެވެ.\n"ފަސް މެމްބަރުންގެ ކޮމިޓީ އަކީ ޓިކެޓު ހޯދުމަށް ހުށަހެޅުއްވި ބޭފުޅުންގެ މައުލޫމާތުތައް އިވެލުއޭޓް ކުރާ ކޮމިޓީ. އެ ކޮމިޓީ އަކުން ނުނިންމާނެ ޓިކެޓު ދޭނެ ބޭފުޅުންނެއް،" އޭނާ ވިދާޅުވި އެވެ.\nޖޭޕީން ބުނެފައި ވަނީ ރައްޔިތުންގެ މަޖިލިހުގެ 87 ދާއިރާ އަށް ވާދަކުރުމަށް އެ ޕާޓީން ނިންމާފައި ނުވާނެ ކަމަށެވެ.\nއަލީ ކުރިން ވިދާޅުވެފައި ވަނީ މަޖިލިސް އިންތިޚާބުގައި ވެސް އެ ޕާޓީގެ ފުރަތަމަ ވިސްނުމަކީ މަސްލަހަތު ކުރިއަށް ނެރުމެވެ. އެއާ އެކު، ވެފައި އޮންނަ އެއްބަސްވުންތަކަށް އިހްތިރާމް ކުރުމަކީ ވެސް ޖޭޕީން އަބަދުވެސް ކުރިއަށް ނެރޭ އުސޫލެއް ކަމަށް އޭނާ ވިދާޅުވި އެވެ.\nރައްޔިތުންގެ މަޖިލިހުގެ އިންތިޚާބަށް ޖޭޕީގެ ޓިކެޓަށް ޝައުގުވެރިވާ މީހުންނަށް ފުރުސަތު ހުޅުވައިލީ، މި ސަރުކާރު ހިންގާ އިއްތިހާދުން ގުޅިގެން އެ އިންތިޚާބުގައި ވާދަކުރާނެ ގޮތަކާ މެދު އެއްބަސްވުމަކަށް އާދެވިފައި ނުވަނީސް އެމްޑީޕީން ހުރިހާ ދާއިރާ އަކަށް ކުރިމަތިލާން ނިންމުމުންނެވެ.\nއެ މައްސަލައިގައި ޖުމްހޫރީ ޕާޓީގެ ލީޑަރު ގާސިމް އިބްރާހިމް ވިދާޅުވެފައި ވަނީ މަޖިލިހުގެ ދާއިރާތަކަށް ކޯލިޝަނުން ގުޅިގެން ވާދަކުރުމާ މެދު އެމްޑީޕީ އާއި ޖުމްހޫރީ ޕާޓީއާ ދެމެދު އެއްބަސްވުމެއް އޮއްވައި އެ އަށް ނުބަލައި ކުރިއަށް ދިއުމަކީ ކޯލިޝަންގައި މައްސަލަ އުފެދޭނެ ސަބަބެއް ކަމަށެވެ.\nއެ މައްސަލަ އަށް ރައީސް އިބްރާހިމް މުހައްމަދު ސޯލިހަށް ހައްލެއް ހޯއްދަވައި ނުދެއްވުނު ކަމަށް ވެސް ގާސިމް ވަނީ ވިދާޅުވެފަ އެވެ.\nއެކަމާ ގުޅޭ ގޮތުން ރައީސްއާ ނޫސްވެރިން އިއްޔެ ސުވާލު ދެންނެވުމުން ވިދާޅުވެފައި ވަނީ ކޯލިޝަންގައި މައްސަލައެއް ނޫޅޭ ކަމަށެވެ. އަދި ވިދާޅުވީ، އެމަނިކުފާނު އެދިވަޑައިގަންނަވަނީ ސަރުކާރު މެޖޯރިޓީ އޮތް މަޖިލިހަކަށް ކަމަށެވެ.\nއިތުރު ލިޔުންތައް ސިޔާސީ ޕާޓީ ރައްޔިތުންގެ މަޖިލިސް ޖުމްހޫރީ ޕާޓީ ރައްޔިތުންގެ މަޖިލީހުގެ އިންތިޚާބު 2019\nJelly Maldives Graphics Designer 18 Sep 2019


September Mahaai Hamayah Sarukaarun Ninmaafaivaa Bandharu Ge Adhadhu 77 Ah Araane - Vaguthu\nސެޕްޓެމްބަރު މަހާއި ހަމަޔަށް ސަރުކާރުން ނިންމާފައިވާ ބަނދަރުގެ އަދަދު 77 އަށް އަރާނެ\nއަތޮޅުތެރޭގެ ރަށްތަކުގައި ލަފާފުރުމުގެ ދަތިތަކަށް ހައްލު ކުރުމަށް ސަރުކާރުން ހިންގާ ބަދަރު ހެދުމުގެ މަޝްރޫޢުގެ ތެރެއިން މިހާތަނަށް 50 ބަދަރެއްގެ މަަސައްކަތް ނިމިފައިވާކަމަށާއި، އަދި މިއަހަރުގެ ސެޕްޓެމްބަރ މަހުގެ ކުރިން އިތުރު 27 ރަަށެއްގެ ބަދަރުގެ މަސައްކަތް ނިމޭނެ ކަމުގައި ހައުސިން މިނިސްޓަރ މުހައްމަދު މުއިއްޒު ވިދާޅުވެއްޖެއެވެ.\nޓީވީއެމްގެ ޕްރޮގުރާމެެއްގައި ވާހަކަ ދައްކަވަމުން މިނިސްޓަރ މުއިއްޒު ވިދާޅުވީ އަތޮޅު ތެރޭގެ ރައްޔިތުން ބޭނުންވާ ތަރައްޤީއާއި އަދި ހުރި ބޮޑެތި މައްސަލަތަކަށް ހައްލު ގެނައުމަކީ ރައީސް ޔާމީން ނުހަނު އިސްކަން ދެއްވާ ކަމެއްކަމަށެވެ. އެގޮތުން ބަނދަރު ހެދުމާއި، މަގު ހެދުމާއި، ނަރުދަމާގެ މަސައްކަތަކީ ރަށްޔިތުން ނުހަނު ބޭނުންވެފައިވާ މަޝްރޫއުތަކެއް ކަމަށް މިނިސްޓަރ ވިދާޅުވިއެވެ.\nމި މަސައްކަތްތަކުގެ ތެރެއިން މިހާތަނަށް ރާއްޖޭގެ 50 ރަަށެއްގެ ބަނދަރު ހެދުމުގެ މަސައްކަތް ނިންމައި ހަވާކުކުރެވިފައިވާ ކަމަށާއި، އަދި މިހާރު 27 ރަށެއްގެ ބަދަރުގެ މަސައްކަތް ކުރިއަށް ދާކަމަށެވެ. އަދި މިހާރު މަަސައްކަތް ދާ ސްޕީޑަށް ބަލާއިރު މިއަހަރުގެ ސެޕްޓެމްބަރ މަހުގެ ކުރިން މި ބަދަރުތަކުގެ މަސައްކަތްވެސް ނިންމަލެވޭނެ ކަމަށް މިނިސްޓަރ ވިދާޅުވިއެވެ.\n"މިހާތަނަށް ރާއްޖޭގެ 50 ރަށެއްގެ ބަދަރުގެ މަސައްކަތް ވަނީ ނިމި ހަވާލުކުރެވިފަ. މިހާރު ކުރިއަށްދާ 27 ބަދަރާއެކީ 77 ބަދަރުގެ މަޝްރޫ ސެޕްޓެމްބަރުގެ ކުރިން ނިންމާލެވޭނެ." މިނިސްޓަރ މުއިއްޒު ވިދާޅުވިއެވެ.\nއިތުރު މަޝްރޫޢުތަކަށް އަލިއަޅުވާލައްވަމުން މިނިސްޓަރ ވިދާޅުވީ، މަގު ހެދުމުގެ މަސައްކަތްވެސް ބަރު ސްޕީޑުގައި ކުރިއަށްދާކަމަށެވެ. އެގޮތުން މިހާތަނަށް 10 ރަށެއްގައި 49 ކިލޯމީޓަރުގެ މަގު ހެދިފައިވާކަމަށެވެ. މީގެ އިތުރުން މިހާރުވެސް 13 ރަށެއްގައި މަގުހެދުމުގެ މަސައްކަތް ކުރިއަށްދާ ކަމަށާއި، މި ހުރިހާ ރަށެއްގެ މަސައްކަތް ނިމުމުން ހުޅުމާލޭގެ މަގު ހެދުން ނުލައި، 96 ކިލޯ މީޓަރުގެ މަގު ހެދުމުގެ މަސައްކަތް މިއަހަރު ނިމުމުގެ ކުރިން ނިންމާލެވޭނެކަމަށް މިނިސްޓަރ ވިދާޅުވިއެވެ.\n"މިހާރުވެސް 49 ކިލޯ މީޓަރުގެ މަގުވަނީ ހެދިފަ. އެއީ 10 ރަށުގެ. އަދި މިހާރު ކުރިއަށް އެދަނީ އިތުރު ތޭރަ ރަށެއްގަައި މަގުހެދުުގެ މަޝްރޫއު، މާލެވެސް ހިމެނޭ ގޮތަށް. މި ހުރިހާ މަގުތަކެއް ނިމުމުން ސަރުކާރަށް 96 ކިލޯ މީޓަރުގެ މަގު ހެދުމުގެ މަސައްކަތް ނިންމާލެވޭނެ. މިއީ އަދި ހުޅުމާލޭގެ މަގުހެދުމުގެ މަަސައްކަތްވެސް ނުލައި" މިނިސްޓަރ ވިދާޅުވިއެވެ.\nބިންހިއްކުމުގެ މަޝްރޫއަށް އަލިއަޅުވާލައްވަމުން މިނިސްޓަރ ވިދާޅުވީ ބިން ހިއްކުމަކީ ސަރުކާރުން ވަރަށް ބޮޑަށް ދިރާސާކޮށް ބެލުމަށްފަހު ކަނޑައަޅާ ރަށްތަކުގައި ހިންގާ މަޝްރޫޢުތަކެެއް ކަމަށް. އެގޮތުން މިހާތަނަށް 14 ރަށެއްގައި ބިން ހިއްކުމުގެ މަސައްކަތް ނިންމާފައިވާކަމާއި، މީގެ އިތުރުން މިހާރުވެސް ބައެއް ރަށްތަކުގައި އެ މަސައްކަތް ކުރިއަށްދާކަމަށެވެ.\nރައްޔިތުންނާއި ގުޅުންހުރި މިފަދަ ބޭނުންތެރި ތަރައްގީގެ މަޝްރޫޢުތަކެއް މިހާރު ބަރު ސްޕީޑެއްގައި ކުރިައށްދަނީ ރައީސް ޔާމީންގެ ދުރު ވިސްނުންފުޅާއި ޚިކުމަތްތެރި ވިސްނުންފުޅާއި އެކުގައި ކަމަށް މިނިސްޓަރ ފާހަގަކުރެއްވިއެވެ. އަދި މިއީ އިދިކޮޅު ފަރާތްތަކަށް ބަލައި ގަންނަން އުގަދޫ އެހެން ނަމަވެސް ފެންނަން އޮތް ތަރައްގީ ކަމުގައި މިނިސްޓަރ ވިދާޅުވިއެވެ.\nތުޅާދޫގައި 100 ހައުސިން ޔުނިޓް އިމާރާތް ކުރަން ސަރުކާރުން ނިންމައިފި\nކުރީ ސަރުކާރުން އަޅަން ފެށި 7000 ފްލެޓް، މިސަރުކާރުން 3588 އަށް މަދުކޮށްފި\nއޭޕްރީލް 13, 2018 20:41


ޣީބަބުނުން: ތިމާގެ އަޚާގެ މުޅަމަސް ކެއުން ފަދަ ކަމެއް | Jazeera\tޣީބަބުނުން: ތިމާގެ އަޚާގެ މުޅަމަސް ކެއުން ފަދަ ކަމެއް - Jazeera\nޣީބަބުނުން: ތިމާގެ އަޚާގެ މުޅަމަސް ކެއުން ފަދަ ކަމެއް\nއާމިނަތު އަޙުމާ April 25, 2019 248 views0\nދިވެހިންނަކީ އަބަދުވެސް އެއްބަޔަކު އަނެއް ބަޔަކާއި މުއާމަލާތްކޮށް އުޅޭ، އެކުވެރިކަން ދަމަހެއްޓުމާއެކު ގުޅުން ބަދަހި ކުރަމުން އައި ބައެކެވެ. މިގޮތުން ދިވެހިންގެ ތެރޭގައި އޮތް އެއްބައިވަންތަ ކަމުގެ ތެރޭގައިވެސް ދިވެހިންގެ ކިބައިގައި ހަޑިހުތުރު އާދައެއް އޮތްކަަން ފާހަގަކުރެވެއެވެ. އާދޭހެވެ! އެއީ ޣީބަ ބުނުން ނުވަތަ ނެތި ނުބައި މޮށުމެވެ.\nދުލަކީ އިންސާނުންނަށް މާތްﷲ ދެއްވާފައިވާ ވަރަށް ބާރުގަދަ ހަތިޔާރެކެވެ. ދުލުގެ ބޭނުން ނުވަތަ ބޭނުންކުރާ ބަސްތަކުގައި ރައްކާތެރިވެއްޖެ މީހާއަށް ޤިޔާމަތް ދުވަހުން މަތިވެރި ދަރަޖަ ލިބިގެންދާއިރު ދުލުގެ ބޭނުން ހެޔޮގޮތުގައި ނުކޮށް، ފާފަކުރުމުގައި ދޫ ބޭނުންކޮށްފި ނަމަ އެމީހަކަށް ދެ ދުނިޔޭގައި އެކަމުގެ ހިތި ނަތީޖާ ފެނިގެން ދާނެއެވެ.\nދުލުން ކުރެވޭ ހެޔޮ ކަންތައްތައް ގުނާއި އަދަދު ނުކުރެވޭއިރު، ދުލުން ކުރެވޭ ނުބައި ކަންތައްތަކުގެ އަދަދުވެސް ވަރަށް ގިނައެވެ. އޭގެ ތެރޭގައި ދޮގު ހެދުމާއި، ހަޑިހުތުރު ބަހުން ވާހަކަދެއްކުމާއި، ޣީބަ ބުނުން ހިމެނެއެވެ. ޣީބަ ބުނުމަކީ ދިވެހިންގެ ތެރޭގައި ވަރަށް ޢާންމުވެފައިވާ ކަމަކަށް ވިނަމަވެސް މާތްﷲ ވަނީ ޣީބަ ބުނުން ނަހީކުރައްވާފައެވެ.\nމާތްﷲ ވަނީ ކީރިތި ޤުރުޢާނުގައި އަލް ހުޖްރާ ސޫރަތުގެ 12 ވަނަ އާޔަތުގައި ވަހީކުރައްވާފައެވެ.\nމާނަ: "އޭ إيمان ވެއްޖެ މީސްތަކުންނޭވެ! ތިޔަބައިމީހުން ހީގެތެރެއިން ގިނަކަންތަކާ ދުރުވެގަންނާށެވެ! ހަމަކަށަވަރުން، ބައެއް ހީއަކީ ފާފައެކެވެ. އަދި ތިޔަބައިމީހުން އެކަކު އަނެކަކަށް ޖާސޫސް ނުކުރާށެވެ! އަދި އެއްބަޔަކު އަނެއްބަޔަކަށް غيبة ނުބުނާށެވެ! ތިޔަބައިމީހުންކުރެ އެކަކުވެސް އޭނާގެ أخ އާގެ މަސް މުޅަކޮށް ކެއުމަށް ލޯބިކުރާނެ ހެއްޔެވެ؟ ފަހެ، ތިޔަބައިމީހުން އެކަމަކަށް ނުރުހޭނޫއެވެ. އަދި ތިޔަބައިމީހުން اللَّه އަށް تقوى ވެރިވާށެވެ! ހަމަކަށަވަރުން، اللَّه އީ، ގިނަގިނައިން توبة قبول ކުރައްވާ رحيم ވަންތަ ރަސްކަލާނގެއެވެ."\nމާތްﷲ ކީރިތި ޤުރުޢާނުގައި ޣީބަ ބުނުން ސިފަކުރައްވާފައިވަނީ ތިމާގެ މުސްލިމް އަޚާ މަރުވެފައިވަނިކޮށް އޭނާގެ މުޅަމަސް ކެއުން ފަދަ ކަމެއްގެ ގޮތުގައެވެ. އެއީ މަރުވެފައިވާ މީހާއަށް އޭނާގެ މުޅަމަސް ކެވުނަސް ކުރެވޭނެ ކަމެއް ނޯންނާނެއެވެ. ހަމައެފަދައިން މީހަކު ނެތްތަނަކު އެމީހަކާ ބެހޭ ނުބައި ވާހަކަ ދެކެވުނަސް އޭނާގެ ދިފާއުގައި އެއްޗެއް ބުނެވެން ނޯންނާނެއެވެ.\nބައެއް މީހުން ޣީބަ ބުނަނީ ބައެއްގެ ކިބައިގައި ހުރި ސިފައަކަށް ވާތީއެވެ. ނަމަވެސް އެމީހެއްގެ ކިބައިގައި ހުންނަ ހުންނަ ނުބައި ސިފައެއް އެހެން މީހުން ކައިރީ ނެތް ތަންތާގައި ކިޔުމަކީ އެއީ ޣީބަ ބުނުމެވެ. އެހެން މީހެއްގެ ކިބައިގައި ނެތް ވާހަކައެއް މީހަކު ކައިރީ ދެއްކުން ވާނީ ދޮގު ވާހަކައެއް ބުނި ކަމަށެވެ.\nޣީބަ ބުނާ މީހާއަށް މާތްﷲ ވަނީ ގަދަފަދަ އަޛާބު ތައްޔާރު ކުރައްވާފައެވެ. ކީރިތި ރަސޫލާ މުހައްމަދު ޞައްލަﷲ ޢަލައިހި ވަސައްލަމް ވަނީ ޣީބަ ބުނުން އެތަކެއް ފަހަރެއްގެ މަތިން ނަހީ ކުރައްވާފައެވެ.\nމިކަންކަމުންވެސް ދޭހަވެގެންދަނީ ޣީބަބުނުމުގެ ނުބައިކަމާއި ޣީބަ ބުނުމުން ދުރުހެލިވުމުގެ މުހިންމުކަމެވެ.


ފަރަންސޭސިއަކު ޤުރުއާން އަންދާލި މައްސަލައާ ދެކޮޅަށް ތުރުކީގައި އަޑުއުފުލައިފި | Dhiislam | Dhiislam\nމުހައްމަދު ޝަމްހީލް ނޮވެމްބަރ 1, 2011\nފްރާންސުގެ މީހަކު ޤުރުއާން އަންދާލި މައްސަލައިގައި ތުރުކީގެ އެކްޓިވިސްޓުންތަކެއް އެޤައުމުގައި ހުންނަ ފްރާންސުގެ އެމްބަސީ ކައިރިއަށް އެއްވެފައި – ފޮޓޯ : ޕްރެސް ޓީވީ\nފަރަންސޭސިއަކު ޤުރުއާން އަންދާލި މައްސަލައިގައި އޭނަ ހައްޔަރުކުރުމަށް ފަހު މިނިވަންކުރުމުން ތުރުކީގެ އެކްޓިވިސްޓުންތަކެއް އެޤައުމުގެ އަންކާރާގައި ހުންނަ ފްރާންސްގެ އެމްބަސީ ކައިރިއަށް އިއްޔެ އެއްވެ އެކަމާމެދު ނުރުހުންފާޅުކޮށް އަޑުއުފުލައިފިއެވެ.\nޤުރްއާން އަންދާލި އާރނެސްޓޯ ރޮޖާސް އައްބޭޓް ކިޔާ ފަރަންސޭސި މީހާ ހައްޔަރުކޮށްފައި ވަނީ މިދިޔަ އަހަރުގެ އޮކްޓޯބަރު މަހު ޝައިޠާނީ މޫނުމައްޗެއް އަޅައިގެން ހުރެ ޤުރުއާންގެ ޞާފްޙާތައް ވީދާލަނިކޮށް ވީޑިއޯކޮށް އެ ވީޑިއޯ އާއްމުކުރުމުގެ ސަބަބުންނެވެ. ނަމަވެސް، މިދިޔަ މަހުގެ 25 ވަނަ ދުވަހު ފަރަންސޭސި ކޯޓުން އޭނާ މިނިވަންކުރީ، އޭނާ ޤުރްއާން ވީދާލާފައި ވަނީ ޤަސްތުގައި މުސްލިމުން ރުޅިއެރުވުމަށާއި، ދީނީ ތަފާތުކުރުން އިތުރުކުރުމަށް ނުވަތަ މުސްލިމުންނާއި ދެކޮޅަށް ޖަރީމާއެއް ހިންގުމަށް ކަމަށް ކަނޑައަޅާނެ ތަނެއް ނެތް ކަމަށް ބުނެއެވެ.\nއެކަމަކު އެކަހަލަ މަޤްސަދެއް ނެތްނަމަ މީނާ މިކަން ކޮށް ވީޑިއޯކޮށް އާއްމުކުރަންވީ އެއްވެސް ސަބަބެއް ނެތް ކަމަށް މުސްލިމުން ޤަބޫލު ކުރެއެވެ. އަދި މިކަހަލަ އެއްވެސް ނިޔަތެއް އޭނަގެ ނެތް އިރު މޫނުމައްޗެއް އަޅާފައިވާތީ ވެސް ގިނަ ބަޔަކު ސުވާލު އުފައްދައެވެ.\nމި ހަރާކާތް އިންތިޒާމްކުރި ތުރުކީގެ އިންސާނީ ހައްޤުތަކާ ބެހޭ ޖަމާޢަތް "މަޒްލަމްޑަރ" ގެ ޗެއަރމަން، އަޙްމަދު ފާރޫޤް އުންސާލް ވިދާޅުވީ މިކަމުގައި ޢަދަބު ނުލިބި ދިޔަ ދިޔުން މިއީ ދުނިޔޭގެ އެއްވެސް ކަންކޮޅަކުން ބަލައި ގަންނާނެ ކަމެށް ނޫން ކަމަށެވެ.\nމި މުޒާހަރާގެ ބައިވެރިންވަނީ މުޒާހަރާ ނިންމާލަމުން ބަޔާނެށް އިއްވާފައެވެ. މި ބަޔާނުގައި ބުނެފައި ވަނީ ފަރަންސޭސި ދައުލަތުގެ ފަރާތުން ހިންގާ އިސްލާމް ދީނާއި ދެކޮޅު ހަރަކާތްތަކުގެ އަސަރު ކޯޓުތަކަށްވެސް ކޮށްފައިވާ ކަމަށާއި މިކަން ހަރުކަށިކޮށް ކުށްވެރިކުރާ ކަމަށެވެ.\nޝަހީބް ޢަބުދުލް އަޒީޒު :\n1 ނޮވެމްބަރ, 2011 | 4:07\nއެކުވެރި މުސްލިމު އަޚުންނެވެ. މިއީ ކޮންފަދަ ނުބައި އަމަލެއްހެއްޔެވެ؟… މިކަމުގެ ފުރިހަމަޖަޒާ ﷲ ތަޢާލާ އެޤާތިލަށް ދެދުނިޔޭގައިވެސް ދައްކަވާނޭކަމާމެދު އަޅު ޔަޤީންކުރަމެވެ. އެއީ ﷲ ތަޢާލާގެ ފޮތެވެ. އެފޮތްރައްކައުތެރި ކުރައްވާނީވެސް ހަމަ އެއިލާހުއެވެ. ހައްދަވާބޮޑުކުރައްވާ އަޅަމެންގެންގުޅުއްވާ އިލާހު މިފަދަ ނުބައި ޖައްބާރުންގެ ކިބައިން އަޅަމެން ސަލާމަތް ކުރައްވާނދޭވެ. އިބަ އިލާހަކީ ހުރިހާކަމެއް މޮޅަށް ދެނެވޮޑިގެންވާ އިލާހެވެ… އާމީން


Hahguthah iyaadhakuran kuri vaudhu fuhdhumah govaalaifi\nހައްގުތައް އިޔާދަކުރަން ކުރި ވައުދު ފުއްދުމަށް ގޮވާލައިފި\nމުޒާހަރާގައި ހައްޔަރު ކުރެވުނު މީހެއް ފުލުހުންގެ ވެހިކަލްގައި:- އަހުމަދު ޝުރާއު | އަވަސް\nރައީސް އަބްދުﷲ ޔާމީން އަބްދުލް ގައްޔޫމްގެ ސަރުކާރުން ރައްޔިތުންގެ ހައްގުތައް ހަނިކުރަން އަޅާފައިވާ ފިޔަވަޅުތައް ނަގައި، ހައްގުތައް އިޔާދަކުރަން މިހާރުގެ ރައީސް އިބްރާހިމް މުހައްމަދު ސޯލިހުގެ ސަރުކާރުން ވެފައިވާ ވައުދުތައް ފުއްދައި ދިނުމަށް، އިންސާނީ ހައްގުތަކަށް މަސައްކަތް ކުރާ ޖަމިއްޔާއެއް ކަމަށްވާ ހިއުމަން ރައިޓްސް ވޮޗް (އެޗްއާރްޑަބްލިޔު) އިން ގޮވާލައިފި އެވެ.\nރާއްޖެ ހިމެނޭގޮތަށް ދުނިޔޭގެ 100 އަށް ވުރެ ގިނަ ގައުމުގައި އިންސާނީ ހައްގުތަކުގެ ހާލަތުގެ މައްޗަށް ނެރުނު ރިޕޯޓުގައި، ވެރިކަމާއި ހަވާލުވެވަޑައިގެންނެވުމަށްފަހު، ކުރީގެ ސަރުކާރުން ކޮށްފައިވާ ކަންކަން ރަނގަޅު ކުރުމަށް ކުރެވުނު މަސައްކަތްތައް ފާހަގަކޮށްފައިވެ އެވެ.\nމިގޮތުން، އަސާސީ ހައްގުތަކާއި މިނިވަންކަން ހަނި ކުރުމަށް ފާސްކޮށްފައިވާ ގާނޫނުތައް އުވާލުމާއި، ސިޔާސީ ހައްޔަރީންނާއި، ސަރުކާރަށް ފާޑުކިޔައިގެން ޖަލަށްލާފައިވާ މީހުން ދޫކޮށްލުމުގެ އިތުރުން، މަރާލާފައިވާ އަދި ގެއްލުވާލެފައިވާ މީހުންގެ މައްސަލަތައް ބެލުމަށް ރިޔާސީ ކޮމިޝަނެއް އުފެއްދުން ފަދަ މުހިންމު މަސައްކަތްތަކެއް ރައީސް ސޯލިހުގެ ސަރުކާރުން ކޮށްފައިވާކަން އެ ރިޕޯޓުގައި ފާހަގަކޮށްފައިވެ އެވެ.\n"ގާނޫނީ ވެރިކަމެއް އިޔާދަކުރުމަށް ވަރަށް މުހިންމު ފިޔަވަޅުތަކެއް ރައީސް ސޯލިހުގެ ސަރުކާރުން ވަނީ އަޅާފައި، ނަމަވެސް، ހުރިހާ ދިވެހި ރައްޔިތުންގެ ހައްގުތައް ހިމާޔަތް ކުރުމަށް އަދިވެސް ބޮޑެތި މަސައްކަތްތަކެއް ކުރަންވަނީ ޖެހިފައި،" އެޗްއާރުޑަބްލިޔުގެ އޭޝިއާ ސަރަހައްދުގެ އެސޯސިއޭޓު ޑިރެކްޓަރު ޕެޓްރީޝިއާ ގޮސްމަން އެ ރިޕޯޓުގައި ވިދާޅުވެފައިވެ އެވެ.\nމީގެ އިތުރުން، ވަރުގަދަ އިސްލާހީ މަސައްކަތެއްގެ ތެރެއިން، ރައްޔިތުންގެ މެދުގައި ތަފާތުކުރުން ނައްތާލައި، އިންސާފު ގާއިމުކުރުމުގެ މުއައްސާތަކުގެ އިތުބާރު ކަށަވަރުކުރުމަށް ޖަވާބުދާރީ ކުރުވޭނެ ނިޒާމުތައް ހަރުދަނާ ކުރަންޖެހޭ ކަމަށްވެސް ގޮސްމަން ވަނީ ވިދާޅުވެފަ އެވެ.


ދިނީ ޒަހަރު… 34 – Esfiya – Dhivehi Vaahaka Site\n- by Ushaali - 56- March 12, 2019\nއަރައިގެން އައި އިރާއެކު މާއިރާއަށް އިވިގެންދިޔަ ހަބަރަކުން ރިހޭ ފައި މައްޗަށް ފޮއި ވެއްޓުނު ކަހަލައެވެ. އޭނާއަށް އެޙަބަރު ގެނެސްދިން އިފްނާގެ މޫނުމަތި ވަގުތުން ފުސްވިއެވެ. ޤަބޫލުކުރަން ދަތިވިއެވެ. އެނދުމަތީގައި އޮތް މީހާ ކުއްލިއަކަށް ކޮޅަށް ޖެހުނެވެ.\n“ތީ ކާކު އިފްނާ ކައިރީގައި ދައްކައިގެން އުޅޭ ވާހަކައެއްތަ….؟” މާއިރާ ހަޅޭއްލަވާގަތެވެ.\n“އާކުގެ ރައްޓެއްސެއް ގުޅާފައި ބުނީ. އެއީވެސް އެކަމުގައި އުޅޭ މީހެއް. ރޭގައި އާކު ނިދާކަށްވެސް ނާދޭ. ފޯނުވެސް އޮފްކޮށްފަ އޮތީ” އިފްނާ ވާހަކަދެއްކިއެވެ. އޭނާގެ މޫނުމަތީގައި ވަނީ މާޔޫސީގެ ކުލަވަރުތަކެވެ.\n“އެހެނެއްނުވާނެ… އަނެއްކާ މިއީ ކޮންކަހަލަ ކަންތައްގަނޑެއް. ކަމަކަށްފަހު ކަމެއް. އެއްކަމަކުން އަރައިނުގަނެވިގެން އުޅެނިކޮށް އަނެއްކަމެއް” މާއިރާއަށް ދެކަންފަތްމަތީގައި އަތް އެޅުނެވެ. ހިނގާ ދިޔަ ކަންތައް ޤަބޫލުކުރަން އަދިވެސް އޭނާއަށް ދަތިވަނީއެވެ. އިފްނާ ފޯނަށް މެސެޖެއް އައުމުން ބަލާލިއެވެ. ދެވަނަ ސިކުންތުގައި ކޮޓަރީގައި ހުރި ޓީވީ ޖައްސާލަމުން އިފްނާ އިށީނެވެ. ބޭރުގެ ބަޔަކާއި ގުޅިގެން ދިވެހިރާއްޖޭގައި ފުޅާ ދާއިރާއެއްގައި ހަށިވިއްކުމުގެ ވިޔަފާރި ކުރަމުން އަންނަ ނެޓްވޯރކެއް އަތުލައިގަތް ހަބަރު އަވަސް ޙަބަރުގެ ގޮތުގައި ހުރިހާ ނިއުސް ޗެނަލްތަކުން ދައްކަމުން ދިޔައެވެ. މާއިރާ ގަނޑުވި ކަހަލައެވެ. ފެންނަމުންދިޔަ ވީޑިޔޯތަކުން މޫނުމަތީގައި އަތް އަޅައިގެން އެހުރީ އާކިން ނޫން ދެވަނަ މީހެއް ނޫނެވެ. ކުއްލިއަކަށް ޒާކިން އެނދުން ފުންމާލި ގޮތަށް ކޮޓަރިއަށް ދެމިގަތެވެ. ކުރިމަތީގައި ރޯލްވަމުން ދިޔަ ޙަޤީޤަތުން އޭނާގެ ދެލޮލުގައިވާ ނިދިވެސް ފިލައިގެން ދިޔައެވެ.\n“ދޮންބެމެން ހާދަ ޕްލޭން ނުކޮށް މިކަމުގަ އުޅުނީމަ އެހާ އަވަހަށް ކޮޕުންނަށް ބަސްޓުއެވީ….” ޒާކިން ބުނެލިއެވެ. އިފްނާފެ ފޯނު ރިންގުވާން ފެށީ އޭނާ އެތަނުގައި އިންދައެވެ.\n“ފުލުހުން. އާކު ހައްޔަރުކުރެވުނުކަން އާއިލާއަށް އަންގާލީޔޯ….” ފޯނު ކަންފަތާއި ދުރުކޮށްލަމުން އިފްނާ ބުނެލިއެވެ.\n“ކީކޭ… މަގޭ ދަރި ހައްޔަރުކުރީއޭ… އެކަމަކު އެއީ އެވަރު ކަމެއްތަ؟ ލާރި ހޯދައިގެން ކައިގެން ބޮއެގެންދޯ އުޅެވޭނީ. ލާރި ހޯދަން އެކި މީހުން އެކި ކަހަލަ މަސައްކަތްދޯ ކުރާނީ…” މާއިރާއަށް ކިޔޭ ނުކިޔޭ އެއްޗެއްވެސް ނޭނގެއެވެ.\n“މަންމަ ހާސްނުވޭ. އަޅުގަނޑު މިހާރު މިދަނީ ބައްޕައާއި ބައްދަލުކުރަން. ހަޔަރ ކޮށްފަ ހުރި ލޯޔަރާއި ބައްދަލުވެސް ކުރަންޖެހޭނެ…” އިފްނާ ވާހަކަދެއްކިއެވެ.\n“ހިނގާ އަވަހަށް މަންމަވެސް ދާނަން” މާއިރާ އަވަސް އަވަހަށް ބުނެލިއެވެ.\n“ނޫން. މަންމަ ގޭގައި މަޑުކުރޭ. އާކުގެ މިކަންތައް އެނގުނީމަ ބައްޕަވެސް ހުންނަވާނީ ކުޑަކޮށް ހިތްހަމަނުޖެހިފަ. މިދަނޑިވަޅު މަންމަ ފެނުނީމަ ބައްޕަގެ ރުޅިމަޑެއް ނުވާނެ. އަޅުގަނޑު އެކަނި ބައްޕައާއި ބައްދަލުކޮށް ވާހަކަދައްކާނީ” މާއިރާގެ ދެކޮނޑުގައި ހިފާލައިގެން ހުރެ އިފްނާ ބުނެލިއެވެ. މާއިރާ ވަކި ޖަވާބެއް ނުދިނަސް ހުރީ އިފްނާގެ މޫނަށް ބަލަހައްޓައިގެންނެވެ.\n“މަ ފެނުނީމަ މީހެއްގެ ރުޅިމަޑުނުވާން މަށަކީ ބޮލުގެ ރިހުމެއްތަ…؟” އިފްނާ ނިކުމެގެން ދިޔަ ދިމާލަށް ބަލަން ހުރެ މާއިރާ ބުނެލިއެވެ.\n“މަންމައަށް އިނގޭތަ! އާކިން ހައްޔަރުކޮށްފި.” ޝާއިރާއާއި ހާރޫނަށް ޔަނާލް އެޙަބަރު ދިނީ ހެނދުނުގެ ނާސްތާ ކުރިއަށް ދަނިކޮށެވެ. މަޖްލީންވެސް އިނެވެ.\n“ހަމަ ރަނގަޅަށް… ކޮންކަމެއްގަ…” ޝާއިރާ އަހާލިއެވެ. ހާރޫނުވެސް އިނީ އިނގެން ބޭނުންވެފައެވެ.\n“ހަށިވިއްކުމުގެ ވިޔަފާރި…. އަދި މި އިނގުނީ… އަޅުގަނޑު ހިތަށްވެސް އެރި ކުއްލިއަކަށް އާކިންއާއި ޒާކިން އެހާ ފައިސާ ހޯދަނީ ކޮންތާކުންބާއޭ… އޭރުވެސް ހިތަށް އެރި މިކަހަލަ ކަންތައްގަނޑެއް ހިންގާލަނީއޭ” ޔަނާލް ބުނެލިއެވެ.\n“އެއްވެސް ކަމަކީ ދާއިމަށް ސިއްރުވެފައި އޮންނާނެ ކަމެއްނޫން… ހެޔޮ ވިސްނުން ދެއްވާށި..” ޝައިރާ ބުނެލިއެވެ. ޔަނާލަށް ފައިޒަންގެ ފޯނު އައީ އެވަގުތުއެވެ. ޔަނާލް ފޯނު ނެގުމާއެކު ފައިޒަންވެސް ދިނީ އެހަބަރެވެ.\n“މިވީގޮތުން އާކިންގެ މައްޗަށް ކުރާ ދައުވާތައް ގިނަތާ ވާނީ” ޔަނާލް ބުނެލިއެވެ.\n“ގައިމުތާ… ދުނިޔޭގައި އުޅޭއިރު އެމީހަކު ކަންކުރި ގޮތަކަށް އެމީހަކާއިމެދު ކަންތައް ވެގެންދާނީ… އެކަމުގެ ހެކި މިހާރު ފެންނަމުން އެދަނީ.. ވިސްނާލި ބަޔަކަށް ޢިބްރަތެއް….” ހާރޫން ވާހަކަދެއްކިއެވެ. މަޖްލީންގެ ލޮލުން ކަރުނަ ނީރާލިއެވެ. އޭނާއާއި މެދުވެސް ކަންތައް ހިނގާފައިވަނީ އޭނާ އުންމީދުކުރި ގޮތަކަށްނޫނެވެ.\nހަފްތާއެއް ފަހެވެ. އާކިން ހައްޔަރުކުރުމާއި ގުޅިގެން މާއިރާ ބަލިވިއެވެ. ކާހިތްނުވެފައި މާގިނައިން ހޮޑުލެވެނީއެވެ. ބަލިވެއިން ދުވަސްވަރެއްގައި މާބޮޑަށް ވިސްނާ ހަދަން ފެށުމުން ލޭވެސް މަދުވީއެވެ. މީހާގެ ހަށިގަނޑު ކުރިއަށް ވުރެވެސް ބޮޑަށް ހިއްކާލީއެވެ. އެހެންކަމުން ޑޮކްޓަރަށް ދެއްކުމުން ދިން ސްކޭނެއް ހަދަން މާއިރާ ގޮވައިގެން ހޮސްޕިޓަލަށް ދިޔައީ އިފްނާއެވެ. ސްކޭން ރޫމަށް އިފްނާ ވަންނަން މާއިރާ ޤަބޫލެއްނުވިއެވެ. އިފްނާ ހުރީ ހައިރާންވެފައެވެ. މަޔަކާއިއެކު ދަރިއަކަށް އެފަދަ ތަނަކަށް ނުވަދެވެންވީ ސަބަބެއް ވިސްނާ ވިސްނާވެސް އިފްނާއަށް ނޭނގުނެވެ.\n“މިބުނީނު ނޫނެކޭ… އަހަރެން އެކަނި ވަންނާނީ” ހަރުކަށި ޖަވާބެއް މާއިރާ އިފްނާއަށް ދިނެވެ. އިފްނާ ގޮނޑިބަރީގައި މަޑުކޮށްލިއެވެ. ދުރުން އަންނަ މަޖްލީން ފެނުމުން އިފްނާ ހުރިހާ ދަތްތަކެއް ފެންނަ ވަރަށް ހިނިތުންވެލިއެވެ. މަޖްލީން އޭނާ ފެންނަކަމަށްވެސް ހަދާނުލާ ދާންފެށުމުން އިފްނާ އޭނާ ހުއްޓުވިއެވެ.\n“މަޖޫ….!!! ކޮންތާކު ތިއުޅެނީ. މިހާރު ޙަބަރެއްވެސް ނުވޭ. ގުޅީމަ ފޯނަށް އާންސަވެސް ނުކުރޭ… ބަޓް ހެޕީވެއްޖެ ފެނުނީމަ” މަޖްލީންގެ ގައިގާ ބައްދާލަމުން އިފްނާ ބުނެލިއެވެ. ހޮސްޕިޓަލް ތެރޭގައި ވުމުން މަޖްލީން ހުރީ ވަރަށް މަޑުމައިތިރިކޮށެވެ. އިފްނާއަށް ދިން ހިނިތުންވުމަކީވެސް ފޭކް ހިނިތުންވުމެކެވެ.\n“ވަރަށް މުހިންމު ވާހަކައެއް ބުނަންވެފަވެސް އެބައޮތް…” ސިއްރުން އިފްނާ ބުނެލިއެވެ. ހައިރާންކަމާއެކު އިފްނާގެ މޫނަށް ބަލާލަމުން މަޖްލީން އޭނާ ލައިގެން ހުރި ހުދުކުލައިގެ ކޯޓްގެ ކުރިމަތީ ޖީބުގައި އޮތް ފޯނުނަގާ ހޯމް ބަޓްން އޮންކޮށްލިއެވެ. އޭނާ އެކުރި ކަމަކަށް އިފްނާ މާބޮޑު ސަމާލުކަމެއް ނުދިނެވެ.\n“މަޖޫއަށް އިނގޭތަ! އަނެއްކާވެސް ބޮޑު ކަމެއްގަ ބެދިގެން މިއުޅެނީ… އަހަރެން ޕްރެގް….” މަޖްލީންގެ ކަންފަތްދަށު ސިއްރުން އިފްނާ ބުނެލިއެވެ.\n“ވާއު…. ކޮންގްރާ…. ހާދަ ދުވަހެއް ފަހުންނޭ ދޯ ދެކުދިންނަށް ބޭބީއެއް ލިބެން އެއުޅެނީ” ގަދަކަމުން ހިނިތުންވުމެއް ތުންފަތްމައްޗަށް ގެނުވަމުން މަޖްލީން ބުނެލިއެވެ.\n“އާކިންއެއްނޫން މިދަރިފުޅުގެ ބައްޕައަކީ. މިއީ މަށަށް ލޯބީގެ ދަޅަ ދައްކައިގެން މީހަކު ދިން ލަނޑެއް. ދެން އެހެން މީހުންގެ މައްޗަށް އާކިންގެ ދަރިއެއްކަމަށްތާ ވާނީ. މަޖޫއަށް އެކަނި އިނގޭނީ” އިފްނާ ބުނެލިއެވެ. މަޖްލީންގެ މޫނުމަތީގައިވާ ހިނިތުންވުން ފިލައިގެން ދިޔައެވެ. ކޮންފަދަ ނުބައި ބައެއް ހެއްޔެވެ؟ އަދިވެސް ޙައްޤުގެ މަގަށް ރުޖޫޢަވާކަށް ނޫޅެއެވެ.\n“އަހަރެން ދަނީ. ނެތް ހުރެވޭކަށް…” މަޖްލީން ހިނގައިގަތެވެ. މަޖްލީނަށް އައި ބަދަލު އިފްނާއަށް އިނގުނެވެ. އޭނާ އެހެން މީހަކަށް ބަލިވެއިންކަން އެނގުމުން މަޖްލީން ހިތްހަމަނުޖެހުނީއެވެ. އިފްނާ ދެކުނީ އެއީ ވަގުތީގޮތުން މަޖްލީނަށް އައި ބަދަލެއް ކަމެވެ.\n“އެކްސްކިއުޒް. މިއޮތީ ރިޕޯޓް…” ސްކޭން ރޫމުން ނިކުމެގެން ހިނގައިގަތް މާއިރާއަށް ގޮވާލަމުން އެތަނުން ނިކުތް އަންހެންކުއްޖެއް ބުނެލިއެވެ. މާއިރާއަށް ވުރެ ކުރިން ރިޕޯޓުގައި ހިފީ އިފްނާއެވެ.\n“ގެނޭ ތިމަގޭ އަތަށް…” މާއިރާ ހިތްހަމަނުޖެހިފައި ބުނެލިއެވެ.\n“މީގައި އޮތީ ކީކޭކަން މަންމައަށް ވުރެ ބޮޑަށް އިނގޭނީ މަށަކަށްނު…” އިފްނާ ރިޕޯޓް ނަގާ ނިއުޅުވާލަމުން ބަލާލިއެވެ. އޭނާގެ ދެލޯ އަރައިގެން ދިޔައީ މާއިރާގެ ބަނޑަށް ހަ ހަފްތާ ކަމަށް އޭގައި އޮތުމުންނެވެ. އިފްނާ ބަލާލުމުގެ ކުރިން މާއިރާ އެހެން ދިމާލަކަށް ބަލާލިއެވެ.\n“ކޯޗެއް ތިބަލަނީ.. ގެނޭ ތި…” މާއިރާ އެގަނޑު އިފްނާ އަތުން ޖަހައިގަތެވެ.\n“މަންމާ….!!! އެކަމަކު…. މިއީ ކޮންއިރަކު ކުރިކަމެއް… އެހެންވެ ދޯ އެ ރޫމަށް އަޅުގަނޑު ވަނަނުދިނީ…” އިފްނާ އަހާލިއެވެ.\n“އާ އެހެންވެ. މިއީ އެވަރު ކަމެއްތަ. އަހަރެންވެސް މީ އަންހެނެއް. އުފާ ބޭނުންވާނެ އަހަރެންވެސް. މިއީ މީހަކު މަށަށް ދިން ލަނޑެއްނޫން. އަހަރެން ކައިވެނިކުރީ ކަލޭމެން އެންމެންނަށް ސިއްރުން” މާއިރާ ދެރަވާކަށް ބޭނުމެއްނުވިއެވެ.\n“ކައިވެންޏެއް ކުރީއޭ…. އެހެންވިއްޔާ ކޮބާ އަޅުގަނޑުމެންގެ ދޮންބައްޕަ” އިފްނާ އަހާލިއެވެ.\n“ނޭނގެ އަހަންނަކަށް. އަހަރެން ނޫޅެން އޭނަ ހޯދާކަށް” މާއިރާ ހިނގައިގަތެވެ.\n“މަންމާ! އަޅުގަނޑަކީ މޮޔައެއްނޫން. އަޅުގަނޑަށް އިނގޭ މަންމަ ތިހަދަނީ ދޮގުކަން. މަންމަ މީހަކާ ކައިވެނި ކުރިނަމަ އަޅުގަނޑު މެންނަށް ނޭނގިއެއް ނުހުންނާނެ. ތިއީ މަންމަ ކުއްޖަކާ ލޯބީގެގޮތުން ގުޅިގެން ކުރި ކަމެއްނު” އިފްނާ ވާހަކަދައްކަމުން މާއިރާއާއި އެއްވަރަށް ހިނގަމުން ދިޔައެވެ.\n“އާނ… މިއީ އަހަރެން ވަރަށް ލޯބިން ކުރި ކަމެއް. އަހަންނަށް ރަނގަޅީ މިކަމާއި ގުޅިގެން ދެން އިތުރަށް ވާހަކަ ނުދެއްކިއްޔާ” މާއިރާ ބުނެލިއެވެ. އިފްނާއަށް އިތުރު އެއްޗެއް ބުނަން ނުކެރުނެވެ.\nގެއަށް ވަދެގެން ދިޔަ މަޖްލީން ސިޑިން އަރައިގެން ދިޔަ ގޮތަށް ޔަނާލްގެ ކޮޓަރީ ތަޅުގައި ހިފާލިއެވެ. އޭނާ ދެފަހަރަކު ޓަކި ޖަހާލުމުންވެސް ޔަނާލްގެ ހަބަރެއް ނުވިއެވެ. އިތުރަށް ދޮރުގައި ޓަކި ޖަހަން އޭނާއަށް ނުކެރުނީ ޔާޒް ނިންދަންވަން ވަތްގޮތަށް ޔަނާލަށް ނިދުނީކަމަށް ހީކޮށްފައެވެ. އޭނާ އަމިއްލަ ކޮޓަރިއަށް ވަދެ ފެންވަރާލައިގެން ނިކުމެ އެނދަށް އެރީ ވަރުބަލިވެފައި ހުރުމުން ކުޑަކޮށް އަރާމުކޮށްލާށެވެ. އިފްނާއާއި ދިމާވެގެން ދެއްކި ވާހަކަތައް އޭނާ ރެކޯޑްކުރީ އެ ކްލިޕް ޔަނާލަށް އިއްވުމަށެވެ. އޭނާ ލިސްޓަށް ގޮސް އެއްފަހަރު އަޑުއަހާލިއެވެ. އިފްނާގެ ނަމުގައި އިތުރު ދެތިން ކްލިޕް ރިކޯޑވެފައި އިނުމުން އޭނާ ތާރީހް ބަލާލިއެވެ. ތަންކޮޅެއް ކުރީގެ ރިކޯރޑިންއެކެވެ. ފަހަރަކު ކްލިޕެއް އަޑު އަހަމުން ދިޔައެވެ. ޔަޒްދާން މަރާލުމަށް އޭނާ ކެމިކަލް ހޯދަން ބޭނުންވާވަހަކަ އެއް ކްލިޕުގައި އޮތުމުން މަޖްލީން ވިސްނާލިއެވެ. އޭނާ ވަގުތުން ޔަނާލާއި ބައްދަލުކުރަން ބޭނުންވިއެވެ. އެނދުން ތެދުވެ ހިނގައިގަންނަން އުޅުނު ވަގުތު އޭނާގެ ކޮޓަރީގައި ޓަކިޖަހާލި އަޑު އިވުނެވެ. އޭނާ ދޮރުހުޅުވާލިއިރު ކުރިމަތީގައި ހެވިފައި ހުރީ ޔަނާލެވެ.\n“ސޮރީ އިނގޭ. ޔާޒް ނިންދަވަން އޮތީމަ އެގަޑީގަ ނުހުޅުވުނީ. އިނގޭ މިގަޑީގަ މަޖޫ ނޫން އެހެންމީހަކު އަހަރެން ހޯދަން ނާންނާނެކަން” ޔަނާލް ބުނެލިއެވެ.\n“އެވަރުކަމެއްނޫން. އާދެބަލަ އެތެރެއަށް…” ޔަނާލްގެ އަތުގައި ހިފާ އެތެރެއަށް ވަންނަމުން މަޖްލީން ބުނެލިއެވެ. ޔަނާލް ހައިރާންކަމާއެކު މަޖްލީންގެ މޫނަށް ބަލަން އިނެވެ. ޔަނާލް ކައިރީގައި އިށީނދެ މަޖްލީން އޭނާގެ ފޯނު ހުޅުވާލިއެވެ.\n“އަހަރެންނަށް މިވީހާތަނަށް ކުރެވިފައި އޮތް ކަމަކީ ޔަނާލްގެ ދިރިއުޅުމަށް ބަޔަކާއި ބައިވެރިވެގެން ޒަހަރުލުން. މިހާރު އަހަރެން މިއުޅެނީ ޔަނާލަށް އެހީތެރިކަމެއް ފޯރުކޮށްދެވޭތޯ” މަޖްލީން ވާހަކަދައްކަމުން ދިޔައެވެ. އޭނާ އެ ހުރިހާ ކްލިޕްތަކެއް ޔަނާލަށް އިއްވިއެވެ. ޔަނާލް މަޖްލީންގެ އަތުން ފޯނު އަތުލާފައި ތަކުރާރުކޮށް އެތައް ފަހަރަކު އެހުރިހާ ކްލިޕްތަކެއް އަޑުއެހިއެވެ. އޭނާ ތުންފަތް މައްޗަށް ހިނިތުންވުމެއް ވެރިވި ހިނދު މަޖްލީންގެ ގައިގާ ބައްދާލެވުނެވެ.\n“މަޖޫ ކިހިނެއް މި ހޯދީ… މިބުނީ މި ކެމިކަލް ހޯދަން އިފްނާ ބުނެފަ އިން ރިކޯޑިންގް މީ ކިހިނެއް ހޯދާފަ” ޔަނާލް އަހާލިއެވެ.\n“ތިއީ ނޭނގުމުގެ ތެރޭން ރިކޯޑްވެފަ. އޯކޭތާ ތީގެ ބޭނުންހިފޭނެ އެމީހުންނާއި ދެކޮޅަށް ހެއްކެއްގެ ގޮތުގަ” މަޖްލީން ބުނެލިއެވެ. ޔަނާލް ވަގުތުން އެ ހުރިހާ ކްލިޕެއް އޭނާ ފޯނަށް ފޮނުވާލިއެވެ.\n“އިފްނާ ހަރާން ކަންތައްތަކަށް އަރައިގަނެގެން ރަށްމެދަށް ބަލިވެ އިނަސް އަހަރެންނަށް ޝޮކެއް ނުލިބޭނެ. އެއީ އަހަރެންނަށް އިނގޭ އެއީ އެމީހުންގެ ކަށީގައި ހިފާފައި ހުރި ކަންކަން ކަން” ޔަނާލް ވާހަކަދެއްކިއެވެ.\n“ދެން މިދޭން އުޅޭ ހަބަރު އިވުނީމަ ހަމަ ޔަޤީން ޝޮކެއް ލިބޭނެކަން” ހީލަމުން މަޖްލީން ބުނެލިއެވެ. ޔަނާލް މަޖްލީންގެ މޫނަށް ބަލާލިއެވެ.\n“މި ފޮޓޯ ބަލާލަބަލަ…” އޭނާގެ ފޯނު ގެލެރީއަށް ވަދެ އެންމެފަހުން ނަގާފައި އިން ފޮޓޯ ޔަނާލަށް ދައްކާލިއެވެ. ފޯނު އަރިކޮށްލައިގެން ޒޫމްކޮށްގެން ޔަނާލް ފޮޓޯއަށް ބަލާލިއެވެ.\n“މިއީ މީހެއްގެ ޕްރެގްނެންސީ ރިޕޯޓެއްނު. އިފްނާގެ ދޯ…” ޔަނާލް އަހާލިއެވެ.\n“ބަލާބަލަ ނަމާއި އެޑްރެސް…” މަޖްލީން ބުނެލިއެވެ. ޔަނާލް ބަލާލިއެވެ. އޭނާ ލިބިގެންދިޔަ ޝޮކާއެކު އަނގަމތީގައި އަތް އަޅާލިއެވެ. ތިން ހަތަރު ފަހަރު ނަން ކިޔާލިއެވެ. އަދިވެސް ޤަބޫލުކުރަން ދަތިވަނީއެވެ.\n“އައްޗީޑި…. ދެމީހުން ވާދައަށް ކޮށްފަ އޮތް ކަމެއްތަ…؟ ޔަޤީން ފިރިހެންމީހާއަކީ އެކަކުކަން” ޔަނާލް ބުނެލިއެވެ. މަޖްލީން ކައިރިއަށް ހިނިއައެވެ.\n“އެހެންޏަ… ދެން ބުނާނެއްނު. އެމީހުން ކޮށްފަ ނުކުރާނެ ކަމެއް ދެން ބުނެބަލަ. ދުވަހަކުވެސް އިސްލާހުވާނެ ބައެއްނޫން” ޔަނާލް ބުނެލިއެވެ.\n“ދެމައިން ސްކޭން ހަދަން ހޮސްޕިޓަލަށް ގޮސް އުޅެނިކޮށް އަހަރެންނަށް ސްކޭން ރޫމަށް ވަދެވުނީ. މާއިރާ އަހަރެންނަށް ވަރަށް ފާޑަކަށް ބަލާލި” މަޖްލީން އިތުރަށް ކިޔާދިނެވެ.\nގޭ ކައިރިއަށް މަޑުކޮށްލި ކާރުން އަންހެންކުއްޖެއް ފޭބިއެވެ. ކަޅު ކުލައިގެ އަބާޔާ ހެދުމުގައި އަންހެންކުއްޖާ ހުރީ އެންމެ ބޮޑު ބުރުގާ އަޅާފައެވެ. ފެންނަން ހުރީ ހަމައެކަނި ދެއަތްތިލައާއި މޫނު އެކަންޏެވެ. މޫނުމަތީގައި ވަނީ އަޖައިބެއް ކަހަލަ އުޖާލާ ކަމެކެވެ. އެ އަންހެންކުއްޖާގެ އަތުގައި އަހަރުނުވާ ކުޑަކުޑަ ފިރިހެން ކުއްޖެއް އިނެވެ. އިރުކޮޅަކުން ފޮށްޓެއް ދަމަމުން އައި ފިރިހެންކުއްޖާ އަންހެންކުއްޖާ ކައިރީގައި ހުއްޓުނެވެ. ދެމަފިރިން އެކުގައި ގޭޓުން ވަދެގެން ދިޔައެވެ. ވަގުތަކީ ދެނަމާދު ދޭތެރެ ވަގުތެއްކަމުން ކުލްޝޫމް ޤުރުޢާން ހަތިމެއް ހިފައިގެން ސިޓިންގްރޫމް ސޯފާގައި އިނެވެ. ކުރިމަތީގައި އައިސް ހުއްޓުނު ދެމީހުން ފެނުމުން ކުލްޝޫމަށް ބަލާލެވުނީ ތަފާތު ނަޒަރަކުންނެވެ.\n“ރާކިން…؟؟؟” ކުލްޝޫމަށް ގޮވާލެވުނެވެ. ރާކިން ހީލިއެވެ. ނަމަވެސް ރަހުމެއްނެތް ހަމަލާތައް ކުށެއްނެތް ޔަނާލާއި ހާރޫނަށް އަމާޒުވެގެން ދިޔައިރު ބައިވެރިންގެ ތެރޭގައި ރާކިންވެސް ހިމެނިފައިވާކަން އެނގުމުން ކުލްޝޫމް ބަދަލުގައި ހިނިތުންވުމެއް ރާކިންއަށް ނުދިނެވެ. އޭނާ ހިނިތުންވުމެއްދިނީ ކައިރީގައި ހުރި ޝިފާއަށެވެ. ރާކިން ހިތުގައި ޖެހުނެވެ. އޭނާ އެކަން ހިންދާލާ މާއިރާގެ ކޮޓަރިއާއި ދިމާލަށް ހިނގައިގަތެވެ.\n“ކުލައްތާ…..!! ކިހިނެއްތަ….؟؟؟” ކުލްޝޫމް ޝިފާ އަތުގައި އިން ކުޑަ ކުއްޖާ އުރާލަމުން ޝިފާ ގައިގާވެސް ކުޑަކޮށް ބައްދާލިއެވެ.\n“އަލްހަމްދުލިއްލާހް… ވަރަށް ރަނގަޅު…. މިސޮރަށް ކޮން ނަމެއްތަ ކިޔަނީ..” ކުލްޝޫމް އަހާލިއެވެ.\n“ރަޔަން ރާކިން” ޝިފާ ބުނެލިއެވެ.\n“އެއްވެސް މީހަކު ނުފެނޭ. ކޮބާތަ ނާދު…؟ މަންމަވެސް ނުފެނޭ… ޔާނާވެސް. ނޫޅެނީތަ އެއްވެސް މީހަކު” ދެފަރާތް ހޯދާ ބަލާލަމުން ޝިފާ އަހާލިއެވެ.\n“ޔާނާ އުޅެނީ މިހާރު މިގެއަކު ނޫން. ނާދު މިގެއިން ދިޔަތާ ކޮންދުވަހެއް. އެމަންޖެ މިހާރު ހުންނަނީ ވަރިކޮށްފަ. ދެން ޝިފާގެ މަންމާފުޅު އެބައޮތް ކޮޓަރިކޮޅުގަ” ކުލްޝޫމް ބުނެލިއެވެ.\n“އެނ…؟؟؟ އަސްލަށްތަ… ނާދު ހާދަ ދެރަވާނޭ. ކަންތައްތައް ރަނގަޅުތަ…؟؟؟” ޝިފާ އަހާލިއެވެ.\n“ޝިފާމެންނަށް ތިއާދެވުނީ އެންމެ ރަނގަޅު ދުވަސްކޮޅަށް. ވަރަށް އަވަހަށް ހުރިހާކަމެއް ޝިފާއަށްވެސް އެނގިދާނެ. ކުލައްތަ ބުނަން އޮތްހާވެސް އެއްޗަކީ މިދަރިފުޅު ވަރަށް ނަސީބުދެރައޭ…” ރަޔަންގެ މޫނުގައި ބޮސްދެމުން ކުލްޝޫމް ބުނެލިއެވެ.\n“އެއީ…؟؟؟” ޝިފާގެ ހިތް ބިރުގަތެވެ.\n“އިތުރަށް ކުލައްތައާއި ސުވާލުނުކޮށް ދޭބަލަ ރާކިންގެ ފަހަތުން” ޝިފާއަތަށް ރަޔަން ދެމުން ކުލްޝޫމް ބުނެލިއެވެ.\nމާއިރާގެ ކޮޓަރީ ދޮރަށް ޝިފާ އެރިއިރު އެނދުގައި އިން ރާކިންގެ ކޮނޑުގައި ބޯއަޅާލައިގެން މާއިރާ އިނެވެ. އޭނާއަށް ޝިފާ ފެނުނީ ވަކި ހިސާބަކަށް ޝިފާ ވަތް ފަހުންނެވެ.\n“ހަމަ މިހާރު ހުއްޓޭ… ކަލޭ އައީ މި އަންހެނާވެސް ގޮވައިގެންތަ…؟ ނުރުހިފައި މާއިރާ ބުނެލިއެވެ.\n“މަންމާ…!!! އެއީ އަޅުގަނޑުގެ އަންހެނުންނޭ…” ޝިފާ އިސްޖަހާލި މަންޒަރު ފެނުމުން ރާކިން ބުނެލިއެވެ.\n“މަށަށް ހެޔޮ… އެކަހަލަ ގޮތްނޭނގޭ މީހުން މި އާއިލާއަށް ކޮށްޕައިގެން އުޅޭތީ މިއުޅެނީ ރަނގަޅު ކަމެއް ނުވެގެން” ޝިފާއަށް ދެލޯ އަޅައިގެން ހުރެ މާއިރާ ކިޔަމުން ދިޔައެވެ.\n“މަންމަ ވިސްނާލަބަލަ. މަންމައަށް އެތަނުން ތިފެނުނީ ޝިފާ. އޭނަ އަތްމަތީގައި އޭނީ މަންމަގެ އެންމެފުރަތަމަ މާމަ ދަރިފުޅު. އަޅެ އުރާލާހިތެއްވެސް ނުވޭތަ…؟ އެކުއްޖާއަށްޓަކައި މަންމަ ހިތުގައި ލޯތްބެއްވެސް ނެތީތަ…؟ ރާކިން އަހާލިއެވެ.\n“އަހަރެން ނޫޅެން މީހުން ދެކެ ލޯބިވާކަށް. މީހުން ދެކެ ލޯބިވެގެން މީހަކަށް ލިބޭނެ އެންމެ ބޮޑު ދެރަ ލިބިފަ މަށަށް މީނީ…” މާއިރާ ބުނެލިއެވެ.\n“ޝިފާ ދޭ ރަޔަން ގޮވައިގެން ކޮޓަރިއަށް” ރާކިން ބުނެލިއެވެ. ޝިފާ ނިކުތުމުން ރާކިން ތެދުވެގެން ގޮސް ދޮރު ލެއްޕިއެވެ.\nއަޅުގަނޑު ހީކުރީ މިހުރިހާ ދުވަސް ވީއިރު މަންމައަށް ކުޑަނަމަވެސް ބަދަލެއް އައިއްސަ ކަމަށް ހުންނާނީ. އެކަމަކު އެހެނެއްނުވި. ދޮންބެއާއި ޒާކުވެސް ދުވަހެއް ދުވަހަކަށް ވީ ނުބައި. ބަލާލަބަލަ ޒާކުއަށްވެސް ޖަހާ ސިފަ މިހާރު. މަންމަމެން ވެއްޖެއްނު ތިގޮތްތައް ބަދަލުކުރަން. އަޅުގަނޑު މިހާރު ދެރަވޭ އޭރުގަ އެކުރެވުނު ކަންތައްތަކަށް އެއްބާރުލުން ދެވުނީތީ. އެކަމަކު އެދުވަސްތައް ފާއިތުވެގެން ގޮށްސި. އަޅުގަނޑު ނޫޅެން މިގޭގައި ހުންނާކަށް. ވީ އެންމެ އަވަހަކަށް ޝިފާ ގޮވައިގެން އަޅުގަނޑު ފުރާނަން. މަންމަ ދާން ހުރިއްޔާ އަޅުގަނޑު ދާނީ މަންމަ ގޮވައިގެން” ރާކިން އެހުރިހާ ވާހަކައެއް ދެއްކިއިރުވެސް މާއިރާ އެއްވެސް ބަހެއް ނުކިޔައެވެ. އޭނާ އެތަނުން ނިކުމެގެން ދިޔައިރު މޫނުމަތި ވަނީ މިލާފައެވެ. މައިމީހާ ހުރި ބިމުގައި ފައި ޖެހުމުންވެސް އޭނާއަށް ހިތްހަމަޖެހުމެއް ނުލިބުނެވެ.\nފައިޒަންއާއި އެކުގައި ޔަނާލް ބޭރަށް ނިކުތީ ރޭގަނޑު ދިހައެއް ޖަހަން ގާތްވެފައި ވަނިކޮށެވެ. އެދެމީހުންގެ މިސްރާބަކަށްވީ ފުޑްކޯޓުތަކަށް ޒިޔާރަތްކޮށްލުމެވެ. ފައިޒަންގެ އަތުގައި ހިފައިގެން ވަދެގެން ދިޔަ ޔަނާލްގެ ފުރިހަމަކަން މިރޭ އިންތިހާއެވެ. ގިނަ ފަހަރަށް ފައިޒަންއަށް ހުރެވެނީ ޔަނާލްގެ މޫނަށް ބަލަހައްޓައިގެންނެވެ.\n“ނަނާއަށް ހެޔޮތަ ޒާކިން އިފްނާމެންގެ މީހަކަށް ފެނުނަސް…” ވަދެގެން ގޮސް މޭޒެއް ކައިރީގައި އިށީންނަމުން ފައިޒަން އަހާލިއެވެ.\n“ތެދެއް ބުނަންތަ! މިހާރު އެއްވެސް ބިރެއްނެތް. ރަނގަޅީވެސް ފެނުނިއްޔާ. އެހެންނޫނަސް ދެތިން ދުވަސްތެރޭގަ ހުރިހާ ކަމެއް ނިމޭނެ. އެއްވެސް ހެއްކެއް އެއްކުރާކަށްވެސް ބޭނުމެއްނޫން” ޔަނާލް ވާހަކަދެއްކިއެވެ.\n“ހާދަ ކޮންފިޑެންސެއް. ކިހިނެއްވީ؟ ބިރުފަހަނައަޅާ ދިޔައީތަ…؟” މަޖާވެފައި ފައިޒަން އަހާލިއެވެ.\n“އަޑުއަހާބަލަ….” ޔަނާލް ފައިޒަންއަށް ރެކޯޑިން އިއްވާލިއެވެ. ފައިޒަންއަށް ވެސް ވީ ޔަނާލަށްވީ ވަރެވެ.\n“ހާރޫންބެ މެންނަށް ދައްކައިފިންތަ…؟” ފައިޒަން އަހާލިއެވެ. ޔަނާލް ބޯޖަހާލިއެވެ.\n“ބައްޕަ ބުނި މާދަމާ އެގެއަށް ދާނަމޭ މަންމަ ގޮވައިގެން” ޔަނާލް ބުނެލިއެވެ.\n“އަދި އިނގޭތަ މާ މަޖާ އެއްޗެއް ދައްކާލަންތަ…؟” މަޖްލީން ފޯނުން ފެނުނު ފޮޓޯ ޔަނާލް ފައިޒަންއަށް ދައްކާލިއެވެ.\n“ވަޓް…؟ މީ އަސްލެއްތަ…؟” ފައިޒަން އަހާލިއެވެ. ޔަނާލް ބޯޖަހާލިއެވެ. އޭނާއަށް އެ ރިޕޯޓް ލިބުނުގޮތް ނުބުނީ އެވަގުތު މަޖްލީންގެ ވާހަކަ ދައްކައިގެން ފައިޒަންގެ މޫޑް ހަރާބުކޮށްލަން އޭނާ ބޭނުން ނުވުމުންނެވެ.\nހެހެހެ… މާއިރާ ހާދަ ކުރީގައޭ ދޯ މިއުޅެނީ…” މަޖާވެފައި ފައިޒަން ބުނެލިއެވެ.\n“އިނގޭތަ ރާކު އެބައުޅޭ އައިސްގެން ބޭބީ ގޮވައިގެން. ޝިފައްތަވެސް އެބައުޅޭ….” ފައިޒަން ބުނެލިއެވެ. ޔަނާލް އަސަރެއްނެތް ހިނިތުންވުމެއް ދިނެވެ.\n“އަސްލު ބުނަންތަ؟ ރާކިންދެކެ އެހާ ރުޅިއެއް ނާދޭ… އޭނަވެސް އެކަންތަކުގައި ބައިވެރިވި. އެކަމަކު އަހަރެންގެ ހިތެއް ނުބުނޭ އޭނަ ގޯހެކޭ… އޭނަ އެރޭގަ ވެސް އަހަރެންނާއި ދިމާލަށް އެއްޗެއް ނުބުނޭ. އިނގިލި ކުރިވެސް ޖައްސާނުލާ. ހުންނަނީ ވަރަށް ދެރަވެފަ” ޔަނާލް ވާހަކަދައްކަމުން ދިޔައެވެ.\n“މިއަދު ގެއިން ފެނިގެން މަށަށް ގޮވާލި. އަހަރެން ހޫނއެއް ލައްވާލާފައި ދިޔައީ” ފައިޒަން ބުނެލިއެވެ.\n“ޝިފައްތައާއި ބޭބީ ވަރަށް ދެކިލާހިތްވޭ. ފައި މަށަށް އެކަން ކޮށްދީބަލަ. ޝިފައްތައަށް ނޭނގޭނެ އަހަރެން ދުނިޔޭގައި ހުރި ކަމެއްވެސް. އަހަރެން ބޭނުން ޝިފައްތައާއި ބައްދަލުކޮށް ހުރިހާ ވާހަކައެއް ކިޔާދޭން. އަދި އެވެސް ނާއްތަ ބަހައްޓައިގެން” ޔަނާލް ވާހަކަދެއްކިއެވެ. ފައިޒަން ބޯޖަހާލިއެވެ. އަދި ވަރަށް އަވަހަށް ޝިފާއާއި ބައްދަލުކޮށްދޭނެ ކަމުގައި ބުނެލިއެވެ.\nއެކުވެރިޔަކާއެކު ކޮފީއަކަށް އެރި ޒާކިންއަށް ފައިޒަން ފެނުމުން ހުއްޓުނެވެ. އެކުގައި އިން އަންހެންކުއްޖާއަށް ޒާކިން ބަލާލީ ފާޑަކަށެވެ. ބުރުގާ އަޅާފައި ހުރުމުން އެއީ ޔަނާލްކަން އޭނާއަށް ނަގައިނުގަނެވުނެވެ. ޒާކިން ވިސްނާލިއެވެ. އެ ޔާނާއާއި ފައިޒަން ގުޅުމެއް ނެތީ ހެއްޔެވެ؟ އެހެންވިއްޔާ އެވާނީ މާއިރާއަށް އުފާވެރި ހަބަރަކަށެވެ. ޒާކިން އިށީނީ ފައިޒަންއާއި ކުރިމަތި ވާނެހެންނެވެ. ޔަނާލް އިނީ އޭނާއަށް ފުރަގަސްދީގެންނެވެ. ބިލަށް ފައިސާ ދެއްކުމަށްފަހު ފައިޒަން ޔަނާލްގެ އަތުގައި ހިފައިގެން ދިޔަ ވަގުތު ޔަނާލްގެ މޫނު ބެލުމަށް ޒާކިން ވަރަށް މަސައްކަތްކުރިއެވެ. ނަމަވެސް ކާމިޔާބެއް ނުވިއެވެ. ކުއްލިއަކަށް ތަނަށް ވަދެގެން އައި ދެތިން ފުލުހުންގެ އޮފިސަރުން ގޮސް ހުއްޓުނީ ޒާކިންއާއި އޭނާގެ އެކުވެރިޔާ މަޑުކޮށްގެން ތިބި މޭޒު ކައިރީގައެވެ. އޭނާ ޒާކިންއާއި އެކުވެރިޔާއަށް ދައްކާލީ ކޯޓު އަމުރެކެވެ. ޒާކިން އޭގައި ހިފާ ބަލާލިއެވެ.\n“މީ ބޮޑު އޮޅުވާލުމެއް. އަހަންނަކީ މަސްތުވާތަކެތި ބޭނުންކޮށް އެތަކެތީގެ ވިޔަފާރި ކުރާ މީހެއް ނޫން” ފުލުހުންގެ އޮފިސަރ އަތަށް ކޯޓްއަމުރު ދެމުން ޒާކިން ބުނެލިއެވެ. ގިނަ މީހުންގެ ނަޒަރުތައް ވަނީ އެދިމާލަށް ހުއްޓިފައެވެ.\n“ކޯޓު އަމުރުގައިވަނީ ދޮގެއްކަމެއް ތެދެއްކަމެއް އަޅުގަނޑުމެންނަށް ބުނާކަށް ނޭނގޭ. ކްރިމިނަލް ކޯޓުން އަޅުގަނޑުމެންގެ މައްޗަށް އަމުރުކޮށްފައި މިވަނީ ތި ދެމީހުން ހައްޔަރު ކުރުމަށް. އެހެންވީމާ މި އަމުރު ތަންފީޒު ކުރައްވަން އަޅުގަނޑުމެންނަށް އެއްބާރުލުން ދެއްވާ އަޅުގަނޑުމެންނާއެކު ދުރުވޭ” ފުލުހުންގެ އޮފިސަރ ރިވެތި ބަހުން ވާހަކަދެއްކިއެވެ.\n“އަހަރެން ހަމަ މިތާ ކޮފީއެއް ބޯލަން އައިސް ޖައްސާލީ ކަލޭމެންނަށް ހަޖަމެއް ނުކުރެވުނު. މައްސަލައެއްނުތީ. ބަނޑުހައިވަންޏާ ކައެމެންވެސް ކޮފީބޯން އާދޭ. ތިހެން އަދި ގެންދަން އުޅުނަސް އަހަރެން ބިރެއް ނުގަންނާނެ” ޒާކިން ގަދަވިއެވެ. ޤާނޫނީގޮތުން ފުލުހުންނަށް ލިބިދީފައިވާ ބާރުތަކަކީ ކޮބާކަމާމެދު އޭނާއަށް ވިސްނާ ނުލެވުނެވެ.\n“ނުކިޔަމަންތެރިކަން ދައްކަންޏާ އަޅުގަނޑުމެންނަށް ޖެހޭނީ ބާރުގެ ބޭނުންކޮށްގެން ވިޔަސް ގެންދަން” ފުލުހުންގެ އޮފިސަރ ފަހުގެ އިންޒާރު ދިނެވެ. ޒާކިންގެ އެކުވެރިޔާ ސުލްހަވެރިކަމާއެކު ދިޔަސް ޒާކިން ނުދިޔައެވެ. ނުކިޔަމަންތެރިކަން ދައްކަން ފެށުމުން ގަދަކަމުން ޒާކިންގެ ދެއަތް ފުރަގަހަށް ބިޑި އަޅުވައިގެން ގެންދިޔައީ އުފުލާލައިގެންނެވެ. އޭރުވެސް ޒާކިން ދިޔައީ އޭނާއަށް ގޮވުނު އައުގުރާނެއް ގޮވަމުންނެވެ. ބައެއް މީހުންގެ ފޯނުތަކުން އެމަންޒަރުތަކާއި އަޑުތައް ވީޑިޔޯ ކުރަމުން ސޯޝަލް މީޑިޔާތަކަށް އަޕްލޯޑް ކުރަމުން ދިޔައެވެ.\nހެނދުނު ސައި ބޯން އިން މާއިރާ ސިހުނީ ދާދި ކައިރީގައި އައިސް ހުއްޓުނު ކުލްޝޫމް ފެނިފައެވެ. މާއިރާ ކުލްޝޫމަށް ބަލާލާފައިވެސް އޭނާ ބޯން އިން ސައި ތައްޓަށް ނަޒަރު ހުއްޓާލިއެވެ. މޭޒު ދޮށުގައި ތިބި އިފްނާއާއި ރާކިން އަދި ޝިފާވެސް ކުލްޝޫމަށް ބަލާލިއެވެ.\n“މާއިރާ ހަމަ ލަދެއްވެސް ނުގަނޭތަ…؟” ކުލްޝޫމް އަހާލިއެވެ. އޭނާގެ އަޑުގައި ވަނީ ނުރުހުމެވެ.\n“އަނެއްކާ މިހާރު ކޯޗެކޭ ކިޔަން ތިއުޅެނީ…؟” މާއިރާ އަހާލިއެވެ.\n“އެއް ފާފައެއް ނުފޮހެވެނީސް އަނެއް ފާފަ. މާތްކަލާކޮ. ހެއްދެވި ފަރާތަށް އެންމެ ފަހަރަކު ނަމަވެސް ބިރުގަނެބަލަ. ފާފައިގެ މައްޗަށް ފާފަ ކުރަމުން ތިދަނީ” ކުލްޝޫމް ވާހަކަދެއްކިއެވެ.\n“ކީކޭ ކިޔަން ތިއުޅެނީ…؟ ކުލްޝޫމް ދައްކަން އެއުޅޭ ވާހަކަ މާއިރާއަށް ވިސްނިއްޖެއެވެ. އޭނާ ކަންބޮޑުވީ ރާކިން އިންދާ އެވާހަކަ ދައްކަން އުޅޭތީއެވެ.\n“ފިރިހެނުންގެ ތަންމަތި ފަޅުފިލުވަމުން އެންމެ މިޒަމާނުގެ އަންހެން ކުއްޖެއް އުޅޭ ވައްތަރަށް މަގުތައްމަތީގައި ދުވާއިރު ހިތަށްނާރާތަ ތިމަންނަގެ ބޮޑެތިވެފައި ދަރިންތަކެއް އެބަތިއްބޭ… ލަދުން ބޯހަލާކު….” ކުލްޝޫމް އަޑުލައިގަތެވެ. މާއިރާ އެއްކަޅިން ރާކިންއަށް ބަލާލިއެވެ. ރާކިން އިނީ ކުލްޝޫމަށް ބަލަހައްޓައިގެންނެވެ.\n“މަންމަ ކީތްކުރީތަ ކުލައްތާ…!” ރާކިން އަހާލިއެވެ.\n“ކޮންމެސް އެއްޗެއް ކިޔަންވެގެން އެއުޅެނީ. އެއީ މިހާރު އާދަ އެމީހުންގެ” މާއިރާ ބުނެލިއެވެ.\n“ކުލައްތާ….!!! މަންމަ ދައްކާ ވާހަކަ އަޅުގަނޑު ޤަބޫލެއް ނުކުރަން. މަންމަ ކީތްކުރީތަ…؟” ދެވަނަ ފަހަރަށް ރާކިން ސުވާލުކުރިއެވެ.\n“އަހަރެން ލަދުވެސްގަނޭ ބުނަން. ރާކިންގެ އެއްބަނޑު ޒާކިންގެ ހަގަށް ކޮއްކޮއަކު މިދުނިޔެއަށް އުފަންކުރަން ތައްޔާރުވަމުން އެދަނީ…” ކުލްޝޫމް ބުނެލިއެވެ. ވަގުތުން ރާކިން އަތުން ހިފައިގެން ހުރި އުލާއި ސަމްސާ ދޫވެ ތަށިތެރެއަށް ވެއްޓުނެވެ. އޭނާގެ ބޮލަށް އެނބުރުން އަރައިގެން ދިޔައެވެ. ހިނދުކޮޅަކަށް ހީވީ ދުނިޔެ އެނބުރިގަތް ހެންނެވެ.\n🙂 good morning\nmi bai ves huriha kudhinnah kamudhaane kamah heekuran\nWow v salhi mibayves❤ Dhen next part up vaane irakah inthizaar kureveny\n🙂 thankyou so mucj Yaan\nnext part liyan fashaigen miulheny\nUshaali mi story furathama 8 parts libeyni kihinehtha. Cox amabig fan of you. Just wanna read from the beginning. Pls tell me how and where can i find it.\nfacebook page eh innaane ‘ushaaly ge vahaka’ jahaafa.epage ga innaane\nthankyou so much Zer\nv salaam… morning 😊 v v v salhi mi part vx …. aneh part vx avahah up kohlahcheyyy… ❤👏👏👏👏😍\ni will try my best to upload next episode asap ingey. keep waiting\nvarah reethi.. mashah allah.. maairaa mn ge hurihaakameh falhaa aranee dhww.. dhnn inn part avahah up kohdhehche…\nmashah allah.. varah reethi.. ama habeyss.. maairaa mnge hurihaakameh falhaa araneedhww.. waitin for the next part..\nThanks for uploading this part so soon. And it’s really nice. Hope to get the next part soon. Thanks for giving that much time to make us so happy. I know you also will have other things to do. But I am really glad that you are giving more than enough time to come up with new episodes. 🙂🙂🙂\nawwww…. thankyou so much for understanding my situation… konme faharaku mihaaru konme episode eh liyefa mi up kurany. one ah liyaa vahaka ves liyamun + joba ah ves dhamun + geythereyga ves work kuramun. ekamu vr vr happy vehjje comment kiyaalaafa. thankyou so much Sid\nMasha Allah v reethi ❤❤❤❤❤❤❤❤❤❤ Next part avahah up kohdhy ❤❤❤❤❤❤❤\npewdiepies biggest fan says:\nany want to sub me plz imakid\nwhy FAIZAN ah enburun eree.. not zakin\n🙂 mistake rangalhu kollaafa mihaaru innaany\naslu eyee raakin ge vaahaka. typing mistake eh eyee.. dho usha..\nyes. typing mistake eh. sorry for that. mihaaru rangalhu kollaafa innaany\nvarah reethi.. mashah allah.. aneh part avahah up kohdhehche..\ni will try ingey\nWhen is next part…waiting\nwill upload next episode of dhinee zahar tomorrow morning. insha allah\n35 up vanii konirakunn


Agreementugai soikuraa dhuvahu thalhudhandi havaalukuraane: HDC – Iru\nއެގްރީމެންޓުގައި ސޮއިކުރާ ދުވަހު ތަޅުދަނޑި ހަވާލުކުރާނެ: އެޗްޑީސީ\nލަހޫ· 23 ޖޫން 2021\nހިޔާ ފްލެޓްތަކުގެ އެގްރީމެންޓްތަކުގައި ސޮއިކުރާ ދުވަހު ފްލެޓްތަކުގެ ވެރި ފަރާތަށް ތަޅުދަނޑި ޙަވާލުކުރާނެކަމަށް ހައުސިންގ ޑިވެލޮޕްމަންޓް ކޯރޕަރޭޝަން، އެޗް.ޑީ.ސީގެ މެނޭޖިންގ ޑިރެކްޓަރ ސުޙައިލް އަޙްމަދު ވިދާޅުވެއްޖެއެވެ.\nހިޔާ މަޝްރޫޢުގެ ދަށުން ފްލެޓް ލިބުނު ފަރާތްތަކާއެކު އެގްރީމެންޓްތަކުގައި ސޮއިކުރުން އަންނަމަހުގެ 14 ވަނަ ދުވަހު ފެށުމަށް ވަނީ ހަމަޖެހިފައެވެ.\nހިޔާ މަޝްރޫޢުގެ ދަށުން މިވަގުތު ކުރަމުންދާ މަސައްކަތްތަކާގުޅޭގޮތުން ޕީ.އެސް.އެމް ނިއުސްގެ ރާއްޖެމިއަދު ޕްރޮގްރާމުގައި ވާހަކަދައްކަވަމުން އެޗް.ޑީ.ސީގެ މެނޭޖިންގ ޑިރެކްޓަރ ސުޙައިލް އަޙްމަދު ވިދާޅުވީ، ހިޔާ ފްލެޓްތައް ލިބުނު ފަރާތްތަކުގެ ތެރެއިން ހައުސިންގ މިނިސްޓްރީން އެ ކޯރޕަރޭޝަނަށް މިހާތަނަށް ހިއްސާކޮށްފައިވާ ލިސްޓުތަކުގައި ހިމެނޭ އެންމެންގެ ގުރުއަތުނަގެން ނިމިފައިވާކަމަށެވެ.\nއެހެންނަމަވެސް ބައެއް ފަރާތްތަކާގުޅޭގޮތުން މިނިސްޓްރީން އިތުރަށް ބަލަންޖެހޭ ކަންކަން ބަލަމުންދާތީ، ގުރުއަތުނެގުން އަދި އެއްކޮށް ނުނިމޭކަމަށާއި، ނަމަވެސް ނުނިމިހުރީ ނިސްބަތުން ވަރަށް މަދު ފަރާތެއްގެ ގުރުއަތުނެގުންކަން އޭނާ ފާހަގަކުރެއްވިއެވެ. ސުޙައިލް ވިދާޅުވީ، ކޮންޓްރެކްޓަަރުގެ ފަރާތުން ހިޔާ ފްލެޓްތަކުގައި ކުރަންޖެހޭ ހުރިހާ މަސައްކަތެއް ކޮށް ނިންމާ، 6720 އެޕާޓްމަންޓުގެ ތަޅުދަނޑިތައް އެކޯރޕަރޭޝަނާއި މިހާރު ޙަވާލުކޮށްފައިިވާކަމަށެވެ. އަދި އެޗް.ޑީ.ސީގެ ފަރާތުން އެތަންތަން އިންސްޕެކްޓްކޮށް ރަނގަޅުކުރަންޖެހޭ ކަންކަން ބަލާ އެކަންކަން ކޮންޓްރެކްޓަރ ލައްވާ ކުރުވާފައިވާކަމަށެވެ.\nހިޔާ ފްލެޓްތައް ލިބުނު ފަރާތްތަކާއެކު އެގްރީމެންޓްތަކުގައި ސޮއިކުރުން ޖުލައި 14 ގައި ފެށުމަށް ވަނީ ނިންމާފައެވެ. ސުޙައިލް ވިދާޅުވީ، އެގްރީމެންޓްތަކުގައި ސޮއިކުރުން ކުރިއަށްގެންދިއުމަށް ހަމަޖެހިފައިވަނީ ހުރަވީ ސްކޫލުގެ ހޯލުގައިކަމަށެވެ. މި މަޝްރޫޢުގެ ދަށުން 16 ޓަވަރެއް ހުޅުމާލޭ ދެވަނަ ފިޔަވަހީގައި ތަރައްޤީކޮށްފައިވާއިރު، އެގްރީމެންޓްތަކުގައި ސޮއިކުރުން ކުރިއަށްދާނީ ޓަވަރުތަކުގެ ތަރުތީބުންކަމަށާއި، އެގްރީމެންޓްތަކުގައި ސޮއިކުރުމުގެ ކުރިން ފްލެޓްތަކުގެ ވެރިފަރާތައް ގަޑިއާއި ދުވަސް ކުރިއާލާ އެޗް.ޑީ.ސީގެ ފަރާތުން އަންގަމުންދާނެކަމަށްވެސް ސުޙެއިލް ވިދާޅުވިއެވެ.\n“އަޅުގަނޑުމެން ރާވާފައިވަނީ ހުރަވީ ސްކޫލުގެ ހޯލު މިކަން ކުރުމަށް ބޭނުންކުރާގޮތަށް. އެތަނުގައި 25 މޭޒު ޖަހަައިގެން އެއްފަހަރާ 25 ބޭފުޅުންނަށް ސޮއިކުރުމުގެ ކަންތައްތައް ކުރިއަށްގެންދެވޭގޮތަށް. މި ޕްރޮސެސްއަށް އަޅުގަނޑުމެން މި ބަލަނީ 25 މޭޒު ބަހައްޓައިގެން ދުވާލަކު 300 އާއި 350 އާއި ދެމެދުގެ ބޭފުޅުންނަށް ފްލެޓް ޙަވާލުކުރެވޭނެކަމަށް މި ބަލަނީ. އިތުރަށް ދެން ބަދަލެއް ގެންނަން އެނގޭނީ މިކަން ފަށައިގަތީމަ. ފަހަރެއްގައި މިއަށްވުރެ މަދުވެސް ވެދާނެ. ނޫނީ އަވަހަށް ނިމޭނަމަ ޢަދަދު ގިނަވެސް ކުރެވިދާނެ” ސުޙައިލް ވިދާޅުވިއެވެ.\nހިޔާ ފްލެޓްތަކުގައި ސޮއިކުރުން ޖުލައި 14 ގައި ފެށުމަށް ނިންމާފައިވާއިރު، އެ ތާރީޚުން ފެށިގެން 30 ދުވަހުގެ މި މަސައްކަތް އެއްކޮށް ނިންމުމަށް ސަރުކާރުން ވަނީ އަމާޒު ހިފާފައެވެ.


Recipe: Butter Chicken Noodles - Vaguthu\nރެސިޕީ: ބަޓާ ޗިކެން ނޫޑުލްސް\nބަޓާ ޗިކެން ނޫޑުލްސް އަކީ އާ ވައްތަރެއްގެ ކެއުމަށް ގިނަ މީހުންނަށް ވެދާނެއެވެ. މި ކެއުން ކެއި މީހުން ބުނާގޮތުގައި މިއީ މީރު އަދި ފަސޭހައިން ތައްޔާރުކޮށްލެވޭ ކެއުމެކެވެ. މި ބަލާލަނީ ބަޓާ ޗިކެން ތައްޔާރު ކުރާ ގޮތަށެވެ.\nބަޓާ ޗިކެން ތައްޔާރު ކުރުމަށް ބޭނުންވާ ތަކެތި:\nފެނު ކައްކާފައި ހުރި ދެ ޕެކެޓް ނޫޑުލްސް\nކޮށާފައި ހުރި 1/2 ޖޯޑު ކުކުޅު\n1 ބެއި ލީފް\n1/2 ޖޯޑު ކްރީމް\n2 ސައިސަމުސާ ބަޓަރު\nބޭނުންވާ ވަރަކަށް ގިތެޔޮ މިރުސް\nޓޮމާޓޯ، ފިޔާ ކޮށާފައި ތެއްޔަކަށް ލާށެވެ. އަދި ތެއްޔަށް ފޮނި ތޮށި، ކާފޫރު ތޮޅި، ކަރަންފޫ، ކެޝޫނަޓްސް، ބެއި ލީފް، ބަޓަރު އެޅުމަށްފަހު ޓޮމާޓޯ ކޮޅު މަޑުވަންދެން މަޑުގިނީގައި ހަނާ ކުރާށެވެ. އެއަށްފަހު ހަނާކުރި ހުރިހާ އެއްޗެއް މިކްސްޓަރަކަށް އަޅައި ފުނޑާލާށެވެ. ދެން ތެއްޔަކަށް ބަޓަރުކޮޅެއް ލުމަށްފަހު މިކްސްޗަރުން ފުނޑި ޕޭސްޓު 10 މިނެޓު ވަންދެން މަޑުގިނީގައި ކައްކާށެވެ.\nޕޭސްޓު މަޑުގިނީގައި ކެއްކުމަށްފަހު އޭގެ ތެރެއަށް ލޮނު، ފުލް ކްރީމް، ހަކުރު އަޅާށެވެ. އެއަށްފަހު ކައްކާފައި ހުރި ނޫޑުލްސް އަދި ކޮށާފައި ހުރި ކުކުޅުކޮޅު އެޅުމައްފަހު ކުކުޅުކޮޅު ރޯފިލަންދެން މަޑުގިނީގައި ކައްކާލާށެވެ.\nމި ރެސިޕީ އަކީ ނޫޑުލްސް ކާހިތްވާ މީހުންނަށް އަދި އާ ކެއުމެއް ތަޖުރިބާކޮށްލުމަށް ބޭނުންވާ ފަރާތްތަކަށް މީރު ކެއުމަކަށް ވާނެކަން ޔަގީނެވެ.\nރެސިޕީ: ސްނިކާސް ކޭކް\nރެސިޕީ: ކްރިސްޕީ ޕޮޓޭޓޯ ބްރެޑް ރޯލްސް


Vazeerun amalukurahvan jehey usooluthah angaifi\nވަޒީރުންނަށް މައުލޫމާތު އަރުވަނީ-- ފޮޓޯ: ރައީސް އޮފީސް\nރައީސް އިބްރާހިމް މުހައްމަދު ސޯލިހް ސަރުކާރުގެ ކެބިނެޓްގައި ހިމެނިވަޑައިގަންނަވާ ވަޒީރުން އަމަލުކުރައްވަންޖެހޭ އުސޫލުތަކާއި ސަރުކާރުގެ ފުރަތަމަ 100 ދުވަހުގެ އެޖެންޑާގައިވާ ކަންކަން ހާސިލުކުރުމަށް ކުރައްވަންޖެހޭ ކަންކަމާބެހޭ މައުލޫމާތު މިއަދު ވަޒީރުންނަށް އަރުވައިފި އެވެ.\nއެ މައުލޫމާތު އަރުވާފައިވަނީ މިއަދު ރައީސް އޮފީހުގައި ބޭއްވި ބައްދަލުވުމެއްގައި އެވެ. އެ ބައްދަލުވުމުގައި ރައީސް އިބްރާހީމް މުހައްމަދު ސޯލިހާއި ނައިބު ރައީސް ފައިސަލް ނަސީމްވެސް ބައިވެރިވެވަޑައިގެންނެވި އެވެ.\nއެ ބައްދަލުކުރެއްވުމުގައި ވަޒީރުންގެ މަޖިލީހުގެ މުހިންމު ބައެއް އުސޫލުތަކާއި ވަޒީރުންގެ މަޖިލީހުގެ ލަފާ ހޯއްދަވަންޖެހޭ ކަންތައްތަކާއި ވަޒީރުންގެ މަޖިލީހުގެ ސުލޫކީ މިންގަނޑުތަކާ ބެހޭގޮތުން ވަޒީރުންނަށް މައުލޫމާތު އަރުވާފައިވާ ކަމަށް\nރައީސް އޮފީހުން ބުންޏެވެ.\nސަރުކާރުގެ ފުރަތަމަ 100 ދުވަހުގެ ތެރޭގައި ހާސިލުކުރުމަށް އެޖެންޑާ ކުރެވިފައިވާ ކަންކަން ކުރިއަށް ގެންދާނެ ގޮތްތަކާ ބެހޭގޮތުންވެސް މިއަދުގެ ބައްދަލުވުމުގައި ވާހަކަ ދައްކާފައިވާ ކަމަށް ރައީސް އޮފީހުން ބުންޏެވެ. އަދި އެކަންކަން ހާސިލުކުރުމަށް ކުރަންޖެހޭ މަސައްކަތްތައް ވީހާވެސް އަވަހަށް ފެށްޓެވުމާއި އެކަމެއް ނިންމުމަށް ކަނޑައެޅިފައިވާ ތާރީހަށް ނިންމެވުމާއި ބެހޭގޮތުންވެސް މަޝްވަރާ ކޮށްފައިވާ ކަމަށްވެސް ރައީސް އޮފީހުން ބުންޏެވެ.\nރައީސް ސޯލިހް މީގެ ކުރިން ވަނީ ވަޒީރުން ކޮރަޕްޝަންގެ އަމަލުތަކާއި ދުރުވެތިއްބެވުމަށް އިލްތިމާސް ކުރައްވާފަ އެވެ. ރައީސް ސޯލިހް ސަރުކާރުން ފުރަތަމަ 100 ދުވަހުގެ ތެރޭގައި ވަރަށް ގިނަ ކަންކަން ކުރައްވަން ވަނީ ނިންމަވާފަ އެވެ. އޭގެ ތެރޭގައި ބައެއް ވައުދުތައް މިހާރުވެސް މިނިސްޓްރީތަކުން ދަނީ ފުއްދަމުންނެވެ.\nކެބިނެޓުން އުންމީދުތައް ހަގީގަތަކަށް ހަދާނެ: އަލީ ޒާހިރު


Vakkamaai feyrun huttuvumah Houston gai curfew iulaan koffi | Mihaaru\nވައްކަމާއި ފޭރުން ހުއްޓުވުމަށް ހިއުސްޓަންގައި ކާފިއު އިއުލާންކޮށްފި\nހިއުސްޓަންގައި ހާލުގައި ޖެހުނު މީހުންނަށް ކޮންވެންޝަން ސެންޓަރުގައި އެހީ ފޯރުކޮށްދެނީ. --ފޮޓޯ:އޭއެފްޕީ\n30 އޯގަސްޓް 2017 - 15:38\nހިއުސްޓަންގެ މޭޔަރު ސިލްވެސްޓާ ޓާނާ ވިދާޅުވީ އެމެރިކާގައި ހަތަރު ވަނަ އަށް އެންމެ ބޮޑު ސިޓީގައި ކާފިއު އިއުލާން ކުރަން ޖެހުނީ ލޫޓްވުން ހުއްޓުވަން ކަމަށެވެ. ޓާނާ ވިދާޅުވީ ފެންބޮޑުވުމުން މީހުން ނުކުމެފައިވާ ފަޅު ގޭތަކުން ބައެއް މީހުން ވައްކަން ކުރާ ކަމަށެވެ. ހިއުސްޓަންގައި ކާފިއު އިއުލާންކޮށްފައި ވަނީ ރޭގަނޑު 12 އިން ފަތިހު5އަށެވެ. ކާފިއުގެ މުއްދަތެއް ނެތެވެ. ފެންބޮޑުވުމުގައި އެހީ ދިނުމުގެ މަސައްކަތުގައި އުޅޭ މީހުންނަށް ކާފިއު އިސްތިސްނާވެ އެވެ.\nޓެކްސަސްގައި ފެންބޮޑުވެ ލިބުނު ގެއްލުންތައް ބައްލަވާލެއްވުމަށް ރައީސް ޑޮނަލްޑް ޓްރަމްޕް އިއްޔެ ވަނީ އެ ސްޓޭޓުގެ ބައެއް ސިޓީތަކަށް ވަޑައިގެންފަ އެވެ. އަދި މި ފަހަރުގެ ފެންބޮޑުވުމުގައި އެހީ ދިނުމުގައި ނަމޫނާ ދެއްކުމަށް ޓްރަމްޕް ވަނީ އެދިވަޑައިގެންފަ އެވެ.\nވޭތުވެދިޔަ 13 އަހަރު ދުވަހު ތެރޭ އެމެރިކާ އަށް ކުރިމަތިވި އެންމެ ބާރުގަދަ ތޫފާނުގައި ޓެކްސަސްގެ ވަރަށް ގިނަ ކައުންޓީތައް ވަނީ ފެނުއަޑީގަ އެވެ. އެތައް ގެއެއް ހަލާކުވެ މިހާތަނަށް 20 މީހުން މަރުވި ކަމަށް ރިޕޯޓްކޮށްފައިވެ އެވެ. އަދި 30،000 އަށް ވުރެ ގިނަ މީހުން ވަނީ ވަގުތީ ހިޔާތަކަށް ބަދަލުކޮށްފަ އެވެ.


Syria ah Goss Ulhunu Dhivessaku Athulaigane Aniyaaverigothakah Boa Buri Kollaigen Maraalaifi\nސީރިއާގައި ދިވެހިންތަކެއް ޓްރޭނިން ހަދާ ކަމަށް ބުނާ ފޮޓޯއެއް---\n24 ޖުލައި 20187ކޮމެންޓް\nސީރިއާއަށް ގޮސް އުޅުނު ދިވެއްސަކު އަތުލައިގަނެ ބޯ ބުރިކޮށްލައިގެން މަރާލައިފި\nސީރިއާގައި ކުރަމުންދާ ހަނގުރާމާގައި ބައިވެރިވަމުން ދިޔަ ދިވެއްސެއްގެ ބޯ ބުރިކޮށްލާ އަނިޔާވެރި ގޮތަކަށް މަރާލައިފިއެވެ.\nވީއެފްޕީއަށް އިތުބާރު ހުރި ގޮތަކަށް އެނގިފައިވާ ގޮތުގައި އައިއެސްއާއެކު ހަނގުރާމަ ކުރަމުން ދިޔަ ޒުބައިރު ނަމަކަށް ކިޔާ އެ ދިވެހި މީހާގެ ބޯ ބުރިކޮށް މަރާލާފައިވަނީ މީގެ ދެ ހަފުތާ ކުރިން ސީރިއާގެ އިޑްލިބުގައެވެ.\nއެނގިފައިވާ ގޮތުގައި ޒުބައިރު އަތުލައިގަނެ އޭނާގެ ބޯ ބުރުކޮށް މަރާލާފައިވަނީ ސީރިއާގައި ހަރަކާތްތެރިވަމުންދާ ޖަމާއަތެއް ކަމަށްވާ ތަހުރީރް އަލްޝާމްއިންނެވެ. ޒުބައިރު އަސީރުކޮށްފައިވަނިކޮށް އަދި އޭނާގެ ބޯ ބުރިކޮށް މަރާލުމަށްފަހު ނަގާފައިވާ ފޮޓޯތަކެއް ތަހުރީރު އަލް ޝާމްއާއި ގުޅުން ހުންނަ ބައެއް ސޯޝަލް މީޑިއާ އެކައުންޓުތަކުން އާއްމުކޮށްފައިވެއެވެ. އޭގެ ބައެއް ފޮޓޯތައް ވީއެފްޕީއަށް ވެސް ވަނީ ލިބިފައެވެ.\nމައުލޫމާތު އެނގޭ ފަރާތަކުން ވީއެފްޕީއަށް ބުނި ގޮތުގައި ޒުބައިރު އަސީރުކޮށް އޭނާގެ ބޯ ބުރިކޮށް މަރާލާފައިވަނީ އައިއެސްއާއެކު ހަނގުރާމަ ކުރަމުން ދަނިކޮށް ތަހުރީރު އަލްޝާމްގެ ބެލުމުގެ ދަށަށް އެތައް ފަހަރަކު އޭނާ ގެންގޮސް ނަސޭހަތް ދިނުމަށްފަހު ވެސް އައިއެސްއާއެކު ހަނގުރާމަ ކުރުމުންނެވެ.\nސީރިއާއާއި އިރާގުގައި އައިއެސް ވަރަށް ބޮޑަށް ބަލިވެ ފަހަތަށް ޖެހިފައިވާ އިރު އަދި ވެސް ދޭތެރެ ދޭތެރެއިން ހަނގުރާމައަށް ސީރިއާއަށް ދިވެހިން ދެއެވެ. އޭގެތެރެއިން ބައެއް މީހުން އަތުލައިގަނެ ރާއްޖޭގައި ހައްޔަރު ވެސް ކުރެއެވެ.\nހަނގުރާމަ ރާއްޖެ ސީރިއާ\nނަން ހާމަކުރަން ބޭނުމެށްނޫން\nމިއީ މުސްލިމުން އިސްވެ ހަގުރާމަ ކުރަންވީ ޒަމާނެތް ނޫން ދިފާއުގަ ނޫނީ.\nހަބަރު ލިޔަނީ މީހުންގެ ސަމާލުކަން ހޯދަން!\nޚާލިދު ބިން ސަމަދު\nއަދިވެސް ހަނގުރާމަޔަށް ދޭ! ކޮން ހަނގުރާމަޔަކަށް ދާކަށް؟\nޒުވާނުން ކީއްކުރަންބާ އެދަނީއެތަނަކަށް ޤައުމުގައި ރަގަޅުގޮތުގައި ތިބެންވީނު ...\nކަލޭމެން ތިޔޮއް ޖަހާ ސުރުހީއެއް ދޯ. ބޯ ބުރި ކޮށްލާފަ އަދި މަރާލި ވާހަކަވެސް ޖަހަން ޖެހޭތަ


Coalition Ehbbasvumaa Party Ehgge Asaasee Gavaidhakee2Ehcheh: JP | Hathaavees\nކޯލިޝަން އެއްބަސްވުމާއި ޕާޓީއެއްގެ އަސާސީ ގަވާއިދަކީ ދެ އެއްޗެއް: ޖޭޕީ\nސަރުކާރަށް އައުމަށް ޕާޓީތަކާއި އެކުގައި އެކުލަވާލާ ކޯލިޝަން އެއްބަސްވުމަކާއި ވަކި ޕާޓީއެއްގެ އަސާސީ ގަވާއިދަކީ މުޅިން ތަފާތު ދެ އެއްޗެއް ކަމަށް ސަރުކާރު ކޯލިޝަން ޕާޓްނަރު ޖުމްހޫރީ ޕާޓީ (ޖޭޕީ) އިން ބުނެފިއެވެ.\nޖޭޕީގެ ނާއިބު ރައީސް އަހުމަދު ސައުދު މިފަދައިން ޓްވީޓާގައި ވިދާޅުވެފައި ވަނީ އެމްޑީޕީގެ ސަރުކާރެއްގައި ވުޒާރާތަކަށް އައްޔަން ކުރައްވާ ކޯލިޝަން ޕާޓީތަކުގެ ވަޒީރުން އެއްވެސް ސަބަބަކާއި ހުރެމެ މަގާމުން ވަކި ކުރައްވައިފި ނަމަ އެ މަގާމު ޕާޓީތަކަށް ދިނުމުގައި ޝަރުތުތަކެއް ކަނޑައަޅަން އެޕާޓީގެ އަސާސީ ގަވާއިދަށް އިސްލާހެއް ހުށަހެޅުމަށް މާފަންނު މެދު ދާއިރާގެ މެންބަރު މުހައްމަދު ރަޝީދު (ބޮންޑޭ) ނިންމާފައި ވަނިކޮށެވެ.\nއެކަމާއި ގުޅިގެން ސައުދު ކުރެއްވި ޓްވީޓުގައި ވިދާޅުވީ، ވެރިކަމަށް އަންނަ ޕާޓީތަކުން ހަދާ ކޯލިޝަން އެއްބަސްވުމާއި ޕާޓީތަކުގެ އަސާސީ ގަވާއިދަކީ ގުޅުމެއް ނެތް ދެ ކަމެއް ކަމަށެވެ. ޕާޓީއެއްގެ އަސާސީ ގަވާއިދަށް ގެންނަ ބަދަލަކުން ކޯލިޝަނެއްގެ އެއްބަސްވުމަށް ބަދަލެއް ނާންނާނެ ކަމަށް ސައުދު ވިދާޅުވިއެވެ.\nމިފަދަ އިސްލާހެއް ބޮންޑޭ ހުށަހެޅުއްވިއިރު ސަރުކާރު ކޯލިޝަން ޕާޓްނަރު ޖޭޕީ އަށް ދީފައިވާ ޓޫރިޒަމް މިނިސްޓްރީއަށް އެންމެ ފުރަތަމަ އައްޔަން ކުރެއްވި ޓޫރިޒަމް މިނިސްޓަރު އަލީ ވަހީދުގެ މައްޗަށް ޖިންސީ ފުރައްސާރައިގެ މައްސަލައެއް ތުހުމަތު ކުރެވި އޭނާ މަގާމުން ވަނީ ވަކި ކޮށްފައެވެ. އަދި މަހެއްހާ ދުވަހު އެ މަގާމު ހުސްކޮށް އޮތުމަށްފަހު ދެވަނަ އަށްވެސް އައްޔަން ކުރެއްވީ ޖޭޕީގެ ބޭފުޅެއް ކަމަށްވާ ޑރ. އަބްދުﷲ މައުސޫމުއެވެ.\nPrevious މެޖިސްޓްރޭޓް މައުސޫމް ވަކިކުރަން ކޮމިޓީން ނިންމައިފި\nNext ޒަރޫރީ ބޭނުމެއްގައި ނޫނީ ގެއިން ބޭރަށް ނުދިއުމަށް އައްޑޫ ސިޓީ ކައުންސިލުން އަންގައިފި


India in Doha gai Taliban aa mashvaraa kuranee\nއިންޑިއާގެ އެކްޓާނަލް އެފެއާޒް މިނިސްޓަރު ސުބްރަމާނިޔަމް ޖައިޝަންކަރު\nއިންޑިއާގެ އޮފިޝަލުންތަކެއް ސިއްރިޔާތުގައި ތާލިބާން ލީޑަރުންނާ ބައްދަލު ކޮށްފި އެވެ. ގަތަރު ފޮރިން މިނިސްޓްރީގެ ހާއްސަ ސަފީރު، މުތުލަގް ބިން މާޖިދު އަލްގަހުތާނީއާ ހަވާލާދީ އިންޑިއާ ނޫސްތަކުން ބުނާ ގޮތުން ތާލިިބާނުންގެ ވެރިންނާއެކު އިންޑިއާއިން މަޝްވަރާ ކުރީ ހޯމަ ދުވަހު ގަތަރުގެ ވެރިރަށް ދޯހާގަ އެވެ.\nއިންޑިއާއިން އަފްޣާނިސްތާންގައި ސުލްހަ ބެލެހެއްޓުމުގައި ބައިވެރި ވެދާނެ ކަމަށް ބުނާ ހަބަރުތައް އަންނަނީ އިތުރު ވަމުންނެވެ. އެހެން ނަމަވެސް މިހާ ސީދާކޮށް އިންޑިއާގެ ދައުރާ ބެހޭ ގޮތުން މިއީ އަދި އިވުނު ފުރަތަމަ ފަހަރެވެ.\n"ތާލިބާނުންނަނީ އަފްޣާނިސްތާންގެ ބައެއް،" ސަފީރު ވިދާޅުވި އެވެ. "އެކަމަކު ތާލިބާނުން މުޅި އަފްޣާނިސްތާން ނުހިފާނެ ކަމަށް ގަބޫލުކުރާ ބަޔަކު ވެސް އުޅޭ،" އޭނާ ވިދާޅުވި އެވެ. ސަފީރު ވިދާޅުވި ގޮތުން ތާލިބާނުންނާއެކު މަޝްވަރާ ކުރަން ޖެހެނީ އަފްޣާނިސްތާންގެ މުސްތަގުބަލަށްޓަކަ އެވެ.\n"އިންޑިއާއިން އެކުރަނީ މުހިންމު މަސައްކަތްތަކެއް،" ސަފީރު ވިދާޅުވި އެވެ. އޭނާ ވިދާޅުވީ ދެބައެއްގެ ދެމެދުގައި ހުރި ޚިލާފުތަކާ ބެހޭ ގޮތުން މަޝްވަރަކޮށްގެން ނޫން ގޮތަކަށް ހައްލު ނުހޯދޭނެ ކަމަށެވެ.\nގަތަރުގައި ތާލިބާނުން ހެޑްކުއާޓަރު ހަދާފައި ވަނީ 2013 ގައެވެ. އިންޑިއާ ނޫސްތަކުން ބުނާ ގޮތުން މަޝްވަރާތަކަށް އިންޑިއާގެ އެކްޓާނަލް އެފެއާޒް މިނިސްޓަރު ސުބްރަމާނިޔަމް ޖައިޝަންކަރު ވެސް ދޯހާއަށް ވަޑައިގެންނެވި އެވެ. އަދި ފޮރިން މިނިސްޓްރީގެ އިތުރު އޮފިޝަލުން ވެސް ބައިވެރިވެ ވަޑައިގެންނެވި އެވެ.\nއިންޑިއާ އަފްޣާނިސްތާން ޕާކިސްތާން + ގަތަރު\nއިންޑިއާއިން އަފްޣާން ރެފިއުޖީންނަށް ވިސާ ދޭން ވިސްނަނީ


Vaccine akee rakkaatheri kamuge fiyavalheh\nވެކްސިނަކީ ރައްކާތެރިކަމުގެ ފިޔަވަޅެއް\nވެކްސިން ތާވަލުގައިވާ ގޮތަށް ގަވާއިދުން ވެކްސިން ދިނުމަކީ ވަރަށް މުހިއްމު ކަމެކެވެ. ވެކްސިން ދެވޭ މިންވަރު މަތިވުމުގެ ސަބަބުން މިހާރު ވަރަށް ގިނަ ގައުމުތަކުގައި ވެކްސިނުން ރައްކާތެރި ކުރެވޭ ބަލިތައް ނުފެތުރެ އެވެ.\nއެކަމަކު ވެކްސިން ދެވޭ މިންވަރު ދަށް ގައުމުތަކުގައި އެފަދަ ނުރައްކާތެރި ބަލިތަކުގެ ޖަރާސީމް ފެތުރެމުން އެބަދެ އެވެ. އެގޮތުން ރާއްޖޭގެ މީހުންނަކީ އެކި ބޭނުންތަކުގައި ބޭރު ގައުމުތަކަށް ދަތުރުކޮށް، އަދި ތަފާތު ގައުމުތަކުން ފަތުރުވެރިންނާއި މަސައްކަތްތެރިން ގޮސް އައިސްވާ ގައުމެކެވެ.\nއޭގެ ސަބަބުން ވެކްސިން ނުޖަހާ މީހުންގެ ފަރާތުން އެފަދަ ޖަރާސީމުތައް ގައުމަށް އެތެރެވުމުގެ ފުރުސަތު ވަރަށް ބޮޑެވެ. ހާއްސަކޮށް މީހުން ތޮއްޖެހިފައިވާ (ދިރިއުޅުން ހުންނަ ގޮތުން ގިނަ މީހުން އެއްތަނެއްގައި އުޅެން ޖެހުމުން) މިފަދަ ބަލިމަޑުކަމެއް ފެތުރުމުގެ ނުރައްކާ ބޮޑެވެ.\nގަވާއިދުން ވެކްސިން ދިނުމުން އާއްމުކޮށް ނުފެންނަ ބަލިތައް ފެތުރުން ހުއްޓުވޭ! #VaccinesWork pic.twitter.com/Vj9MgO3hbK— HPA Maldives (@HPA_MV) July 9, 2019


އަންނަ އަހަރު އިޔާދަކުރަނިވި ހަކަތަޔައްކުރާ ހޭދަ3ގުނަ ބޮޑުކުރާނަން: ސައީދު – Haftha\nFri,5June, 2020, 12:28 am\nއަންނަ އަހަރު އިޔާދަކުރަނިވި ހަކަތަޔައްކުރާ ހޭދަ3ގުނަ ބޮޑުކުރާނަން: ސައީދު\nއަންނަ ޖެނުއަރީމަހުން ފެށިގެން 2020ވަނައަހަރު އިޔާދަކުރަނިވި ހަކަތަޔައްކުރާ މިންވަރު3ގުނައަށް ބޮޑުކުރާނެކަމަށް ފެނަކަ ކޯޕަރޭޝަނުގެ މެނޭޖިންގ ޑިރެކްޓަރ އަޙްމަދު ޞަޢީދު މުޙައްމަދު ވިދާޅުވެއްޖެއެވެ.\nފެނަކަ ކޯޕަރޭޝަނުގެ އިންޖިނިއަރުންގެ މަހާސިންތާފެށުމުގެ ގޮތުން މިއަދު ބޭއްވި ރަސްމިއްޔާތުގައި ވާހަކަފުޅުދައްކަވަމުން އެ ކޯޕަރޭޝަނުގެ މެނޭޖިންގ ޑިރެކްޓަރ އަޙްމަދު ޞަޢީދު ވިދާޅުވީ މިހާތަނަށް ޤާއިމްކުރެވިފައިވާ އިއާދަކުރަނިވި ހަކަތަ ފޯރުކޮށްދޭ ނެޓްވޯކްތަކުން ލިބެނީ 16 މެގަވޮޓްކަމަށެވެ. އޭގެތެރޭގައި ފެނަކައިގެ 8 މެގަވޮޓް ހިމެނޭކަމަށްވެސް ޞަޢީދު ވިދާޅުވިއެވެ.\nއިޔާދަކުރަނިވި ހަކަތައިގެ ދާއިރާ ފުޅާކުރުމަށް ސަރުކާރުން ގެންގުޅުއްވާ ތަސައްވުރާގުޅެގޮތުން ވާހަކަދައްކަވަމުން ސައީދު ވަނީ 2020 ވަނަ އަހަރުގެ ޖެނުއަރީމަހުން ފެށިގެން އިޔާދަކުރަނިވި ހަކަތަޔައްކުރާ މިންވަރު3ގުނައަށް ބޮޑުކޮށް، ގިނަ ރަށްރަށުގައި 2023 ވަނަ އަހަރުގެ އައުމުގެ ކުރިން 70 އިންސައްތައަށް އިޔާދަކުރަނިވިހަކަތަ ބަދަލުކުރާނެކަމުގެ ޔަގީންކަން ދެއްވާފައެވެ.\n“ގިނަ ރަށްރަށުގައި 2023 ވަނަ އަހަރުގެ އައުމުގެ ކުރިން 70 އިންސައްތައަށް އިޔާދަކުރަނިވިހަކަތަ ބަދަލުކުރާނެކަމުގެ ފުރިހަމަ ޔަގީންކަން މިއަދު އަރުވަން. އެކަމަށް ފަސްނުޖެހި ކުންފުނިން ކުރިއަށްދާނަން” އަޙްމަދު ޞަޢީދު ވިދާޅުވިއެވެ.\nމިއަދު ކުރިޔަށް ދިޔަ މި މަހާސިންތާގައި ފެނަކައިގެ މެނޭޖިންގ ޑިރެކްޓަރު ސައީދުވަނީ މިފެށޭ 2020 ވަނަ އަހަރުން ފެށިގެން އެކުންފުނީގެ ޚިދުމަތްތަކަށް އަންނާނެ މުހިއްމު ބައެއް ބަދަލުތަކަށްވެސް އަލިއަޅުއްވާލައްވާހަކަދައްކަވާފައެވެ. ސައީދު ވިދާޅުވީ ކުރިއަށް އޮތްތަނުގައި ކޮންމެ ދެމަހުން އެއްމަހަކު ފެނަކައިގެ އާ އިންޖީނުގެއެއް ހުޅުވިގެންދާނެކަން ކަމަށެވެ. އަދި ގޭގައި ތިބެގެން ކަރަންޓް ބިލް ދެއްކޭނެ އިންތިޒާމާއި، މިހާރު ބޭނުންކުރާ ބިލުގެ ސައިޒު 2020 ވަނަ އަހަރު ފެށުމާއެކު ކުޑަކުރެވިގެންދާނެކަންވެސް ސަޢީދު ވިދާޅުވިއެވެ.


FIFA World Cup: Mexico govaigen Sweden dhevana burah\nވާރލްޑް ކަޕް: މެކްސިކޯ ގޮވައިގެން ސްވިޑެން ދެވަނަ ބުރަށް\nސްވިޑެން ވަނީ 3-0 އިން މެކްސިކޯ ބަލިކޮށްފައި\nކ. މާލެ | 27 ޖޫން 2018 | ބުދަ 23:23 | 3,497\nސްވިޑެންގެ ކުޅުންތެރިން ލަނޑު ޖެހުމަށްފަހު އުފާފާޅުކުރަނީ - ގެޓީ އިމޭޖާސް\nފީފާ ވާރލްޑް ކަޕްގެ ދެވަނަ ބުރުން މެކްސިކޯ އަދި ސްވިޑެން ޖާގަ ހޯދައިފިއެވެ.\nގްރޫޕް ފިޔަވަހީގެ އެންމެފަހު މެޗުގައި މި ދެޓީމު ކުޅުނު މެޗު 3-0 އިން ކާމިޔާބުކުރީ ސްވިޑެންއެވެ. މި މެޗުން މެކްސިކޯ ބަލިވި ނަމަވެސް ގްރޫޕްގެ ދެވަނަ މެޗުގެ ނަތީޖާ ނުކުތް ގޮތުން އެޓީމަށް ވަނީ ދެވަނަ ބުރުގެ ޖާގައެއް ލިބިފައެވެ.\nމިއީ މި ދެ ޓީމުގެ މެދުގައި ވާރލްޑް ކަޕްގައި ކުޅުނު ދެވަނަ މެޗަށްވާއިރު އެންމެ ފަހުން 1958 ވަނަ އަހަރުގެ ވާރލްޑް ކަޕްގައި މި ދެ ޓީމު ކުޅުނު މެޗު 3-0 އިން ކާމިޔާބު ކުރީ ސްވިޑެންއެވެ.\nމި މެޗާއި ކުރިމަތިލިއިރު ވާރލްޑް ކަޕްގައި އިތުރަށް ކުރިޔަށް ދިޔުމަށް ސްވިޑެންއަށް އޮތީ މޮޅެއް ހޯދަން މަޖުބޫރުވެފައެވެ. ދެ ޓީމުން ވެސް މި މެޗަށް ނެރެފައި ވަނީ އޭގެ ކުރީ މެޗުގައި ވެސް ނެރުނު ފުރަތަމަ އެގާރައެވެ.\nފުރަތަމަ ހާފު ފެށިގެން ސްވިޑެންގެ ފަރާތުން މޮޅު ކުޅުމެއް ފެނިގެންދިޔައިރު އެޓީމުން ވަނީ ލަނޑު ޖެހުމަށް ރަނގަޅު ފުރުސަތުތަކެއް ތަނަވަސް ކޮށްފައެވެ. މި ހާފުގައި މެކްސިކޯގެ ކުޅުންތެރިންނަށް ރަނގަޅު ހަމަލާއެއް އުފެއްދިފައިނުވާއިރު ދެ ޓީމުންކުރެ ޓީމެއްގެ ފަރާތުން ވެސް ލަނޑެއް ފެނިފައެއް ނުވެއެވެ.\nދެ ޓީމު އެއްވަރުވެއޮވެ ފުރަތަމަ ހާފު ނިމިގެންދިޔައިރު ދެވަނަ ހާފުގައި ސްވިޑެންއިން ވަނީ ކުޅުން ވަރުގަދަ ކޮށްފައެވެ. ނަތީޖާއެއްގެ ގޮތުން މެޗުގެ 50 ވަނަ މިނެޓުގައި އެޓީމުން ވަނީ މެޗުގެ ފުރަތަމަ ލަނޑު ޖަހާ ލީޑު ނަގާފައެވެ. މި ލަނޑު އެޓީމަށް ޖަހައިދިނީ އޮގަސްޓިންސަންއެވެ. ސްވިޑެންގެ ދެވަނަ ލަނޑު މެޗުގެ 62 ވަނަ މިނެޓުގައި އެޓީމަށް ލިބުނު ޕެނަލްޓީއަކުން ޖަހައިދިނީ ކެޕްޓަން ގްރަންކަވިސްޓްއެވެ. މެޗުގެ 75 ވަނަ މިނެޓުގައި ސްވިޑެންގެ ލީޑު ފުޅާވެގެންދިޔައިރު މިއީ މެކްސިކޯގެ އެޑަސަން އަލްވަރޭޒްގެ އަތުން ބައިކޮޅަށް ވަން ލަނޑެކެވެ.\nއަލްވަރޭޒް އަތުން ބައިކޮޅަށް ވަން ލަނޑަކީ މިއަހަރުގެ ވާރލްޑް ކަޕްގައި ބައިކޮޅަށް ޖެހި ހަތްވަނަ ލަނޑެވެ. މިއީ އެއް ވާރލްޑް ކަޕެއްގައި އެންމެ ގިނައިން ބައިކޮޅަށް ލަނޑު ވަން ވާރލްޑް ކަޕެވެ. ހަމައެހެންމެ މެކްސިކޯގެ ޖީޒަސް ގަލާޑޯއަށް މެޗުގެ 12 ވަނަ ސިކުންތުގައި ދެއްކި ރީނދޫ ކާޑަކީ ވާރލްޑް ކަޕްގެ ތާރީހުގައި ވެސް ދެއްކި އެންމެ އަވަސް ކާޑެވެ.\nމި ގްރޫޕްގެ ދެވަނަ މެޗުގައި ދެކުނު ކޮރެއާއިން ވަނީ 2-0 އިން އެންމެފަހުގެ ޗެމްޕިއަނުން ކަމަށްވާ ޖަރުމަނު ބަލިކޮށްފައެވެ.\nމި ބައްޔާއެކު ޖަރުމަނު މިއަހަރުގެ ވާރލްޑް ކަޕް ގްރޫޕް ފިޔަވަހި ނިންމާލީ ގްރޫޕްގެ އެންމެ ފުލުގައި އޮވެގެންނެވެ. މި ގްރޫޕްގެ އެއްވަނަ ކުޅުނު ތިން މެޗުން ލިބުނު ހަ ޕޮއިންޓާއެކު ލަނޑުގެ ތަފާތުން ސްވިޑެން ހޯދިއިރު ގްރޫޕްގެ ދެވަނަ ޓީމުގެ ގޮތުގައި ކޮލިފައި މެކްސިކޯއަށް ވެސް ލިބުނީ ހަ ޕޮއިންޓްއެވެ. ގްރޫޕްގެ ތިންވަނަ ދެކުނު ކޮރެއާއިން ހޯދިއިރު ޖަރުމަނަށް ތިން ޕޮއިންޓާއެކު ތާވަލުގެ ހަތަރުވަނަ ލިބެނީ ޖެހި ލަނޑުގެ ތަފާތުންނެވެ.


Balahattaigen thibbaa Addu ge covid case tha macha! – adduLIVE\nބަލަހައްޓައިގެން ތިއްބާ އައްޑޫގެ ކޮވިޑު ކޭސްތައް މައްޗަށް!\nAug 24, 2021, 09:41\nކޮވިޑު-19 އާއި ގުޅިގެން އައްޑޫގައި އަޅާފައިވާ ފިޔަވަޅުތަކަށް އުވާލި ފަހުން މަޑުމަޑުން އައްޑޫގެ ކޮވިޑު ކޭސްތައް އިތުރުވެ އިއްޔެގެ ނިޔަލަށް އެކްޓިވް ކޭސްތަކުގެ އަދަދު މިވަނީ 155 އަށް އަރާފައެވެ.\nއައްޑޫގެ ކޮވިޑު ކޭސްތަކަށް ބަލާއިރު މިވަގުތު އެންމެ ގިނަ ކޭސްތައް ރިކޯޑު ކުރެވިފައިވަނީ މަރަދޫންނެވެ. މަރަދޫގައި އެކްޓިވް 85 ކޭސް ހުރި އިރު މަރަދޫފޭދޫގެ އެކްޓިވް ކޭސް ތަކުގެ އަދަދަކީ 39އެކެވެ. ފޭދޫގައި 14 އެކްޓިވް ކޭސް ހުރި އިރު ހިތަދޫގެ އެކްޓިވް ކޭސް މިވަނީ އިއްޔެ އަލަށް ޕޮޒިޓިވްވި6މީހުންނާއި އެކު 17އަށް އަރާފައެވެ.\nއައްޑޫން ދެވަނަ ފަހަރަށް ކޮވިޑު ކޭސްތަކެއް ފެނިގެން. މޮނިޓަރިންގެ ހާލަތަށް ގެނެސްފައިވަނީ މިއަހަރުގެ މޭއި 1 ވަނަ ދުވަހުއެވެ. 80 ދުވަހުގެ މޮނިޓަރިންއަށް ފަހު އައްޑޫގައި އަޅާފައިވާ ފިޔަވަޅުތައް އުވާލާފައިވަނީ ޖުލައި 19 ވަނަ ދުވަހުއެވެ. ލޮކްޑައުން އުވާލި އިރުވެސް 70 އެކްޓިވް ކޭސް ހުރި ކަމަށް އެޗްޕީއޭއިން ވަނީ ބުނެފައެވެ.\nއޭގެ ފަހުން ދެން ކޮވިޑު ދެން ފެނިގެން ދިޔައީ އޭރު ކޮވިޑުގެ މާބޮޑު ކޭސްތަކެއް ނެތް މަރަދޫއިންނެވެ. މަރަދޫން މީހަކު ޕޮޒިޓިވްވެ ރަށުތެރެއަށް ބަލި ފެތުރި އެންމެ ފަހުން މިހާރު މިވަނީ ހުޅުމީދޫ ފިޔަވައި އައްޑޫގެ އެހެން ހުރިހާ ރަށަކުން ޕޮޒިޓިވް ކޭސްތައް ފެނިފައެވެ.\nއައްޑޫގައި މިވަގުތު 155 އެކްޓިވް ކޭސް ހުރި ނަމަވެސް އެއްވެސް ރަށެއް އަދި ބަންދެއް ނުކުރެއެވެ. ސްކޫލްތަކުގައިވެސް އެޗްޕީއޭގެ ގައިޑުލައިން ތަކާއި އެއްގޮތަށް ކިޔަވައިދެއެވެ. ނަމަވެސް ބައެއް ދަރިވަރުންނާއި ޓީޗަރުން ޕޮޒިޓިވްވުމުގެ ސަބަބުން ބައެއް ކްލާސްތައް ވަނީ ކަރަންޓީނުކޮށްފައެވެ.\nކޮވިޑު-19 ގެ ބަލި އައްޑޫގައި ފެތުރެމުން ދިޔަ ނަމަވެސް ކަމާއި ބެހޭ ފަރާތްތަކުގެ ވިސްނުން މިވަގުތު ހުރީ ބައްޔާއި އެކު ކުރިއަށް ދިއުމަށެވެ. ބަލި ކޮންޓްރޯލް ކުރުމަށް އޮތް ގޮތަކީ އެޗްޕީއޭގެ ގައިޑުލައިނާއި އެއްގޮތަށް ގައި ދުރުކަން ބަހައްޓައި، މާސްކު އަޅައި، ގިނަގިނައިން އަތްދޮވެ މީހުން އެއްތަނަކަށް އެއްވުން މަދު ކުރުމެވެ.\nއައްޑޫގެ ކޮވިޑު ކޭސްތައް އިތުރުވެފައިވާ އިރު އާއްމުންގެ ކަންބޮޑުވުން މިވަގުތު އެންމެ ބޮޑީ ހޯމް ކަރަންޓީނަށް އައްޑޫއަށް އައިސް ތިބި އިންޑިއާ މީހުން ގެއިން ބޭރަށް ނިކުމެ ރަށު ތެރޭގައި އުޅުމެވެ. އޭގެ ތެރެއިން ބައެއް މީހުން މާސްކު ނާޅައެވެ. ގްރޫޕް ހަދައިގެން މުޅި ރަށު ތެރޭގައި އެނބުރޭއިރު އެމަންޒަރު ފެންނަ ޕޮލިހެއް، ކައުންސިލެއް ނެތުމެވެ.\nމީގެ ސަބަބުން އައްޑޫގެ ކޮވިޑުގެ ހާލަތު އިތުރަށް ގޯސްވެގެން ހިނގައިދާނެކަމަށްވެސް ބައެއް ފަރާތްތަކުން ބުނެއެވެ.


MIRA medhuverikoh dhaulathah libunu aamdhanee dhahvehje\nމީރާ: މި އަހަރުގެ ފުރަތަމަ ކުއާޓަރުގެ އާމްދަނީ ވަނީ 1.3 ޕަސެންޓް ދަށްވެފައި--ފޮޓޯ: މިހާރު\nފުރަތަމަ ކުއާޓަރުގައި މީރާ މެދުވެރިކޮށް ދައުލަތަށް ލިބުނު އާމްދަނީ ދަށްވެއްޖެ\nމިއަހަރުގެ ފުރަތަމަ ކުއާޓަރުގައި މީރާ މެދުވެރިކޮށް ދައުލަތަށް ލިބުނު އާމްދަނީ، މިދިޔަ އަހަރުގެ ފުރަތަމަ ކުއާޓަރާ އަޅާ ބަލާއިރު 1.3 ޕަސެންޓް ދަށްވެއްޖެ އެވެ.\nދައުލަތުގެ ޓެކްސް އިދާރާ އިން އާންމުކޮށްފައިވާ ތަފާސްހިސާބުތަކުން ދައްކާ ގޮތުގައި މި އަހަރުގެ ފުރަތަމަ ތިން މަސް ދުވަހު މީރާ މެދުވެރިކޮށް ދައުލަތަށް ލިބިފައިވަނީ 4.93 ބިލިޔަން ރުފިޔާ އެވެ. މިދިޔަ އަހަރުގެ އެ މުއްދަތުގައި މީރާ މެދުވެރިކޮށް ދައުލަތަށް ފަސް ބިލިޔަން ރުފިޔާގެ އާމްދަނީ އެއް ލިބުނެވެ.\nއެހެންކަމުން މި އަހަރުގެ ފުރަތަމަ ކުއާޓަރުގައި ލިބުނު އާމްދަނީ ވަނީ މީރާ އިން ކުރިން ލަފާކުރި ވަރަށް ވުރެ 3.1 ޕަސެންޓް ދަށްވެފަ އެވެ. މީރާ އިން ބުނީ އާމްދަނީ ދަށްވެފައިވަނީ ބައެއް ފަރާތްތަކުން ޖީއެސްޓީ އާއި ގްރީންޓެކުހުގެ އިތުރުން ޓޫރިޒަމް ލޭންޑް ރެންޓާއި، ބީޕީޓީ ފައިސާ ނުދައްކާތީ ކަމަށެވެ.\nއޭގެ އިތުރުން މި އަހަރުގެ ފުރަތަމަ ކުއާޓަރުގައި ލިބުނު އާމްދަނީގެ ތެރޭގައި 194.1 މިލިޔަން ޑޮލަރު ހިމެނޭއިރު، މިދިޔަ އަހަރުގެ ފުރަތަމަ ކުއާޓަރަށް ވުރެ ޑޮލަރު ލިބުނު ވަރު ވެސް މި އަހަރުގެ ފުރަތަމަ ކުއާޓަރުގައި ވަނީ 2.8 ޕަސެންޓް ދަށްވެފަ އެވެ.\nތަފާސްހިސާބުތައް ދައްކާ ގޮތުން ފުރަތަމަ ކުއާޓަރުގައި ލިބުނު އާމްދަނީގެ 47 ޕަސެންޓް ހިއްސާކުރަނީ ޖީއެސްޓީންނެވެ. އަދި ދެ ވަނަ އަށް އެންމެ ބޮޑު އާމްދަނީ އެއް ލިބުނީ ވިޔަފާރި ފައިދާ އިން ނަގާ ބީޕީޓީންނެވެ.


Mainbafain ruhey meehakaa majuboorun kaiveni kuruvun huhdha vegen nuvey: Khuthuba\nމައިންބަފައިން ރުހޭ މީހަކާ މަޖުބޫރުން ކައިވެނި ކުރުވުން ހުއްދަ ވެގެން ނުވޭ: ހުތުބާ\n03 ޖުލައި 2020 - 12:54:46\nމައިންބަފައިން ރުހޭ މީހަކާ އަންހެން ކުއްޖާ މަޖުބޫރުން ކައިވެނި ކުރުވުން އިސްލާމް ދީނުުގައި ހުއްދަ ވެގެން ނުވާ ކަމަށް ހުކުރު ހުތުބާގައި ބުނެފި އެވެ.\nމިއަދުގެ ހުކުރު ހުތުބާގައި ބުނެފައިވަނީ އަންހެނުންނާއި ފިރިހެނުން ތަފާތު ކުރުމެއް ނެތި މާތްﷲ އިންސާނުން މަތިވެރިކުރައްވާފައިވާ ކަމަށެވެ. އިސްލާމް ދީނުގައި އަންހެން ކުދިން ދުނިޔޭގައި އުޅުމުގެ ހައްގު ދެއްވިކަން ފާހަގަކޮށް ހުތުބާގައި ބުނެފައިވަނީ އިސްލާމް ދީނުގައި އަންހެން ކުދިންނާއި ފިރިހެން ކުދިން ތަފާތު ކުރުމެއް ނެތް ކަމަށެވެ. ފިރިހެން ދަރިންނަށް އޯގާތެރިވާ ފަދައިން އަންހެން ދަރިންނަށް ވެސް އޯގާތެރިވާންޖެހޭނެ ކަމަށާއި، ތައުލީމާއި ތަރުބިއްޔަތު ދިނުމާއި އޯގާތެރި ވުމުގައި އިސްލާމް ދީނުގައި އަންހެނެއް ފިރިހެނެއް ތަފާތެއް ނުކުރާކަމަށެވެ.\nހުކުރު ހުތުބާގައި ބުނެފައިވަނީ އިސްލާމް ދީނުގައި ކައިވެނީގެ ކަންކަމުގައި އަންހެން ކުދިންނަށް ވަރަށް ބޮޑު އިހްތިޔާރެއް ދީފައިވާކަމަށެވެ.\n"ކައިވެންޏަކީ އަންހެން ކުއްޖެއްގެ ހަޔާތުގައި އެންމެ މުހިންމު އެއް ނިންމުމެވެ. މި ކަމުގައި އިސްލާމް ދީނުގައި އަންހެން ކުއްޖާއަށް ވަރަށް ބޮޑަށް އިހްތިޔާރު ދެއްވާފައި ވެއެވެ. އެކުދިން ރުހޭ މީހަކާ ކައިވެނި ކުރުމުގެ ހައްގު ވަނީ ދީފައެވެ. އަދި ހަމަ އެކަނި މައިންބަފައިން ރުހޭ މީހަކާ މަޖުބޫރުން ކައިވެނި ކުރުވުން ހުއްދަ ވެގެން ނުވެއެވެ." ހުކުރު ހުތުބާގައި ވެއެވެ.\nމީގެ އިތުރުން ހުކުރު ހުތުބާގައި ބުނެފައިވަނީ ފިރިމީހާ އަނބިމީހާއަށް އަނިޔާވެރިވުން އިސްލާމް ދީނުގައި ނަހީކުރައްވާފައި ވާކަމަށެވެ.\nއިސްލާމް ދީނުގައި އަންހެނުންގެ މުދާ ރައްކާތެރި ކުރައްވާފައިވާކަން ފާހަގަކޮށް ހުކުރު ހުތުބާގައި ބުނެފައިވަނީ އަނބިމީހާގެ ހުއްދަނެތި ފިރިމީހާ އޭނާގެ މުދާ ބޭނުންކުރުން ހަރާމް ކުރައްވާފައިވާ ކަމަށެވެ. އަދި އަނބިމީހާއަށް ލިބޭ މުދާ އާއިލާއާއި ދަރިންގެ މައްޗަށް ހަރަދު ކުރުން އޭނާގެ މައްޗަށް މަޖުބޫރު ނޫންކަމަށް ވެސް ހުތުބާގައި ވެއެވެ. ނަމަވެސް ހާއްސަ ހާލަތްތަކުގައި ފިރިމީހާ އާއި އާއިލާގެ މައްޗަށް ހަރަދު ކުރުމަކީ އަނބިމީހާ އަށް ގިނަގުނަ ދަރުމަޔާ ސަވާބު ލިބޭނޭ ކަމެއްކަން ވެސް ފާހަގަކޮށްފައިވެއެވެ.\nހުކުރު ހުތުބާގައި ބުނެފައިވަނީ އިސްލާމީ ޝަރީއަތުގައިވާ ގޮތަށް އަމަލުތައް ބަހައްޓައިފި ނަމަ، އަންހެނުންގެ ހައްގުތައް ގެއްލިގެނެއް ނުދާނެކަމަށެވެ. އަދި އަންހެނުންގެ ހައްޤުތައް އެންމެ ބޮޑަށް ރައްކާތެރިކުރެވިފައިވަނީ އިސްލާމް ދީނުގައިކަން ވެސް ހުތުބާގައި ފާހަގަކޮށްފައިވެ އެވެ.\nއިންސާނީ ހައްގުތައް ހިމާޔަތްކުރުމަށް އިތުރު ދެ މުއާހަދާއެއްގައި ބައިވެރިވަނީ


Bayern in Hansi Flick ah dhaaimee ehbasvumeh dheefi\nނޮވެމްބަރު މަހު، ބަޔާންގެ ވަގުތީ ކޯޗް ކަމަށް ހަމަޖެއްސި ހަންޒީ ފްލިކް އާއެކު ބަޔާނުން ދާއިމީ އެއްބަސްވުމެއްގައި ސޮއި ކޮށްފި އެވެ.\nބަޔާންގެ ވަގުތީ ކޯޗް ކަމަށް، ފްލިކް ހަމަޖެއްސީ އޭރު ބަޔާންގެ ކޯޗް ކަމުގައި ހުރި ކްރޮއޭޝިއާގެ ނިކޯ ކޮވާކް މަގާމުން ވަކި ކުރުމަށް ފަހު އެވެ. ކުރިން ބަޔާން އަށް ކުޅުނު ކޮވާކު ދޮޅު އަހަރަށް ފަހު އެ ޓީމުގެ ކޯޗް ކަމުން ވަކި ކުރީ، މިސީޒަންގެ ކުރީކޮޅުގައި ކުލަބުގެ ނަތީޖާތައް ރަނގަޅު ވުމުންނެވެ.\nމި ސީޒަންގައި ފްލިކް މަސައްކަތް ކުރީ، ކޮވާކްގެ ކޯޗިން ޓީމުގައި، އެސިސިްޓެންޓް ކޯޗެއްގެ ގޮތުގަ އެވެ. ކޮވާކް ވަޒީފާއިން ވަކިކޮށް ހެޑް ކޯޗްގެ މަގާމަށް ފްލިކް ޕްރަމޯޓް ކުރީ މި ސީޒަން ނިމެންދެންނެވެ. އެހެންނަމަވެސް އޭނާ އާއެކު ނަތީޖާތައް ރަނގަޅުވުމުން ބަޔާނުން ވަނީ ތިން އަހަރުގެ އެއްބަސް ވުމެއް ދީފަ އެވެ. އޭނާ އާއެކު ހެދި އެއްބަސްވުމުގެ މުއްދަތު ހަމަވާނީ 2023 ގެ ޖޫން މަހު އެވެ.\nފްލިކްގެ މަސައްކަތާމެދު ބަޔާންގެ ވެރިން ހިތްހަމަ ޖެހެ އެވެ. އޭނާގެ ކޯޗް ކަމުގެ ދަށުން ކުޅުނު 21 މެޗުގެ ތެރެއިން 18 މެޗުން މޮޅުވި އެވެ.\n"ބަޔާން ވަރަށް ހިތްހަމަޖެހޭ ހަންޒީ ފްލިކްގެ މަސައްކަތާމެދު،" ކުލަބުގެ ސީއީއޯ ކާލް ހެންޒް ރުމޭނިގޭ ވިދާޅުވި އެވެ. "އޭނާގެ ކޯޗް ކަމުގެ ދަށުން ޓީމުން ވަނީ ވަރަށް ބޮޑު ކުރިއެރުމެއް ހޮދާފަ، އަދި ނަތީޖާ ނެރުމާއެކު އޭނާ ކުޅުވަނީ ވަރަށް ރީތި ގޭމެއް، (ޖަރުމަނުން) އަހަރެމެން އެކަނި ތިން މުބާރާތުގައި މިހާރުވެސް ވާދަ ކުރަނީ."\nހީވަނީ މުޅިން އާ ސީޒަނެއް ފެށުނުހެން: މުލާ


Ibu ah kurun'baa ufulaidhin pick up driver ah veegothuge vaahaka\nއިބޫއަށް ކުރުނބާ އުފުލައިދިން ޕިކަޕް ޑްރައިވަރަށް ވީގޮތުގެ ވާހަކަ\nނެއްލައިދޫ އިންޖީނުގޭގައި އަދާކުރަމުންދިޔަ ވަޒީފާ ގއ ދާންދޫއަށް ބަދަލު ކުރި\nކުރިން ދީފައި އޮތް ޗުއްޓީ ވަގުތުން ކެންސަލްކުރި\nހުރިހާކަމެއް ކުރީ މީހަކު ފޮނުވާފައި އިން ފޮޓޯއަކަށް\nކ. މާލެ 20 އޯގަސްޓު 2018 | ހޯމަ 13:12 135,696\nމިމަހުގެ 12 ވަނަ ދުވަހު އިބޫއަށް ނެއްލައިދޫއިން ކުރުނބާ އުފުލި ޕިކަޕް - މުހައްމަދު ޝަރުހާން\nއެއީ މިދިޔަ ހަފްތާގެ އާދީއްތަ ދުވަހެވެ. ހދ.ނެއްލައިދޫ ހެޕީސަން އަހުމަދު ފާއިޒް ޑިއުޓީ ނިންމާލުމަށްފަހު އޭނާ ގެންގުޅޭ ޕިކަޕްގައި ނުކުތީ ދަތުރެއް ލިބޭތޯއެވެ. ރަށު އިންޖީނުގެ ސްޕަވައިޒަރެއްގެ ވަޒީފާއިން ލިބޭ އެއްޗަކުން ނުފުދޭތީ އާދައިގެ މަތިން އިތުރު ވަގުތުގައި ޕިކަޕް ދުއްވުމަށެވެ.\nލިބުނު އެއް ދަތުރަކީ ގުޅިފައިވާ ޕާޓީތަކުގެ ރިޔާސީ ކެންޑިޑޭޓް އިބްރާހީމް މުހައްމަދު ސޯލިހް އެރަށަށް ވަޑައިގަންނަވާތީ އެޓީމަށް އަރުވާ ކުރުނބާތައް ބަނދަރަށް އުފުލައިދިނުމެވެ. އެދަތުރު ކޮށްފައި ބަނދަރުގައި މަޑުކޮށްލައިގެން ހުއްޓާ އިބޫ ވަޑައިގެންފި އެވެ. ސަރަހައްދުގައި ތިބި މީހުންނެކޭ އެއްފަދައިން އިބޫއާ ސަލާމް ކުރިއެވެ.\nކުއްލިއަކަށް އެދުވަހު ލިބުނީ ފެނައިކައިގެ ބޭފުޅެއްގެ ފޯނު ކޯލެކެވެ. ވަކި އެއްޗެއް އަންގަންދެން ގޭގައި މަޑުކުރުމަށެވެ. އަދި ޖެހިގެން އަންނަ ދުވަހު ރަސްމީ ލިޔުމެއް ލިބޭނެ ކަމަށްވެސް ފޯނުކުރި މީހާ ބުންޏެވެ.\nވީ ކިހިނެއްތޯ ފާއިޒް އެހިއެވެ. ޖަވާބު ވަރަށް ކުރެވެ. އިދިކޮޅު ކެންޑިޑޭޓަށް ކުރުނބާ ދިއްކުރާ ފޮޓޯއެއް ލިބިފައިވާތީއެވެ. ޖަވާބުގައި ފޯނުކުރި މީހާ ބުންޏެވެ. ފޯނުކުރީ ކާކުތޯ އެހުމުންވެސް އިތުރު ޖަވާބެއް ނުދީ އޭނާ ބޭއްވީ ފޯނެވެ.\nޖެހިގެން އައި ދުވަހެވެ. އޮފީސް ހަމަ ހުޅުވުމާއެކު ލިބުނީ ސިޓީއެކެވެ. ނެއްލައިދޫއާ އެތައް މޭލެއްގެ ދުރުގައި މާލެއިން ދެކުނުގައި އޮންނަ ގއ ދާންދޫ އިންޖީނުގެއަށް ވަޒީފާ ބަދަލު ކުރިކަމުގެ ލިޔުމެވެ.\nފާއިޒް ދެލޯ ބޮޑުވިއެވެ. ކުޑަކުޑަ ދަރިފުޅަކާއި އަނބިމީހާއާއި އާއިލާ ގާތު ރަށުގައި ހުރެގެން7އަހަރު ދުވަހަށްވުރެ ގިނަ ދުވަހު އަދާކުރަމުންދިޔަ ވަޒީފާ މުޅިން އެހެންތާކަށް ބަދަލު ކުރީތީއެވެ. އިސާހިތަކު އާއިލާއާ ވަކިވާން ޖެހުނީތީ ކަންބޮޑުވިއެވެ.\nސިޓީ ނުނިމެނީސް އަނެއްކާވެސް އައީ އެއަތޮޅުގައި ހުންނަ ފެނަކައިގެ މައި އޮފީހުގެ ކޯލެކެވެ. އާއިލީ ޒިންމާގެ ލީވްގައި ހުރިނަމަވެސް އަވަހަށް އޮފީހަށް ނުކުތުމަށެވެ. ޗިޓްގައި ވާގޮތަށް މިމަހު 16 ގައި ދާންދޫއަށް ދިއުމަށެވެ. ފާއިޒަށް ލިބުނީ އަނެއްކާވެސް ހައިރާން ކަމެކެވެ. އޯކޭވެފައި އޮތް ޗުއްޓީއެއް ކެންސަލްވީތީއެވެ. ވީ ކިހިނެއްތޯ ބަލަން ފާއިޒް އޮފީހަށް ސިޓީއެއް ލިޔެވެ. ދެން އެއައީ ރަސްމީ ޖަވާބެވެ. ފާއިޒަށް ދީފައިވާ އާއިލީ ޒިންމާގެ ލީވް ކެންސަލް ކުރި ވާހަކައެވެ.\nފާއިޒް ހިތަށް އެރިއެވެ. ކުރިން އިވެނީ މީހުން ބުނާތީ ބުނާ އަޑެވެ. ވަޒީފާގެ ބިރު ދައްކާ ވާހަކައެވެ. ވަޒީފާތަކުން މީހުން ބަދަލު ކުރާ ވާހަކައާއި ވަކިކުރާ ވާހަކައެވެ. އެކަމަކު މިފެނުނީ ތޯތޯ ވާހަކައެއް ނޫނެވެ. ސީދާ ތަޖުރިބާ ކުރަން ޖެހުނީއެވެ. ނުފޫޒު ނުފޯރުވާކަމަށާއި ވަޒީފާގެ ބިރު ނުދައްކާކަމަށް ރައީސް ޔާމީން ކިތައްމެ ވަރަކަށް ވިދާޅުވި ނަމަވެސް އެއީ ކަނޑައެޅިގެން އިތުރުފުޅެއް ކަމަށެވެ. އަނިޔާ މިލިބުނީ ސިޔާސީ ހަރަކާތެއްގައި އަމުދުން ބައިވެރިވެގެނެއްވެސް ނޫނެވެ. އަގަށް ޕިކަޕް ދަތުރެއް ކޮށްގެންނެވެ. މީހަކު ފޮނުވާލި ފޮޓޯއަކަށް ބަލައިގެންނެވެ. އެޑިޓްކޮށްގެން މީހަކު ފޮޓޯއެއް ފޮނުވިއަސް މިހާލު ޖެހިދާނެ ކަމީ މިއަދު ހަޤީގަތެއްކަމަށް ފާއިޒަށް ޤަބޫލް ކުރެވުނެވެ.\nއެހާހިސާބުން ފާއިޒްވެސް ނިންމީ ފަސްނުޖެހި ސީދާ ހަރަކާތަށް ނިކުތުމަށެވެ. އަނިޔާވެރިކަމާ ދެކޮޅަށް ރަނގަޅަށް ސާބިތު ވުމަށެވެ. އޭނާ ނިންމީ ވަޒީފާ ގެއްލުނަސް ދާންދޫއަށް ނުދިއުމަށެވެ. އަދި ގުޅިފައިވާ ޕާޓީތަކުން ހިންގާ ހުރިހާ ހަރަކާތްތަކެއްގައިވެސް ބައިވެރިވުމަށެވެ. އަދި މިއަހަރު ބާއްވާ ރިޔާސީ އިންތިޚާބުގައި ރައީސް ޔާމީން ބަލިކުރުމަށް ކުރެވެންހުރިކަމެއް ކުރުމަށެވެ. އިދިކޮޅު ކެންޑިޑޭޓް އިބޫއަށް ވީހާވެސް ގިނަ ވޯޓެއް ނެއްލައިދޫންވެސް ހޯދުމަށް މަސައްކަތް ކުރުމެވެ. ހަމަގައިމުވެސް 2013 ވަނަ އަހަރު ރައީސް ޔާމީނަށް ވޯޓުދިން އަދި މިއަހަރުވެސް އެމަނިކުފާނަށް ވޯޓު ދިނުމަށް އެއާއިލާއިން ނިންމާފައިވާ އެންމެ މީހެއްގެ ވޯޓެއްވެސް ދެނެއް ނުދޭނެއެވެ. ރައީސް ޔާމީނަށް ސަލާމުން ސަލާމެވެ.


މަނަދޫ ބަނދަރުން ދަތުރުވެރިންނަށް އަރާފޭބޭނެ ރަނގަޅު އިންތިޒާމެއް ބޭނުން | Landhooinfo\nމަނަދޫ ބަނދަރުން ދަތުރުވެރިންނަށް އަރާފޭބޭނެ ރަނގަޅު އިންތިޒާމެއް ބޭނުން\nއަޙްމަދު ދާއޫދު / ލަންދޫ6އަހަރު ކުރިން\t4 ޚިޔާލު\nޒަމާނުންސުރެ ނ.އަތޮޅުގެ ވެރިރަށަކީ މަނަދޫއެވެ. އަދި ހަމަ އެހެންމެ ޒަމާނުންސުރެ މަނަދޫ ފާހަގަކުރެވިފައިވަނީ ނ،އަތޮޅު ރައްޔިތުންގެ ވިޔަފާރީގެ މައި މަރުކަޒު ކަމުގައިވެސްމެއެވެ. އަދި މިއަދު މިކަންތައް މާބޮޑަށް ފާހަގަ ކުރެވިގެން ދެއެވެ.\nދަތުރުފަތުރުގެ ނިޒާމުން އަތޮޅުގެ ރަށްތައް ގުޅާލުމުން އަތޮޅުގެ އެންމެގިނަ ބަޔަކު ދުވާލަކު އެތައްފަހަރަކު ޒިޔާރަތްކުރާ ރަށަކަށް ވެފައިމިވަނީ އަތޮޅުގެ ވެރިކަން ކުރާރަށް މަނަދޫއެވެ.\nދަތުރުފަތުރުގެ ނިޒާމުން ރަށްތައް ގުޅާލައި މަނދޫއަށް ގިނަބަޔަކު ޒިޔާރަތް ކުރަން ފެށުމުން މަނަދޫގައި ވިޔަފާރި ކުރާފަރާތްތައް އިތުރުވެ ވިޔަފާރި ކުރާތަންތައް ޒަމާނީވެ މަނަދޫގެ ރައްޔިތުންނަށް ގިނަގުނަ އާއްމު ދަނީގެ ވަސީލަތްތައް ލިބޭނެމަގު ތަނަވަސް ވެފައިވާއިރު ދުވާލަކު މަނދޫއަށް ޒިޔާރަތްކުރާ އެތައްބަޔަކަށް މަނަދޫން ލިބެނީ ކިހާވަރެއްގެ މެހްމާން ދާރީއަކާއި މެދު އަޅުގަނޑުމެން ވިސްނާލަން ޖެހެއެވެ.\nދުވާލެއްގެ މައްޗަށް މަނަދޫއަށް އެއްވަގުތެއްގައި އެތައްބައިވަރު އުޅަދުފަހަރެއް މަނަދޫ ބަނދަރަށް ވަންނަމުން ދާއިރު ފަޅުތެރޭގައި އެއްވެސް އިންތިޒާމެއް ނެތުމުން އެކަމުގެ ޝަކުވާކުރަމުންދާ އެތައް އޮޑިވެރިޔަކާއި ލޯންޗްދުއްވާ ޑްރައިވަރުންނެއް އެބަތިއްބެވެ.\nއަތޮޅުގެ ރައްޔިތަކަށް ކުއްލިގޮތަކަށް ސިއްހީފަރުވާއެއް ހޯދަން ވެއްޖެނަމަ ދާންމިޖެހެނީ މަނަދޫއަށް ކަމަށްވާއިރު މަނަދޫބަދަރުގައި ދަތުރުވެރިންނަށް ޚާއްޞަކުރެވިފައިވާ ވަކި ސިޑިއެއް ނުވަތަ ފާލަމެއް ނެތުމުން ގިނަބަޔަކު އަންނަނީ އެކަމުގެ ދަތިކަން ތަހައްމަލް ކުރަމުންނެވެ.\nމިއަދު މަނަދޫގެ ބަނދަރު ސަރަހައްދަށް ބަލާލާއިރު ބަނދަރުގެ ވާޓަރުކައިރި ފުރިފައިވަނީ ރަށަށްގެންނަ ތަފާތު މުދަލާއި ވެލި ބަސްތާތަކުންނެވެ. ދޯނިފަހަރު ގާތްކޮށް މީހުންފައިބާނެ ހުސްޖާގައެއްނެތެވެ. މީގެ ކުރިން ރަށްރަށުން މަނަދޫއަށްދާ ފަރާތައް ފޭބުމަށް ބޭނުންކުރި މަނަދޫގެ ” ރަސްމީފާލަން ” މިއަދު ވެފައި މިވަނީ ވެލިނަގާ މީހުން ވެލިގޯނިތައް ބޭލުމަށް ބޭނުންކުރާ ތަނަކަށެވެ.\nޒަމާނުންސުރެ މަނަދޫގެ ރައްޔިތުން އަތޮޅުގެ ރައްޔިތުންނަށްޓކައި ހާއްޞަކޮށްފައިވާ ފާލަމަށް ވެލިބާލަމުންދާއިރު މަނަދޫގެ ކަމްވޮށިގެންވާ ބޭފުޅުން އަޅައި ނުލައްވާ ހިތްވަރު ދެއްވާކަމަށްޓކައި ހިތާމަކުރަން ޖެހެއެވެ. ހަމަ އެހެންމެ ރަށުގައި ނަގާކިޔާ ” ބޭބޭފުޅުންގެ ” ހިއްސާއޮންނަ ދޯނިތަކުން އަތޮޅުގެ ރައްޔިތުންނަށް މަނަދޫގެ ބަދަރު އެންމެ މުހިއްމުވާ ވަގުތު ރަސްމީ ފާލަން ބޭނުންކުރައްވާތީ ދެރަވެ ލަދުގަންނަންޖެހެއެވެ.\nރަށްރަށުގައި މިފަދަ ނާތަހްޒީބީ ކަންތައްތައް ހިނގަމުންދާއިރު ރައްޔިތުންގެ ލާބައާއި މަންފާއަށް ރައްޔިތުން ވޯޓްދީގެން ހޮވާ ، ރައްޔިތުންނަށް ޚިދުމަތް ކޮށްދެއްވުމަށް މާތްﷲ ގަންދީ ހުވާކޮށްގެން ތިއްބަވާބޭފުޅުން އަޅައި ނުލައްވާތީ އެބޭފުޅުންގެ އިޙްލާޞްތެރިކަމާއި މެދު ސުވާލް އުފެދެއެވެ. މިފަދަ ކަންތައްތަކަކީ މާބޮޑުބަޖެޓެއް ނެތްނަަވެސް ރަށުގެ ރައްޔިތުންނާއި ނުވަތަ މިފަދަ ކަންތައްތައް ކުރައްވާ ބޭފުޅުންނާއި މަސްވަރާކޮށްގެން ހައްލުކުރެއްވެވޭ ޒާތުގެ ކަންތައްތަކެވެ.\nމަނަދޫއަކީ އަތޮޅުގެ ވެރިކަންކުރާ ރަށަށްވެފައި ދުވާލަކު އެތައްބަޔަކު މަނަދޫއަށް ޒިޔާރަތްކުރާއިރު މަނަދޫގެ ބަދަރުގައި ދަތުރުވެރިންނަށް ޙާއްޞަ ސަރަހައްދެއް މިއަދު ޤާއިމް ކުރަންޖެހެއެވެ.


Raajje ah loan dheefa vanee evves sharuthakaa nulaa: China Safeeru\nރާއްޖެއަށް ލޯނު ދީފައި ވަނީ އެއްވެސް ޝަރުތަކާ ނުލާ: ސަފީރު\n17 ސެޕްޓެމްބަރ 2020 - 13:04:02\nޗައިނާގެ ލޯނުތައް ގައުމުތަކަށް ދޫކުރަނީ ޝަރުތުކޮށްފައި ނޫން ކަމަށާއި ގައުމުތަކުން ނުރުހޭ ކަމެއް ކުރަން މަޖުބޫރު ނުކުރާނެ ކަމަށް ޗައިނާ ސަފީރު ޖަންގް ލިޖޮންގް ވިދާޅުވެއްޖެ އެވެ.\nބީބީސީއަށް ދެއްވި އިންޓަވިއުއެއްގައި ޖަންގް ވަނީ ޗައިނާއިން ރާއްޖެ ދަރަނީގެ މަޅީގައި ޖައްސާފައިވާ ކަމަށް ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ދައްކަވާ ވާހަކަ ދޮގުކުރައްވާފަ އެވެ.\n"ޗައިނާއިން ރާއްޖެއަށް އަދި ތަރައްގީވަމުން އަންނަ އެހެން ގައުމުތަކަށް ވެސް އެ ގައުމަކުން ކުރަން ބޭނުން ނުވާ ކަމެއް ކުރަން މަޖުބޫރެއް ނުކުރަން،" ޖަންގް ވިދާޅުވި އެވެ.\nރާއްޖެއިން ޗައިނާއަށް 3.1 ބިލިއަން ޑޮލަރު ދަރާފައިވާ ކަމަށް ނަޝީދު ބީބީސީގެ އިންޓަވިއުގައި ވިދާޅުވެފައި ވާތީ، ޖަންގް ވިދާޅުވީ އެއީ ހަގީގަތުގައި ދައްކަން ޖެހޭ މިންވަރަށް ވުރެ މާ ބޮޑު އަދަދެއް ކަމަށެވެ.\nއެ ނޫހަށް ނަޝީދު ވިދާޅުވެފައި ވަނީ ސަރުކާރަށް ދީފައިވާ ލޯނުތަކާއި ސަރުކާރުގެ އެކި ކުންފުނިތަކަށް ދީފައިވާ ލޯނުތަކާއި ދިވެހި ސަރުކާރުން ގެރެންޓީ ދީގެން އަމިއްލަ ކުންފުނިތަކަށް ދީފައިވާ ލޯނުތަކުގެ ޖުމްލަ އަދަދު 3.1 ބިލިއަނަށް އަރާ ކަމަށެވެ. އެކަމަކު އެކަމަށް ބާރު ދޭ ލިޔުމެއް ނަޝީދު ނުދައްކަވާ ކަމަށް ބީބީސީގައި ވެއެވެ.\nއަދި ލިޔެކިޔުމުން ފެންނަނީ އެންމެ 1.1 ބިލިއަން ޑޮލަރުގެ ލޯނު ކަމަށް ނަޝީދު ވަނީ ވިދާޅުވެފަ އެވެ.\nޗައިނާ އާއި ރާއްޖޭގެ އިންވެސްޓަރުން ގުޅިގެން ރަށްރަށުގައި ހޮޓާ ހިންގަމުންދާ މައްސަލާގައި ނަޝީދު ވިދާޅުވެފައި ވަނީ އެކަމުން ދިވެހި ޕާޓްނަރުންނަށް ފައިސާ ނުލިބޭނެ ކަމަށާއި، ރަށްތަކުގެ ހިއްސާ ޗައިނާ ޕާޓްނަރުންނަށް ލިބޭތަން ފެންނަމުންދާ ކަމަށެވެ.\nއެކަމާ ގުޅިގެން ސަފީރު ޖަންގް ވިދާޅުވީ އެ އިންވެސްޓްމަންޓުތަކަކީ ވިޔަފާރީގެ ބޭނުމަށް ކޮށްފައި ހުރި އިންވެސްޓްމަންޓް ކަމަށާއި ނަޝީދަށް ނުރަނގަޅު މައުލޫމާތު ލިބިފައިވުން އެކަށީގެންވާ ކަމަށެވެ. އަދި ލޯނު ދިނުމުގައި އެއްވެސް ޝަރުތެއް ނުކުރާކަމަށް ވެސް ވިދާޅުވި އެވެ.


REPORT| Minivan Muassasaathah Siyaaseeve, Bodu Israafakah? - Vaguthu\nމިނިވަން މުއައްސަސާތައް ސިޔާސީވެ، ބޮޑު އިސްރާފަކަށް؟\nރައްޔިތުންގެ މަޖިލިހުގެ މިނިވަން މުއައްސަސާތަކުގެ ކޮމިޓީގެ ބައްދަލުވުމެއް ކުރިއަށް ދަނީ. --- ފޮޓޯ: މަޖިލިސް\nވިސްނުމަކީ މިއީއެވެ. އެންމެ މީހެއްގެ އަތް މުށަށް ބާރުތައް ދިނުމުގެ ބަދަލުގައި، އެކި މުއައްސަސާތައް އުފައްދައި އެ މުއައްސަސާތައް މެދުވެރިކޮށް މައި ބާރުތައް ދެވިފައިވާ ބަޔަކަށް ފާރަވެރިވުމެވެ. ޑިމޮކްރެޓިކް ނިޒާމުގެ މައިގަނޑު ހަމައަކީ އެއީއެވެ. އެ ނިޒާމުގައި ގައުމެއް ހިންގުމުގައި މި މުއައްސަސާތަކުގެ ދައުރަކީ ވަރަށް ވެސް ފުޅާ ދައުރެކެވެ. ދައުލަތުގެ ހިންގުމުގެ ކަންކަން ފާލުން ނެއްޓިޔަ ނުދިނުން މިއީ މި މުއައްސަސާތަކުގެ މައިގަނޑު ބޭނުމެވެ. އެހެންވެ "މިނިވަން މުއައްސަސާތައް" ނަމުގައި ބުނެ މި އުޅޭ މުއައްސަސާތަކަކީ ޑިކޮމްރެޓިކް ދައުލަތެއްގައި އެންމެ މުހިއްމު ބިނާތަކެވެ.\nނަމަވެސް މިނިވަން މުއައްސަސާތަކުގެ މިސްރާބު އޮޅިގެން ދާ ވަގުތުގައި ދެން ކަން ކުރާނީ ކިހިނަކުން ހެއްޔެވެ؟ "މިނިވަން މުއައްސަސާތައް" ގޮތުގައި ދިވެހި ޑިމޮކްރެޓިކް ދައުލަތް ހިންގުމުގެ އުސޫލު ލިޔެފައިވާ "ފެހި ގާނޫނު އަސާސީ" ގައި ލިޔެ ބަޔާން ކޮށްފައި އޮތަސް އެ މުއައްސަސާތައް ހިނގަނީ "މިނިވަން" ކަން މަތީ ހެއްޔެވެ؟ މި ގާނޫނު އަސާސީ ވުޖޫދުވި ފަހުން މިހާތަނަށް ހަތަރު ރައީސްއަކާއި، ތިން ރައްޔިތުންގެ މަޖިލީހެއް ހިނގިއިރު، މި ތަންތަނުގެ މައްޗަށް ނުފޫޒު އޮތް ކަމުގެ އަޑަށް މެދު ކެނޑުމެއް ނައެވެ.\nމުއައްސަސާތަކަށް ސިޔާސީ ނުފޫޒު ވަދެ، ގާނޫނީ ޒިންމާ އަދާކުރުމުގައި ނުކުޅެދިފައިވާ މުއައްސަސާތައް ގާނޫނީ އިމުގެ ތެރެއަށް ވައްދާ، ގާނޫނާއި ހިލާފުވެފައިވާ ވެރިންނަށް ފިޔަވަޅު ނޭޅޭ ކަމުގައި ވާނަމަ، އެ މުއައްސަސާތައް ވެގެންދަނީ ރައްޔިތުން އުފުލަން ޖެހޭ ބޮޑު މާލީ ބުރައަކަށް ނޫން ހެއްޔެވެ؟ މި ކޮމިޝަންތަކުގެ ޒިންމާ އަދާ ނުކުރެވި، އެތައް ރައްޔިތެއްގެ ހައްގަށް އުނިކަން ލިބިގެންދާ އިރު އެ މުއައްސަސާތައް ބޭއްވުމުގެ ބޭނުމެއް އެބަ އޮތް ހެއްޔެވެ؟ ވަކި ބަޔެއްގެ މަސްލަހަތު ހިމާޔަތް ކުރާ ކަމަކީ ގައިމު ވެސް ފެންނަން އޮތް ހަގީގަތެވެ.\nރަހުމް ކުޑަ ގޮތެއްގައި މަރާލެވިފައިވާ އެތައް މައުސޫމް ފުރާނަތަކަކާއި، ރައްޔިތުންގެ ފައިސާއިން ގެއްލިފައިވާ އެތައް މިލިއަން ރުފިޔާއެއް ނުހޯދިފައި މިވަނީ މުއައްސަސާތަކަށް ގައިމު ވެސް ބައެއްގެ "އަޅުވެތިކަން" އައިސްގެންނެވެ. ސުވާލަކީ ކޮން ބަޔެއްގެ ހެއްޔެވެ؟ ޑިމޮކްރެޓިކް ގާނޫނު އަސާސީއަށް ފަހު ހިނގައިދިޔަ ކަންކަމަށް ބަލާއިރު ސިޔާސީ ނުފޫޒު ނާންނަ ކަމަށް ބުނެވޭކަށް ނެތެވެ.\nމިނިވަނެއް ނޫން، ސިޔާސީ ބައެއްގެ ޖަގަހައެއް!\nދާދިފަހުން އެންޓި ކޮރަޕްޝަން ކޮމިޝަން (އޭސީސީން) މެންބަރުން ވަކި ކުރުމުގައި ރައްޔިތުންގެ މަޖިލީހުން އަމަލު ކުރި ގޮތަށް ބަލާލާ އިރު، އެ މެމްބަރުން ވަކިކޮށްފައި ވަނީ ފާއިތުވި ފަސް އަހަރު ދުވަހުގެ ތެރޭގައި އެ ކޮމިޝަނުން ކޮށްފައިވާ މަސައްކަތާ އަޅާ ކިޔުމަށް ފަހުގައެވެ. އެ ފަސް އަހަރުގެ ތެރެއިން ބައެއް އަހަރުތަކުގައި އެ މެމްބަރުން އެ ކޮމިޝަންގެ މެމްބަރުންގެ ގޮތުގައި ނުވެސް ތިއްބަވައެވެ.\nމި ކަމާ ގުޅިގެން ޓްރާންސްޕޭރެންސީ މޯލްޑިވްސް އިން ބަޔާނެއް ވެސް ނެރުނެވެ. އޭގައި ވަނީ، އޭސީސީގެ މެމްބަރުން ވަކި ކުރުމަށް މަޖިލިހުން މަސައްކަތްކޮށްފައި ވަނީ އޮޑިޓު ރިޕޯޓުން ފާހަގަ ކުރި މައްސަލަތައް ހައްލު ކުރުމަށް ފުރުސަތު ނުދީ އަދި އެ މައްސަލަތައް ހައްލު ކުރުމަށް ބޭނުންވާ އެއްބާރުލުމާއި ބަޖެޓް އަދި ވަސީލަތްތައް ފޯރުކޮށްނުދީ ކަމަށެވެ. މީގެ އިތުރުން މިނިވަން މުއައްސަސާތުގައި ތިބޭ މެމްބަރުންނަށް ސިޔާސީ މަގާމުތަކުގައި ތިބޭ ފަރާތްތަކާއި މަޖިލިސް މެމްބަރުންގެ ފިއްތުންތައް ކުރިމަތިވާ ކަމުގައިވެއެވެ. މިނިވަން މުއައްސަސާތަކުގެ ހިންގުމާއި މަސައްކަތަށް ސީދާ ގޮތުން ނުފޫޒު ފޯރުވައި، ކޮމިޝަންތަކުގެ މިނިވަންކަމާއި މުސްތަގިއްލުކަން ގެއްލުވާލަން މަސައްކަތްކޮށްފައިވާ ކަމަށް ވެސް އޭގައި ތުހުމަތު ކޮށްފައިވެއެވެ.\nމިކަމަކީ ސިޔާސީ ވެރިންނާއި ރައްޔިތުންގެ މަޖިލީހުގެ މެންބަރުން މިނިވަން މުސްތަގިއްލު ކޮމިޝަނެއްގެ ހިންގުން ހުއްޓުވާލާ، މުއައްސަސާގެ ހިންގުމުގެ ތެރެއަށް ސީދާ ގޮތެއްގައި ނުފޫޒު ފޯރުވުމަށް ކުރެވޭ މަސައްކަތެއް ކަމަށް ޓްރާންސްޕޭރެންސީން ސިފަ ކޮށްފައިވެއެވެ. ފާއިތުވި އަހަރުތަކުގައި މިނިވަން މުއައްސަސާތަކުގެ ވެރިން ބަދަލުކޮށް، ވަކި "ކުލައަކަށް" ނިސްބަތްވާ ފަރާތްތައް އައްޔަން ކުރި ކަމާއި އޭގެ ސަބަބުން މި މުއައްސަސާތަކަށް ކުރާ އިތުބާރު ކުޑަވެފައިވާ ކަމަށް ވެސް ތުހުމަތުތައް އަމާޒު ކުރިއެވެ.\nއެގޮތުން އޭސީސީގެ މެންބަރުންނަށް "ބިރު ދައްކައި، އިސްތިއުފާ ދިނުމާއި" ހަމައަށް ވެސް ކަންކަން ގެންގޮސްފައިވަނީ އެ މުއައްސަސާގެ މައްޗަށް ނުފޫޒު ފޯރުވާ، މިނިވަންކަމަށް ބުރޫއަރާނެ ފަދަ ގޮތަކަށް ކަމަށް އެ ޖަމިއްޔާއިން ވަނީ ހާމަކޮށްފައެވެ. މީގެ އިތުރުން އޭސީސީގެ މެންބަރުން އިސްތިއުފާ ދެއްވީ ސަރުކާރާއި ރައްޔިތުންގެ މަޖިލީހުގެ ނުފޫޒު އިންތިހާއަށް ފޯރުވާފައިވާތީ ކަމަށް އިދިކޮޅު ޕީއެންސީގެ ޕީޖީ ލީޑަރ އަދި މަޑުއްވަރީ ދާއިރާގެ މެންބަރު އާދަމް ޝަރީފް ވެސް ވަނީ ވިދާޅުވެފައެވެ.\nއޭސީސީގެ މެންބަރުން އިސްތިއުފާ ދެއްވުމާއި ގުޅިގެން އާދަމް ޝަރީފް ވިދާޅުވީ އޭސީސީގެ ހުރިހާ މެންބަރުން އިސްތިއުފާ ދިނީ ސަރުކާރާއި މަޖިލީހުގެ ނުފޫޒް އިންތިހާއަށް ފޯރުވުމުން ކަމަށާއި އަދި އެކަމުން ހާމަވަނީ ސަރުކާރާއި މަޖިލީސް ހުދުމުހުތާރުކަމާއި އަނިޔާވެރިކަން ކަމަށެވެ. "މިނިވަން މުއައްސަސާތަކަށް ނުފޫޒު ނުފޯރުވާ ވެރިކަން ކުރަން ދަސްކުރަން ޖެހޭ" އޭނާ ވިދާޅުވިއެވެ.\nމިނިވަން މުއައްސަސާތަކުގެ ކޮމިޓީގެ މުގައްރިރުގެ ދިފާއު!\nމިނިވަން މުއައްސަސާތަކަށް ސަރުކާރުންނާއި ރައްޔިތުންގެ މަޖިލީހުން އިންތިހާއަށް ސިޔާސީ ނުފޫޒު ފޯރުވާ ކަމާއި، ވަކި ސިޔާސީ ފިކުރެއްގެ ބަޔަކު އެ މުއައްސަސާތަކަށް ލުމަށް ރައްޔިތުންގެ މަޖިލިސް މެދުވެރިކޮށް މަސައްކަތް ކުރާ ކަމަށް ތުހުމަތު ކުރެވުނު ނަމަވެސް މަޖިލީހުގައި މިނިވަން މުއައްސަސާތަކަށް ޚާއްސަކޮށް އޮންނަ ކޮމިޓީގެ މުގައްރިރު ރޮޒައިނާ އާދަމް ވަނީ އެ ތުހުމަތަށް އިންކާރު ކުރައްވައިފައެވެ.\nކޮވިޑުގެ ބަލިމަޑުކަމުގެ ތެރޭގައި ހިނގި ވެންޓިލޭޓަރު ވައްކަމުގެ ކަންތައް އެންމެ ބޮޑަށް ބޮޑުވެގެން ދިޔަ ދުވަސްވަރު ކުރެއްވި ޓުވީޓެއްގައި ރޮޒެއިނާ އޭރުވެސް ވިދާޅުވީ މިނިވަން މުއައްސަސާތަކަށް ސަރުކާރުން ނުފޫޒު ނުފޯރުވާ ކަމަށާއި މިނިވަން މުއައްސަސާތަކުގެ ހިންގުމަށް ރައީސް އިބްރާހިމް މުހައްމަދު ސޯލިހްގެ ސަރުކާރުން އެއްބާރުލުން ދެއްވާ ކަމަށެވެ. އަދި ސަރުކާރުން މިނިވަން މުއައްސަސާތަކަށް ނުފޫޒު ފޯރުވާކަމަށް ތުހުމަތު ކުރާ ކަމުގައި ވާނަމަ އެކަން ސާބިތުކޮށްދިނުމަށް ވެސް އޭނާ ވަނީ ގޮވާލައްވާފައެވެ.\nމީގެ އިތުރުން، ޓްރާންސްޕޭރެންސީގެ ބަޔާނާއި، މިނިވަން މުއައްސަސާތަކުގެ ހިންގުމާއި ގުޅޭ ގޮތުން "ވަގުތު" އިން ސުވާލު ކުރުމުން، މަޖިލީހުގެ އައްޑޫ މީދޫ ދާއިރާ ތަމްސީލް ކުރައްވާ މެންބަރު ރޮޒެއިނާ ވިދާޅުވީ، މިނިވަން މުއައްސަސާތަކުގެ ކޮމިޓީންނާއި މަޖިލިހުން ވެސް މުއައްސަސާތަކަށް މީހުން އައްޔަން ކުރަން ރުހުން ދިނުމުގައި އެއްވެސް ވަރަކަށް ސިޔާސީ ފިކުރަކަށް ބަލާފައެއް ނޯންނާނެ ކަމަށެވެ.\nއެމްޑީޕީގެ ސުޕަ މެޖޯރިޓީ އޮތް ނަވާރަވަނަ ރައްޔިތުންގެ މަޖިލިސް ފެށުނު ފަހުން، އޭސީސީއަށް އާ މެންބަރުން އައްޔަން ކުރުމުގެ މަރުހަލާ މަޖިލީހުގެ ތެރެއިން ގެންދިޔައިރު އޭރު ވެސް ބޮޑަށް މަސައްކަތް ކޮށްފައި އޮންނާނީ އެންމެ ގާބިލް ފަރާތްތަކެއް އެ ކޮމިޝަނަށް އައްޔަން ކުރަން ކަން ކަމަށް ރޮޒެއިނާ ފާހަގަ ކުރެއްވިއެވެ. އޭނާ ވިދާޅުވީ މި މަޖިލީހުން ރުހުން ދިން އޭސީސީގެ މެންބަރުން ފަހުން މި މަޖިލީހުން ވަކި ކުރަން ޖެހުނީ ވެސް އެ މެންބަރުން އެދެވޭ ގޮތެއްގައި މަސައްކަތްކޮށް ނަތީޖާތަކެއް ނުނެރެވުމުގެ ސަބަބުން ކަމަށެވެ.\n"އޭސީސީ އަށް ނެގިއިރު އެއީ މާކްސް ދީގެން މީހުން ނެގި ފަހަރެއް ހަމަ، އެންމެން ވެސް ވަރަށް ރަނގަޅަށް އިވެއުލޭޓް ކޮށްފައި މާކްސް ދިނީ،" ރޮޒެއިނާ ވިދާޅުވިއެވެ.\nމުއައްސަސާތަކަށް ބޮޑު ހޭދައެއް، ހެޔޮ ބަދަލެއް ބޭނުންވޭ!\nގާނޫނު އަސާސީގައި މެންބަރުންތަކެއް ތިބެން ޖެހޭ ގޮތަށް "މިނިވަން މުސްތަގިއްލު މުއައްސަސާތަކުގެ ބާބު" ގައި ހަތަރު ކޮމިޝަނަކާއި، އޮޑިޓަ ޖެނެރަލްއާއި، ޕްރޮސެކިއުޓާ ޖެނެރަލްގެ އޮފީހުގެ ވާހަކަ އާދެއެވެ.\nމީގެ ތެރޭ ހިމެނޭ ކޮމިޝަންތަކަކީ އެންޓި ކޮރަޕްޝަން ކޮމިޝަން (އޭސީސީ) އާއި، ސިވިލް ސާވިސް ކޮމިޝަން (ސީއެސްސީ) އާއި، ހިއުމަން ރައިޓްސް ކޮމިޝަން (އެޗްއާރުސީއެމް) އާއި، އެންޓި ކޮރަޕްޝަން ކޮމިޝަން (އޭސީސީ) އެވެ.\nމި ހަތަރު ކޮމިޝަންގައި ކޮންމެ ކޮމިޝަނަކަށް ފަސް މެންބަރުންގެ މަގުން ޖުމުލަ 20 މެންބަރުން ތިއްބަވައެވެ. ކޮމިޝަންގެ މެންބަރުންގެ މުސާރަ 40،000 އެއްހާ ރުފިޔާއަށްވީ އިރު ކޮންމެ ކޮމިޝަނަކަށް ދައުލަތުން ބޮޑު ހޭދައެއް ވެސް ކުރެއެވެ.\nމީގެ އިތުރުން ވެސް ބްރޯޑްކާސްޓިން ކޮމިޝަން (ބްރޯޑްކޮމް) އާއި، ނޭޝަނަލް އިންޓެގްރިޓީ ކޮމިޝަން (އެންއައިސީ) އާއި، ކޮމިއުނިކޭޝަން އޮތޯރިޓީ ފަދަ މުއައްސަސާތައް ވެސް އުފައްދާފައިވެއެވެ. މި ކޮމިޝަންތަކުގެ މެންބަރުންނަށް ވެސް އެހާ ޚަރަދެއް ކުރެއެވެ.\nކުރީގެ ބަންޑާރަ ނައިބު ދިޔާނާ ސައީދު ވެސް ވިދާޅުވެފައިވާ ވާހަކައެއް އޮތެވެ. އެއީ މަޖިލިސް މެދުވެރިކޮށް ވަކި ސިޔާސީ ފިކުރެއްގެ ބަޔަކު މުއައްސަސާތަކަށް ލަމުންދާއިރު، މަޖިލިސް މެންބަރުންނާއި ގާތް ތިމާގެ މީހުން ވެސް މުއައްސަސާތަކަށް ލަމުންދާ ކަމުގައެވެ.\n"މިނިވަން މުއައްސަސާތަކަށް ބޭފުޅުން އައްޔަން ކުރައްވާއިރު ދައްތައާއި، ބޮޑު ދައިތައާއި، އަނބިކަނބަލުންނާއި، ބަފައިބެ ލައި ނިންމާލެއްވީމަ ވަރަށް ގިނަ ނުބައި ނުކުމޭ، މުއައްސަސާތަކަށް މީހުން ނެންގެވުމުގައި އޮބްޖެކްޓިވް ގްރައުންޑް އިން ކަންކަން ނިންމެވުން މުހިއްމު،" ދިޔާނާ ވިދާޅުވިއެވެ.\nދިޔާނާ ފާހަގަ ކުރެއްވީ "މެރިޓް އުސޫލެއް" އޭގެ ތެރެއަށް ގެންނަން ޖެހޭ ކަމުގައެވެ. އެ އުސޫލަކީ އެ މީހެއްގެ ތައުލީމީ ފެންވަރާއި ތަޖުރިބާގެ ފެންވަރު ވަޒަން ކުރާނެ އުސޫލެކެވެ. އެ އުސޫލުން މީހުންތައް ވަޒަންކޮށް، ކުރި ލިބޭ ބަޔަކު ނޫނީ މަޖިލީހުގެ ރުހުން ހޯދަން ޖެހޭ މަރުހަލާއަށް ނުގެންދެވޭ ގޮތަށް ގާނޫނުތަކާއި ގާނޫނު އަސާސީ ބައްޓަން ކުރުމުގެ ޚިޔާލެއް އޭނާ ފާޅު ކުރެއްވިއެވެ.\nމާފަންނު މެދު ދާއިރާގެ މެންބަރު އިބްރާހީމް ރަޝީދު (ބޮންޑެ) ގަބޫލު ކުރައްވަނީ މީގައި އުޅެނީ ރިޔާސީ ނިޒާމުގެ މައްސަލައެވެ. ބަރުލަމާނީ ނިޒާމުގެ ވެރިކަންތަކުގައި، ސަރުކާރު ހިނގާނީ މަޖިލިސް ތެރެއިން ކަމުގައި ވާތީ، މާ ކުރިން "މެރިޓް އުސޫލެއް" އޮންނާނީ ތަންފީޒު ކުރަން ޖެހިފައި ކަމުގައެވެ. މަޖިލިސް ކޮމިޓީތަކުން މުއައްސަސާތަކަށް ފާރަވެރިވާއިރު، ރައްޔިތުން މެންބަރުންނަށް ފާރަވެރިވެވޭ ގޮތަށެވެ.\nހައްލަކީވެސް، ހަލާކަކީ ވެސް، ރައްޔިތުންގެ މަޖިލިސް؟\nމިނިވަން މުއައްސަސާތަކަށް މެންބަރު އައްޔަންކުރަނީ ރައްޔިތުންގެ މަޖިލީހުންނެވެ. އެ މަޖިލީހުން އެ މުއައްސަސާތަކަށް ބޭނުންވާ ގާނޫނުތަކާއި އެނޫންވެސް އެހީތެރިކަން ފޯރުކޮށްދެއެވެ. މިނިވަން މުއައްސަސާތަކަށް ކުރިމަތިލުމުގެ ފުރުސަތު ހުޅުވާލުމުން، ރައީސުލްޖުމްހޫރިއްޔާ ހޮއްވަވާ ނަންތަކެއް ދާނީ ރައްޔިތުންގެ މަޖިލީހަށެވެ. ކޮމެޓީއަށް މެންބަރުން ނަގާނީ ރައްޔިތުންގެ މަންދޫބުންނެވެ. ނިޒާމު އޮންނާންވާ ގޮތުންނަމަ، ބަސް މިބުނަނީ ރައްޔިތުންނެވެ.\nމިނިވަން މުއައްސަސާތަކުގެ މައްސަލައާއި ގުޅިގެން ބޮންޑެ ވިދާޅުވީ ރައްޔިތުންގެ މަޖިލީހުން މިނިވަން މުއައްސަސާތަކަށް މެންބަރުން އައްޔަން ކުރާއިރުގައި ބަލަނީ އޭނާގެ ފިކުރަށް ނުވަތަ އޭނާގެ ކުލައަށް ނޫން ކަމަށެވެ. އަދި އިންސާނަކަށް ވީތީ ފިކުރެއް ހުންނާނެ ކަމަށާއި އެހެންނަމަވެސް މުއައްސަސާތަކަށް އައްޔަން ކުރަނީ އެބޭފުޅުންނަށް ކުރެވޭ އިތުބާރުގެ މައްޗަށް ބަލާފައި ކަމަށް ވިދާޅުވިއެވެ.\n"އަޅުގަނޑުމެން ނުބަލަން ކޮން ކުލައެއްގެ މީހެއްތޯއެއް. ހަމަ ގައިމުވެސް އަޅުގަނޑެއް ނުބަލަން. އަޅުގަނޑުމެން ބަލަނީ އެމީހަކަށް ރައްޔިތުންނަށް ހިދުމަތް ކޮށްދެވޭނީ ކިހާ މިންވަރަކަށްތޯ. އެއްވެސް ރައްޔިތަކު ތަފާތު ކުރުމެއް ނެތި. އެކަންކަމުގައި އަޅުގަނޑުމެންނަށް އެމީހަކަށް ކުރެވޭ އިތުބާރަކީ ވަރަށް މުހިންމު ކަމެއް" ބޮންޑޭ ވިދާޅުވިއެވެ.\nމީގެ އިތުރުން، ކޮމެޓީތަކަށް މީހުން އައްޔަން ކުރުމުން އެގެން ރައްޔިތުންގެ މަޖިލީހުގެ ދައުރު ނިމުނީ ނޫންކަން ފާހަގަ ކުރައްވާ ބޮންޑޭ ވިދާޅުވީ ރައްޔިތުންގެ މަޖިލީހުން ގާނޫނެއް ހަދާފައި ދޫކޮށްލިއަސް އަދި ނުނިމޭ ކަމަށެވެ. މުއައްސަސާތަކުން އެ ތަންފީޒު ކުރަނީ ކިހާ މިންވަރަކަށްތޯ އާއި އެކަންކަމާއި ހަވާލުވެ ތިބި ފަރާތްތަކުން އެ މަސްއޫލިއްޔަތު އަދާ ކުރޭތޯ ވެސް މަޖިލީހުން ބަލަން ޖެހޭނެ ކަމަށް ވިދާޅުވިއެވެ.\n"މުއައްސަސާތަކުގެ މަސައްކަތް ލަސްވީމާ، މަޖިލީހުގެ ކޮމެޓީއަށް ހާޒިރުކޮށް އަންގަނީ. ތަކުރާރުކޮށް ރަނގަޅު ކުރުމަށް ފުރުސަތު ދީފައި، ރަނގަޅު ނުވީމާ ދެން މަޖިލީހުން މިގެން އެ މެންބަރުން ވަކި ކުރަނީ." މިނިވަން މުއައްސަސާތައް ހިނގަނީ ގާނޫނީ އިމުގެ ތެރެއިންތޯ ބެލުމުގެ ޒިންމާ މަތިވެފައި އޮންނަނީ ރައްޔިތުންގެ މަޖިލީހުގައި ތިއްބަވާ، ރައްޔިތުން ތަމްސީލު ކުރައްވާ މެންބަރުންގެ މައްޗަށްކަން ފާހަގަ ކުރައްވާ އޭނާ ވިދާޅުވިއެވެ.\nޑިމޮކްރަސީއެއްގައި ވަކި ފިކުރަކަށް ރައްޔިތުން މެޖޯރިޓީ ދިނުމަކީ ރައްޔިތުން އެބަޔަކަށް އެ ޒިންމާ ހަވާލުކުރުން ކަމަށާއި އެހެންކަމުން ކޮންމެ ބައެއްގެ އަތުގައި މެޖޯރިޓީ އޮތް ނަމަވެސް އެ ނިންމާ ނިންމުމަކީ ރައްޔިތުން ނިންމާ ނިންމުންކަން ފާހަގަ ކުރައްވާ ބޮންޑޭ ވިދާޅުވީ މިނިވަން މުއައްސަސާތައް ވެސް އަދި އެހެނިހެން އިދާރާތައް ވެސް ގިނަގިނައިން ޖަވާބުދާރީ ކުރެވޭނަމަ ނިޒާމު ފުރިހަމަ ވާނެ ކަމަށެވެ.\n"މުއައްސަސާތަކަށް ވެސް ލާނީ އިންސާނުން. ކޮންމެވެސް ފިކުރެއް އެމީހުންގެ ވެސް ހުންނާނެ. މުޖުތަމައު ކުޑަ ވީމާ، އެކަކުގެ ދައްތައަކާއި ބޭބެއެއް، ނުވަތަ ކޮންމެވެސް ތިމާގެ މީހަކުވެސް ލެވޭ ފަހަރު އާދޭ. އެހެންނަމަވެސް އެއީ އެގޮތަށް އޮންނަ ކަމެއް ނޫން." ކޮންމެ ބަޔަކު މުއައްސަސާތަކަށް އައްޔަން ކުރި ކަމުގައި ވީނަމަވެސް ރައްޔިތުން ހޮވާފައި ތިއްބަވާ މަންދޫބުން އެބޭފުޅުންގެ ޒިންމާ އަދާކޮށް، މުއައްސަސާތައް ޖަވާބުދާރީ ކުރުވާ މަޖިލީހެއްގެ ޒިންމާ އަދާކުރާ ކަމުގައި ވާނަމަ މުއައްސަސާތައް ވެސް ހަރުދަނާވެގެންދާނެކަން ފާހަގަ ކުރައްވާ ބޮންޑޭ ވިދާޅުވިއެވެ.\nކޮންމެ ގޮތެއް ވިޔަސް މިނިވަން މުއައްސަސާތަކަށް މީހުން އައްޔަން ކުރަން "މެރިޓް އުސޫލެއް" ގެންނަން ޖެހިއްޖެއެވެ. ގެނެވެން އޮތީ ވެސް މިއަދު ބާރުތައް އޮތް ބަޔަކަށެވެ. މި ބާރުތައް ރައްޔިތުން އެމްޑީޕީއަށް "މުތުލަގަކަށް" ދިނީ ވެސް އެ ވައުދު އެމްޑީޕީން ވީމައެވެ.\nމި ކަމަށް ހައްލެއް ނުދީ، ހޭދަވާ ކޮންމެ ދުވަހެއްގައި، މިއިން ކޮމިޝަނަށް ހޭދަކުރާ ކޮންމެ ފައިސާއެއް ވާނީ އިސްރާފަކަށެވެ. ހޭދަވާ ކޮންމެ ވަގުތެއް ވެސް އެ ވަނީ އިސްރާފަކަށެވެ. މުއައްސަސާތައް މި ފެންނަނީ އޭރެއްގައި މަޖިލީހައި ވެރިކަމުގެ ބާރު އޮތް ސިޔާސީ ވެރިންގެ "ސިޔާސީ ވަޒީފާ ދެވޭ އައްޑާއެއް" ގޮތުގައެވެ.\nކޮމަންޑޫ ދާއިރާއާއެކު އެމްޑީޕީން ދީން ފުހެލާނެ ވާހަކައަކީ ބުހުތާނު ދޮގެއް: ވައްޑެ\nއެމްޑީޕީއަށް ކޮމަންޑޫ ދާއިރާ ލިބިއްޖެނަމަ މޫނުބުރުގާ އެޅުން މަނާކުރާނެ: ޝުޖާއު\nމިނިވަން މުއައްސަސާތަކުގެ ކޮމިޓީގެ މުޤައްރަރުވެސް ހުންނަނީ ހުނިފުށް ނެއްޓިފައި. ދެން ކޮން މިނިވަނެއް ވާނީ.\nޖެނުއަރީ 9, 2022 17:39\nމުއައްސަސާތައް އެކަނިތަ ސިޔާސީ ބޮޑު އިސްރާފަކަށްވީ! މިރާއްޖޭގެ ރައިސް މީހާއާ ތިއޮތް ތަންދޮރުނުފިލާ ގިނަ މެމްބަރުން ތިބި ގާނޫނުހަދާ މަޖްލީހޭ މިކިޔާތަންވެސް އެއީ ސިޔާސީ ބޮޑު އިސްރާފެއްގެ އިތުރުން ރައްޔިތުންގެ ޓެކްސްފައިސާ ކައި ހުސްކުރާ ތަންވެސްމެ!! ބޮޑުވަބާއެއް!! އީސީ ޝަރީފާ ގުޅިގެން ވޯޓުން ވައްކަންކޮށްގެން ގެނަސްފައިވާ ނަހަލާލު ސަރުކާރެއް!!\nޖެނުއަރީ 9, 2022 11:40\nއަހަރެން މި މަޒުމޫނަށް 100% ތާއީދު. އަހަރެން ހުށައެޅި މައްސަލަ ބައްލަވަން ހިޔުމަން ރައިޓްސް ކޮމިޝަނުން ފުރަތަމަ ވަޑައިގަތީ އީދު ޗުއްޓީއަށް. ދެން ވިދާޅުވީ ކޮންމެވެސް ކަނބަލަކު ގުޅުއްވާނޭ. އެއީ އޮގަސްޓު މަހު. އަހަރު ނިމުނު އިރުވެސް ނުގުޅުއްވާ. މާވެވަށް ވެއްޓުނު ގެރި މަރުވިތާ އެތައް ދުވަހެއް. ޝޭމް އޮން ޔޫ! އިސްތިއުފާ ކޮމިޝަން\nޖެނުއަރީ 9, 2022 11:53\nތަންތާނގަ ތިބޭ ސިޔާސީ ކުނިބުނި ލަނީ އެތަންތާނގެ މެންބަރުންނަށް. ގާނޫނުގަ އޮތް އެއްޗެއްވެސް އެނގޭމީހަކު ނުހުރޭ. ދެން ކުކުޅުހާވާހެން މުޅިތަން ހާވާގަންނާނީ.\nކޮންމެ5އަހަރަކުން 1 ފަހަރު އެފުއްމިފުށަށްޖެހޭނެ. ރައްޔިތުންނަށް އިންސާފު ލިބޭތަންތަނެއްނޫން އެއީ. މައްސަލައެއްކަހަލަ މައްސަލައެއް ބަލާ ނިންމަން3އަހަރު ދުވަސްވޭ.\nހަދަންވީގޮތަކީ މުއައްސަސާތައް އުވާލަންވީ. ނޫނީ5މެންބަރުން ލުމުގެ ބަދަލުގަ 1 މެންބަރު ލާންވީ.5މެންބަރުންގެ ތެރެއިން ރައީސްއެއް ހަމަޖެއްސީމަ ދެންތިބި މެންބަރުން ރައީސް އަށް އޮންނަ ހަސަދާދަ އުޅޭނީ ތަން ބޮއްސުންލައްވާލާފަ ރައީސް ދުއްވާލަން. އެތެރޭގެ ޕޮލިޓިކްސްގަ މިނިވަން މުއައްސަސާތައް ހަލާކުވަމުން އެދަނީ.\nޖެނުއަރީ 9, 2022 11:55\nހަމައެކަނި ބަހައްޓަންވީ ތަނަކީ އޭސީސީ. އެތަނުގެ ޑިޕާޓްމަންޓްތަކެއްގެ ގޮތުގައި ހަދަންވީ ދެންހުތި ހުތިހާ މިނިވަން މުއައްސަސާތައް ގައުމުގެ އާއްމުދަނީގެ ބޮޑުބައެއް ވޭސްޓްވަނީ މިނިވަން މުއައްސަސާތަކުގެ މެންބަރުންނަށް ބޮޑު މުސާރަދޭން.\nޖެނުއަރީ 9, 2022 11:56\nފުރަތަ މަކަ މަކަށް ރައްޔިތުންގެ މަޖިލީހާއި ޖޭ އެސް ސީ\nޖެނުއަރީ 9, 2022 14:44\nކޮމިޝަން ހަދައިގެން ކުރާ އިސްރާފު ވަކި ކުޑަތޯ ؟ ރިކަރީއޭ ކިޔާއިގެން އުފެއްދި ކޮމިޝަނުން ކުރި ހަރަދު މާބޮޑު ރިކަވަރީގައި ހޯދަން އުޅޭ ވަރަށްވުރެންވެސް !\nޖެނުއަރީ 9, 2022 14:52\nއޭސީސީ ބަހައްޓަންވީ. ދެންހުރި ހުރިހާ މިނިވަން މުވައްސަސާއެއް އުވާލާ! އެތަނތަނުން ކުރަމުންދިޔަ މަސައްކަތް އޭސީސީއަށް ބަދަލުކޮށްލާ. އޭސީސީއާ އެންއައިސީއާ އެޗްއާރްސީއެމްއިންވެސް ބަލަނީ ހަމަ އެއްކަހަލަ މައްސަލަ. ޖަލުގެ މައްސަލަތައް އެއީ ނުފޫޒުން ކުރިކަމެއްތޯ މިބަލަނީ އޭސީސީން. އެތަނުގެ އޮފިސަރަކު ގާނޫނާ ގަވާއިދާ ހިލާފަށްތޯ ބަލަނީ އެންއައިސީން. މިމައްސަލައިގަ އަނިޔާއެއްވިތޯ މިބަލަނީ އެޗްއާރްސީއެމް އިން. މިއީ އެޑްމިނިސްޓްރޭޓިވްކޮށް އެއްތަނަކުން ބެލޭނެ ކަންކަން. ދެން3އޮފީސް އިމާރާތުގެ ކުއްޔާ. އެޗްއާރްއާއި ފައިނޭންސްއާއި ޕްރޮކިއުމަންޓާ އެވެއަރނެސްއާ އެޑިޔުކޭޝަން ހިންގުމަށް3އިދާރާގަ ރިސޯސް ޑްޕްލިކޭޓް ކުރުމުގެ ބޭނުމެއް އެބައޮތްތަ؟ 15 މެންބަރުންގެ މުސާރައަށް އެކަނި އަހަރަކު 7.4 މިލިއަން ރުފިޔާ ދައުލަތުގެ ބަޖެޓުން ސަލާމަތް ކުރެވޭނެ. ކުލިން 13 މިލިއަން ސަލާމަތް ކުރެވޭނެ.\nޖެނުއަރީ 9, 2022 15:35\nމިނިވަން މުއައްސަސާ ތަކަކީ ރައްޔިތުންގެ ގައްގުބހޯދައިދޭ ތަންތަނެއްނޫން. އެތަންތަނަކީ ރަެްޔިތުންގެ އަތުންނަގާބޓްކްސް ފައިސާއާއި.ރައްޔިތުންގެ ހަރުމުދަލުން ލިބޭ ފައިސާ އިސްރާފް ކުރާ ތަންތަންތަން. ކޮންމެ މުއައްސަސާއެއްހިންގަން. މަހަކު5ލައްކަ ރުފިޔާ ދީފަ ތަނެއް ކުއްޔަށް ހިފާފަ ކޮންމެ ތަނަކަށް މައްސަލަ ބަލަންށޭ ކިޔައިފަ5މެންބަރުން އެބަލާ. އެކަމަކު މައްސަލަ ބަލަނީ އިންވެސްޓްގޭޓްކުރާ "މުވައްޒަފުން." މެންބަރުންނަކީ އަމަލީ ގޮތުން މައްސަލަ ބަލަ ބައެއްނޫން. ގިނަ ތަންތާނގަ ތިބޭމެ ންބަރުންނަކީ ދުވަހަކު ގާނޫނެއް ގަވާއިދެއް ކީ ބައެއްވެސްނޫން. ދެން ކީއްކުރަންލާ މެންބަރުންނެއް. އެއް މުއައްސަސާއަށް ބަދަލުކޮސް އިންވެސްޓިގޭޓިވް އޮފިސަރުން ތިބެފަ ހިންގާ ވެރިއެއް ނުވަތަ ޗީފް އެއް ލީމަ މާރަނގަޅަށްވެސް މުއައްސަސާ ހިންގާނެ. ގައިމު5މެންބަރުންގެ ކޯޅުން ނެތިދާނެނު އޭރަށް.\nއެންޓި-ކޮރަޕްޝަން ކޮމިޝަނަށް މެންބަރުން ހޮވީ މާކްސް ދީގެން އެންމެ ޤާބިލު މީހުންނޭ ރޮޒައިނާ ބުނިއިރު މާކްސްގެ ގޮތުން2ވަނައަށް ދިޔަ އާދަމް ޝާމިލާއި6ވަނައަށް ދިޔަ ނިޔާޒް އިބްރާހީމް ކަޓުވާލާފައި7ވަނައަށް ދިޔަ ޢަލީ އަޝްރަފް ހޮވީ ކޮން އުސޫލަކުންބާ؟ އެމްޑީޕީގެ ޕާލަމެންޓްރީ ގްރޫޕް އެއްވެލާފައި އެގޮތަށް އެކަން ކުރަން ނިންމާފައި މަޖިލީހުގައި އެގޮތަށް ވޯޓު ދިނީ. އެއީ އަޝްރަފަކީ ގައްދޫ ދާއިރާގެ މެންބަރު އަހުމަދު ޒާހިރުގެ އާއިލާގެ މީހަކަށް ވެފައި އެމީހުންނަކީ އެމްޑީޕީއަށް ޚަރަދުކުރާ ބަޔަކަށްވާތީ. ކޮމިޝަނަށް މެންބަރުން އައްޔަނުކުރަން ރައީސްމީހާ މަޖިލީހަށް ނަންތައް ފޮނުވީވެސް ޕާޓީއަށް ސަޕޯޓްކުރާ އާއިލާތަކުގެ މީހުންނަށް އިސްކަން ދީގެން. ޕާޓީގެ ނާއިބުރައީސްގެ ކޮއްކޮއާއި ރައީސްމީހާއަށް ކެމްޕެއިން ކޮށްދިން ހިންނަވަރު އާއިލާގެ ކުއްޖާއާ މިކަހަލަ ބަޔަކު ހިމަނައިގެން. އެކަމަކު ލަދުހަޔާތް ކުޑަކަމުން ބުނެފިއެއްނު، އެންމެ ޤާބިލު މީހުންނޭ ހޮވީ.\nޖެނުއަރީ 11, 2022 20:35\nހިއުމަން ރައިޓްސް އެންޑް ޖެންޑަރ ކޮމިޓީއަކީ މައްސަލަތައް އޮއްބާލައިގެން މުއައްސަސާއެއް ހިމާޔަތްކުރާ ކޮމިޓީ. މިނިވަން މުއައްސަސާތަކާބެހޭ ކޮމިޓީއަކީ މައްސަލަތައް އުފަން ކުރުވައިގެން މިނިވަން މުއައްސަސާއެއް ހަލާކުކޮށްލި ކޮމިޓީ.\nޖެނުއަރީ 15, 2022 23:29\nތި އިލެކުޝަންސް ކޮމިޝަނަކީ އެ ތާގެ ނައިބު ރައީސް ހަބީބު ގެ ޖަގަހަ. ހުރިހާ ކަމަކަށް ނުފޫޒު ފޯރުވާ. އަހަރެންނަކީ ކޮމިޝަން ގައި މަސައްކަތް ކުރަމުންދާ މުވައްޒަފެކެވެ.


Kolamaafushi Magu Hedhumuge Masahkkai Feshumah RDC In Erashuge Muvassasaa Thakaa Bahdhalu Kuravvaifi ކޮލަމާފުށީ މަގުހެދުމުގެ މަސައްކަތް ފެށުމަށް އާރްޑީސީއިން އެރަށު މުވައްސަސާތަކާ ބައްދަލުކޮށްފި – Huvadhoo News Kolamaafushi Magu Hedhumuge Masahkkai Feshumah RDC In Erashuge Muvassasaa Thakaa Bahdhalu Kuravvaifi Huvadhoo News\nކޮލަމާފުށީ މަގުހެދުމުގެ މަސައްކަތް ފެށުމަށް އާރްޑީސީއިން އެރަށު މުވައްސަސާތަކާ ބައްދަލުކޮށްފި\nކޮލަމާފުށީ މަގު ހެދުމުގެ މަޝްރޫއުގެ މަސައްކަތް ފެށުމުގެ ގޮތުން ކޮލަމާފުށީ ކައުންސިލާއެކު އާރްޑީސީއިން ބައްދަލުކުރެއްވުން\nގއ ކޮލަމާފުށީގެ މަގުތައް ހެދުމުގެ މަސައްކަތް ފެށުމަށް، އެމަސައްކަތުގެ ކޮންޓްރެކްޓަރ، ރޯޑް ޑިވެލޮޕްމަންޓް ކޯޕަރޭޝަން (އާރްޑީސީ) އިން އެރަށު ކައުންސިލާއި، ކޭބަލް ހިދުމަތްދޭ ކުންފުނިތަކުގެ އިތުރުން އެރަށުގެ ފުލުހުންނާއި ބައްދަލު ކުރައްވައިފިއެވެ.\nކޮލަމާފުށީ ކައުންސިލާއި އާރްޑީސީއިން މިއަދު ބޭއްވި ބައްދަލުވުމުގައިވަނީ އެރަށުގެ މަގުތައް ހެދުމުގެ މަސައްކަތް ފެށުމުގެ ގޮތުން ތައްޔާރީތައް ވުމަށް ބޭނުންވާ ކަންތައްތަކާ ބެހޭގޮތުން މަޝްވަރާކޮށްފައެވެ. އަދި ފުލުހުންނާއި، ފެނަކަ ކޯޕަރޭޝަން ކޮލަމާފުށީ ބްރާންޗާއި، ކޭބަލް ހިދުމަތްދޭ ކުންފުނިތަކާއެކު ބޭއްވުނު ބައްދަލުވުމުގައި މަގުހެދުމުގެ މަސައްކަތް ކުރަމުންދާއިރު އެފަރާތްތަކުން ބޭނުންވާ އެއްބާރުލުމާއި ބެހޭގޮތުން ވަނީ މަޝްވަރާކޮށްފައެވެ.\nކޮލަމާފުށީ މަގު ހެދުމުގެ މަޝްރޫއުގެ މަސައްކަތް ފެށުމަށް ތައްޔާރުވުމުގެ ގޮތުން އެރަށު ފުލުހުންނާއި، ފެނަކަ އަދި ކޭބަލް ހިދުމަތްދޭ ކުންފުނިތަކާއެކު އާރްޑީސީއިން ބޭއްވި ބައްދަލުވުމުގެ ތެރެއިން\nކޮލަމާފުށީ މަގުތައް ހެދުމުގެ މަސައްކަތް އާރްޑީސީއާ ހަވާލު ކޮށްފައިވަނީ މިދިޔަމަހުގެ ހަވަނަ ދުވަހުގައެވެ. އެގޮތުން މިހާރު އެރަށުގައި މަގުހެދުމުގެ ގޮތުން ކުރަންޖެހޭ ސަރވޭތައް ކުރުމުގެ މަސައްކަތް އާރްޑީސީއިން ދަނީ ކުރަމުންނެވެ.\nގއ.ކޮލަމާފުށި މަގުހެދުމުގެ މަސައްކަތް ފެށުމަށްޓަކާ އާރުޑީސީ އާއި އެރަށު ކައުންސިލާ އެކު ބާއްވާ ބައްދަލުވުން ކުރިއަށްދަނީ.\n— Road Development Corporation Ltd (@rdcmaldives) February 4, 2022\nމިމަޝްރޫއުއަކީ ޑިޒައިން އެންޑް ބިލްޑް އުސޫލުން 450 ދުވަހުގެ ތެރޭގައި ނިންމާ ގޮތަށް މިނިސްޓްރީ އޮފް ނެޝަނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރ އިން އާރްޑީސީއާއި ހަވާލުކޮށްގެން ކުރިއަށް ގެންދާ މަޝްރޫއުއެކެވެ.\nގއ.ކޮލަމާފުށީ މަގުހެދުމެ މަސައްކަތް ފެށުމަށްޓަކާ އާރުޑީސީއާއި ކޮލަމާފުށީ ފެނަކަ ކޯޕަރޭޝަނާއި ކޭބަލްގެ ހިދުމަތްދޭ ކުންފުނިތަކާ އަދި މޯލްޑިވްސް ޕޮލިސް އާއި އެކު ބައްދަލުކުރުން.\nމިމަޝްރޫއުގެ ދަށުން ކޮލަމާފުށީގެ ޖުމްލަ 4.8 ކިލޯމީޓަރުގެ މަގުގައި ތާރުއެޅުމާއި، ރަށުގެ މަގުތަކުގައި ފެންހިންދާ ނިޒާމް ގާއިމުކުރުމުގެ އިތުރުން މަގުތަކުގައި ބައްތި ޖެހުމުގެ މަސައްކަތް ހިމެނެއެވެ. މިމަސައްކަތަކީ 85 މިލިއަން ރުފިޔާގެ މަސައްކަތެކެވެ.


HPA ah Goiy husve, Quarantine vaa Muddhathu kuru koffi - AO News\nއެޗްޕީއޭ އަށް ގޮތްހުސްވެ، ކަރަންޓީނުވާ މުއްދަތު ކުރުކޮށްފި\nކޮވިޑަށް ޕޮޒިޓިވް ވާ ފަރާތްތައް ކަރަންޓީނު ކުރާ މުއްދަތު ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ކުރުކޮށްފިއެވެ.\nއެޗްޕީއޭ އިން މިއަދު ޢާންމުކުރި އިޢުލާނެއްގައި ބުނެފައިވަނީ އެ މުއްދަތު ހަތް ދުވަހަށް ކުރުކޮށްފައިވާ ކަމަށެވެ.\nބަލީގެ އެއްވެސް އަލާމާތެއް ނެތްނަމަ، ކަރަންޓީނުކުރާނީ އެމީހަކު ކޮވިޑަށް ޕޮޒިޓިވް ސާމްޕަލް ނަގާ ތާރީޚުން ފެށިގެން ހަތް ދުވަހުގެ މުއްދަތަށް ކަމަށާއި ހަތް ދުވަސް ހަމަވާއިރު ބަލީގެ އަލާމާތެއް ނެތްނަމަ ކަރަންޓީނު ނިމޭނެ ކަމަށް ބުނެފައިވެއެވެ.\nއެހެންނަމަވެސް ބަލީގެ އަލާމާތެއް ހުރި ނަމަ ކަރަންޓީނު ނިމޭނީ އެއްވެސް އަލާމާތެއް ނެތި 24 ގަޑިއިރުވުމުން ކަމަށް ވެސް އެޗްޕީއޭގެ އިޢުލާނުގައި ވަނި ބުނެފައެވެ.\nމީގެ އިތުރުން ޑައިރެކްޓް ކޮންޓެކްޓުން ކަަރަންޓީންކުރާ މުއްދަތު ވެސް ކުރުކޮށްފައިވާ އިރު، ޑައިރެކްޓް ކޮންޓެކްޓްވާ ފަރާތަކީ ވެކްސިންގެ ޑޯޒްތައް ފުރިހަމަކޮށްފައިވާ ފަރާތެއްނަމަ ކަރަންޓީން ކުރެވޭނީ 10 ދުވަހަށް ކަމަށް ވެސް ބުނެފައިވެއެވެ. ނަމަވެސް ފަސް ދުވަސްވުމުން ނެގަޓިވް ޕީސީއާރަކާއެކު ކަރަންޓީނު ވީއްލޭނެކަމަށް ބުނެފައިވާ އިރު، ވެކްސިން ޑޯޒްތައް ފުރިހަމަނުކުރާ ފަރާތްްތައް ކުރިއެކޭވެސް އެއްގޮތަށް 14 ދުވަހަށް ކަރަންޓީން ވާންޖެހޭ ގޮތަށް ވަނީ ނިންމާފައެވެ.\nމިފަހަކަށް އައިސް ރާއްޖޭގައި ކޮވިޑު ޕޮޒިޓިވް ކޭސްތައް ކަންބޮޑުވާ މިންވަރަށް އިތުރުވެފައިވާ އިރު، ފާއިތުވެދިޔަ ފަސް ވަރަކަށް ދުވަހުގެ ނަތީޖާ އުޅެނީ އިންތިހާ މަތީގައެވެ.\nއެހެންކަމުން މާލެ ސަރަހައްދުގައި އަޅާފައިވާ ރައްކާތެރިުކަމުގެ ފިޔަވަޅުތައް ވަރުގަދަކޮށް، މާލެއިން އަތޮޅުތެރެއަށް ދަތުރުކުރާ ނަމަ، ޕީސީއާރް ޓެސްޓު ހެދުމަށް ކުއްލިއަކަށް ވަނީ އަންގާފައެވެ. އެކަމުގެ ސަބަބުން އެތައްބަޔަކު ކިޔޫގައި ޖެހި ޢާންމު ރައްޔިތުންނަށް ބޮޑު ތަކުލީފަކަށްވިއެވެ.\nމި ދުވަސަވަރަކީ ސްކޫލުތައް ވެސް ބަންދު ދުވަސްވަރަކަށް ވާތީ، އަތޮޅުތަކުން ގިނަ ބަޔަކު ވަނީ މާލެއަށް އެކި ބޭނުންތަކުގައި އައިސްފައެވެ. މިފަދަ ވަގުތެއްގައި އެޗްޕީއޭގެ ކުއްލި އެ ނިންމުމުގެ ސަބަބުން ޢާންމުގެ ފާޑުކިޔުން އަމާޒުވުމުން، އަތޮޅުތަކަށް ދަތުރުކުރުމުގައި ދެ ދުވަހަށް ޚާއްސަ ލުއި ތަކެއް ވަނީ ދީފައެވެ.\n(ހެލްތު ޕްރޮޓެކްޝަން އެޖެންސީ (އެޗްޕީއޭކޮވިޑް\nބެލެނިވެރިފަރާތެއް ނެތް ކުނިތަކެއް ރަސްފަންނު ސަރަހައްދުގައި މަޖާ ނަގަނީ\nއަތޮޅުތެރެއަށް ދަތުރު ކުރުމުގައި ދީފައިވާ ލުއިތަކަށް ބަދަލު ގެނެސްފި


ގާނޫނާއި ޚިލާފު އެއްވެސް ހަރަކާތަކަށް ފުލުހުން ޖާގަ ނުދޭނެ - އިމްރާން Gaanoonaai Hilaaf Ehvves Kamakah Fuluhun Jaaga Eh Nudheyne - Imran ގާނޫނާއި ޚިލާފު އެއްވެސް ހަރަކާތަކަށް ފުލުހުން ޖާގަ ނުދޭނެ – އިމްރާން – Huvadhoo News ގާނޫނާއި ޚިލާފު އެއްވެސް ހަރަކާތަކަށް ފުލުހުން ޖާގަ ނުދޭނެ - އިމްރާން Gaanoonaai Hilaaf Ehvves Kamakah Fuluhun Jaaga Eh Nudheyne - Imran Huvadhoo News\nގާނޫނާއި ޚިލާފު އެއްވެސް ހަރަކާތަކަށް ފުލުހުން ޖާގަ ނުދޭނެ – އިމްރާން\nހޯމް މިނިސްޓަރ އިމްރާން އަބްދުﷲ މަޖިލީހުގައި ވާހަކަ ދައްކަވަނީ - ފޮޓޯ: މަޖިލިސް\nރާއްޖޭގެ ޤާނޫނުތަކާއި ގަވާއިދާ ޚިލާފަށް ހިންގޭ އެއްވެސް ހަރަކާތަކަށް ދިވެހި ފުލުހުން ޖާގަ ނުދޭނެކަމަށް ހޯމް މިނިސްޓަރ އިމްރާން އަބްދުﷲ ވިދާޅުވެއްޖެއެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި، އިދިކޮޅު ކޯލިޝަނުން ހިންގާ “އިންޑިއާ އައުޓް” ހަރާކަތް ހުއްޓުވުމަށް ފުލުހުން ކުރައްވަމުންދާ މަސައްކަތް އޮޅުންފިލުވުމަށް މެދުހެންވޭރު ދާއިރާގެ މެމްބަރު އަލީ އާޒިމް ކުރެއްވި ސުވާލަށް ޖަވާބު ދެއްވަމުން އިމްރާން ވިދާޅުވީ މިމައްސަލާގައި މިހާރުވެސް މަޖިލީހުގެ 241 ކޮމެޓީއާއެކު މަސައްކަތް ކުރަމުންދާކަމަށެވެ.\nއިދިކޮޅު ފަރާތްތަކުން ހިންގާ “އިންޑިއާ އައުޓް” ހަރަކާތާއި ގުޅިގެން ޤާނޫނުގެ ތެރެއިން އަޅަންޖެހޭ ފިޔަވަޅު މިހާރުވެސް ފުލުހުން އަޅަމުން ގެންދާކަމަށް މިނިސްޓަރ ވިދާޅުވިއެވެ. އަދި އަންނަ ހުކުރު ދުވަހުވެސް އެފަދަ ހަރަކާތެއް ހިންގާކަމުގެ މައުލޫމާތު ލިބުމާއި ގުޅިގެން އެހަރަކާތް ހިންގާ ފަރާތްތަކާއި ބައްދަލުކޮށް ޤާނޫނާއި ޚިލާފް އެއްވެސް ހަރަކާތެއް ހިންގުމަށް ފުލުހުން ޖާގަ ނުދޭނެކަމަށް ދަންނަވާފައިވާނެކަމަށް މިނިސްޓަރ އިމްރާން ވިދާޅުވިއެވެ.\nއިންޑިއާ އައުޓް ހަރަކާތާއި ގުޅިގެން ރާއްޖޭގެ މިނިވަންކަމާއި، އިސްތިޤުލާލަށް އޮތް ނުރައްކާ ބޮޑުކަން ފާގަކޮށް، މަޖިލީހުގެ މެޖޯރިޓީ ޕާޓީ (އެމްޑީޕީ) އިން ވަނީ ޤާނޫނެއް އެކުލަވާލުމުގެ މަސައްކަތް ފަށާފައެވެ.


Tokyo Olympics 2020: Dhiraagu Tv Aa Dhiraagu Play In Beleyne - Vaguthu\nޓޯކިޔޯ އޮލިމްޕިކްސް 2020 މުބާރާތް ދިރާގު ޓީވީ އަދި ދިރާގު ޕްލޭ އިން ބެލޭނެ ގޮތް ހަމަޖައްސައިފިއެވެ.\nދިރާގުން ބުނީ ރާއްޖޭގެ ހުނަރުވެރި އެތްލީޓުން ބައިވެރިވާ މި މުބާރާތް އެންމެ ފުރިހަމަ ކޮލިޓީގައި ދިރާގު ޓީވީ އަދި ދިރާގު ޕްލޭ އިން ބެލޭނެ ގޮތް ދިރާގުން ހަމަޖައްސާފައިވާ ކަމަށެވެ. އެގޮތުން ސޮނީ ސިކްސް، ސޮނީ ޓެން2އެޗް.ޑީ އަދި ޔޭސް ޓީވީ މެދުވެރިކޮށް އޮލިމްޕިކްސްގެ ހުރިހާ ގޭމެއް ބަލާލެވޭނެ ކަމަށް ދިރާގުން ބުންޏެވެ.\nމިއަހަރުގެ މި ޝަރަފުވެރި މުބާރާތުގައި ރާއްޖޭގެ ހަތަރު އެތްލީޓުން ވާދަކުރާއިރު ދިރާގު ބްރޭންޑް އެމްބެސެޑަރ އަދި ރާއްޖޭގެ އެންމެ ބާރު ދުވުންތެރިޔާ ކަމަށްވާ ހަސަން ސާއިދު ހިމެނެއެވެ. ދިރާގުން ވަނީ ސާއިދާއި ދިވެހި އެލްތީޓުންނަށް ސޯޝަލް މީޑިއާގައި ކާމިޔާބީ ހޯދުމަށް ހިތްވަރު ދީފައިއެވެ.\nމީގެ އިތުރުން، ދިރާގު ޕްލޭ އެޕް މެދުވެރިކޮށް، ޖީއެސްޓީ ނުލާ މަހަކު އެންމެ 65 ރުފިޔާއަށް މެޗްތަކުގެ އިތުރުން ގިނަ މުނިފޫހިފިލުވުމުގެ ޗެނަލްތައް މޮބައިލް ފޯން ފަދަ ޑިވައިސްތަކުން ކޮންމެ ތަނެއްގައި ހުރެވެސް ބަލާލެވޭނެއެވެ. ދިރާގު ވައިފައި ނެޓްވޯކެއްގައި ދިރާގު ޕްލޭ އިތުރު ޑޭޓާ ހަރަދެއް ނުހިނގާ ބަލާލެވޭނެއެވެ.